(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΕ΄

Δευτέρα, 27 Μαρτίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το Δημοτικό Σχολείο Αγίου Γεωργίου Πρέβεζας, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Μετανάστευσης και Ασύλου, με θέμα: « Έλλειψη εργατικών χεριών κατά την τρέχουσα καλλιεργητική περίοδο», σελ.
 β) Προς τον Υπουργό Ανάπτυξης και Επενδύσεων, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι», σελ.
 γ) Προς τον Υπουργό Ναυτιλίας και Νησιωτικής Πολιτικής:
 i. με θέμα: «Για τα οξυμένα προβλήματα των αλιέων του Νομού Ηρακλείου», σελ.

 ii. με θέμα: «Να σταματήσει η συστηματική απαξίωση του Μεταφορικού Ισοδύναμου», σελ.
 iii. με θέμα: «Απαράδεκτη καθυστέρηση του Υπουργείου στον εκσυγχρονισμό του θεσμικού πλαισίου που αφορά τα σωστικά μέσα», σελ.
 δ) Προς τον Υπουργό Υγείας:
 i. με θέμα: «Για τις σοβαρές ελλείψεις του Γενικού Νοσοκομείου Κέντρου Υγείας Κω», σελ.
 ii. με θέμα: «Πλήρης απαξίωση και εγκληματική υποβάθμιση του Γενικού Νοσοκομείου Χαλκίδας», σελ.
 iii. με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας», σελ.
 ε) Προς τον Υπουργό Περιβάλλοντος και Ενέργειας, με θέμα: «Ιδιοκτησιακό καθεστώς καστανοτεμαχιών Παΐκου», σελ.
 στ) Προς τον Υπουργό Αγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7,2 εκατομμύρια ευρώ υπολείπονται για την περιφέρεια Ανατολικής Μακεδονίας - Θράκης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Υγείας και Εσωτερικών, καθώς και οι Υφυπουργοί Πολιτισμού και Αθλητισμού και Υποδομών και Μεταφορών κατέθεσαν την 24η Μαρτίου του 2023 σχέδιο νόμου: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.

Β. Επί των επικαίρων ερωτήσεων:
 ΑΓΑΘΟΠΟΥΛΟΥ Ε. , σελ.
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΒΛΑΧΟΣ Γ. , σελ.
 ΓΕΩΡΓΙΑΔΗΣ Σ. , σελ.
 ΚΑΤΣΑΦΑΔΟΣ Κ. , σελ.
 ΚΟΜΝΗΝΑΚΑ Μ. , σελ.
 ΜΗΤΑΡΑΚΗΣ Π. , σελ.
 ΜΙΧΑΗΛΙΔΗΣ Α. , σελ.
 ΜΠΟΥΡΝΟΥΣ Ι. , σελ.
 ΠΛΕΥΡΗΣ Α. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΧΑΡΙΤΣΗΣ Α. , σελ.
 ΧΑΤΖΗΓΙΑΝΝΑΚΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ϟΕ΄

Δευτέρα 27 Μαρτίου 2023

Αθήνα, σήμερα στις 27 Μαρτίου 2023, ημέρα Δευτέρα και ώρα 14.11΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, καλησπέρα σας, καλή εβδομάδα. Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής:

«Η υπ’ αρ. 579/20-3-2023 επίκαιρη ερώτηση θα απαντηθεί από τον Υπουργό Ανάπτυξης και Επενδύσεων κ Σπυρίδωνα - Άδωνι Γεωργιάδη, οι υπ’ αρ. 594/20-3-2023, 595/20-3-2023 και 597/20-3-2023 επίκαιρες ερωτήσεις θα απαντηθούν από τον Υπουργό Υγείας κ. Αθανάσιο Πλεύρη, η υπ’ αρ. 576/17-3-2023 επίκαιρη ερώτηση θα απαντηθεί από τον Υπουργό Μετανάστευσης και Ασύλου κ. Παναγιώτη Μηταράκη, η υπ’ αρ. 572/17-3-2023 επίκαιρη ερώτηση θα απαντηθεί από τον Υφυπουργό Περιβάλλοντος και Ενέργειας κ. Γεώργιο Αμυρά, οι υπ’ αρ. 574/17-3-2023, 575/17-3-2023 και 584/20-3-2023 επίκαιρες ερωτήσεις θα απαντηθούν από τον Υφυπουργό Ναυτιλίας και Νησιωτικής Πολιτικής κ. Κωνσταντίνο Κατσαφάδο, η υπ’ αρ. 592/20-3-2023 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ Γεώργιο Στύλιο.

Η υπ’ αρ 568/15-3-2023 επίκαιρη ερώτηση που απευθύνεται προς τον Υπουργό Επικρατείας κ. Γεώργιο Γεραπετρίτη δεν θα απαντηθεί λόγω αναρμοδιότητας.

Ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Κουτνατζής.»

Ξεκινάμε με την πρώτη, με αριθμό 576/17-3-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Νέας Δημοκρατίας κ. Γεωργίου Βλάχου προς τον Υπουργό Μετανάστευσης και Ασύλου, με θέμα: «Έλλειψη εργατικών χεριών κατά την τρέχουσα καλλιεργητική περίοδο».

Κύριε Βλάχο, καλησπέρα σας, καλή εβδομάδα, έχετε δύο λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι το μεγαλύτερο μέρος στην τροφοδοσία αγροτικών προϊόντων του λεκανοπεδίου Αττικής προέρχεται από την Αττική και κυρίως από την ανατολική Αττική, από την περιοχή του Μαραθώνα, από την περιοχή των Μεσογείων, από την περιοχή της Κερατέας και βεβαίως, από τη δυτική πλευρά Μέγαρα, Ασπρόπυργο και Αχαρνές, για να είμαι δίκαιος.

Το πρόβλημα το οποίο σήμερα θέλω να συζητήσουμε είναι αυτή η μεγάλη έλλειψη εργατικών χεριών που υπάρχει εδώ και πολλούς μήνες. Δεν είναι κάτι σημερινό και πάλι για να είμαι δίκαιος. Είναι ένα θέμα που απασχολεί τους καλλιεργητές για πολλούς μήνες, για πολλά χρόνια, αλλά πια έχει φτάσει σε τέτοια κατάσταση που υπάρχει πρόβλημα στην παραγωγή. Αυτό θα το δούμε το επόμενο διάστημα, αφού όλοι οι καλλιεργητές μη έχοντας βοήθεια, μειώνουν τα στρέμματα τα οποία καλλιεργούν. Αυτό θα έχει ως αποτέλεσμα το επόμενο διάστημα οι παραγωγές που θα φτάσουν στις αγορές να είναι μειωμένες και σε συνδυασμό με το πρόβλημα της έξαρσης των τιμών που ζούμε το τελευταίο διάστημα, τα αγροτικά προϊόντα, όταν θα βρίσκονται σε έλλειψη, καταλαβαίνετε ότι θα ζητηθούν και μεγαλύτερες τιμές.

Προσπαθούμε μέσω των Υπουργείων Εξωτερικών και Εσωτερικών, αλλά και με το δικό σας, να βρούμε κάποια άκρη και κάποια βοήθεια, ούτως ώστε να διευκολύνουμε τους ανθρώπους που θέλουν να καλέσουν εργαζόμενους από άλλες χώρες, μιας και δεν υπάρχουν στην ελληνική αγορά χέρια τόσο για τον πρωτογενή τομέα όσο -επιτρέψτε μου να πω- και για τη βιοτεχνία και τη βιομηχανία. Και εκεί το έλλειμμα είναι πολύ μεγάλο. Εκεί πια θα έλεγα ότι δεν φτάνουν ούτε οι αλλοδαποί που υπάρχουν.

Αυτό συμβαίνει σε συνδυασμό με το ότι υπάρχει μία τάση και οι όποιοι αλλοδαποί είναι σήμερα στην Ελλάδα να φεύγουν σε γειτονικές χώρες, κυρίως στην Ιταλία, αλλά οι πληροφορίες μας λένε ότι φτάνουν και μέχρι την Πορτογαλία, άρα για κάποιον λόγο οι εργαζόμενοι στην Ελλάδα προτιμούν άλλες χώρες γι’ αυτό και φεύγουν. Είναι οι καλύτερες τιμές; Είναι η πληρέστερη διασφάλιση; Είναι η πιο χαλαρή διακίνησή τους με βάση τα χαρτιά τα οποία αναζητούν οι υπηρεσίες; Σίγουρα κάτι υπάρχει. Αυτό είναι που θέλω να εντοπίσετε εσείς, πραγματικά, ούτως ώστε με κάποια παρέμβαση να δώσουμε λύση.

Γιατί αυτή τη στιγμή δεν χρειάζεται να δώσουμε υποσχέσεις ότι κάτι θα κάνουμε. Το πρόβλημα είναι στο «και πέντε». Μπαίνουμε στην καλλιεργητική περίοδο της άνοιξης και υπάρχει τεράστια μείωση των στρεμματικών, όπως είπα, εκτάσεων στις καλλιέργειες. Αυτό αργά ή γρήγορα θα φανεί στις αγορές.

Αυτά ήθελα να πω στην πρωτολογία και να ξεκινήσει η κουβέντα, κύριε Πρόεδρε. Κύριε Υπουργέ, να σας ακούσουμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Βλάχο.

Θα απαντήσει ο Υπουργός Μετανάστευσης και Ασύλου κ. Νότης Μηταράκης.

Κύριε Μηταράκη, καλησπέρα σας, καλή εβδομάδα, έχετε τρία λεπτά.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ πολύ, κύριε Πρόεδρε.

Αγαπητέ κύριε συνάδελφε, ευχαριστώ πολύ για την ερώτησή σας. Θέτετε πολύ σημαντικά ζητήματα που άπτονται της νόμιμης μετανάστευσης, θέματα που αυτές τις ημέρες, όπως γνωρίζετε, συζητάμε στην αρμόδια Μόνιμη Διαρκή Επιτροπή, καθώς ολοκληρώνεται αύριο η συζήτηση στις επιτροπές και την Τετάρτη στην Ολομέλεια για τον νέο κώδικα μετανάστευσης.

Πράγματι η Κυβέρνηση εφάρμοσε από το 2019 μία αυστηρή, αλλά δίκαιη μεταναστευτική πολιτική και βάλαμε φραγμό στην παράνομη μετανάστευση. Μειώσαμε κατά 90% τις ροές και αυτό τελικά είχε και μία επίπτωση στην αγορά εργασίας, γιατί πολλοί από αυτούς οι οποίοι έμπαιναν παράνομα στη χώρα μας ομοίως παράνομα εργάζονταν και στον αγροτικό τομέα.

Ο στόχος μας είναι να προχωρήσουμε σε ενέργειες για τη στήριξη της νόμιμης μετανάστευσης. Η χώρα μας δεν θέλει να είναι κλειστή. Θέλει να έχει μετανάστες οι οποίοι έρχονται με κανόνες και ανταποκρίνονται στις ανάγκες της ελληνικής οικονομίας.

Θέσατε, στο τέλος της πρωτολογία σας, ένα πολύ ενδιαφέρον ζήτημα σχετικά με την ανταγωνιστικότητα της ελληνικής οικονομίας. Εγώ θα σας πω τρεις παράγοντες που είναι ιδιαίτερα σημαντικοί. Πρώτον, είναι το ύψος των μισθών που η χώρα μας δίνει στους νόμιμους μετανάστες, ο οποίος, φυσικά, πρέπει να είναι κατ’ ελάχιστο ο ελάχιστος μισθός που προβλέπεται από την ελληνική νομοθεσία.

Δεύτερον, σημαντικό είναι να υπάρχουν αξιοπρεπείς συνθήκες διαβίωσης που πρέπει οι εργοδότες να παραχωρήσουν σε αυτούς που δουλεύουν στον αγροτικό τομέα.

Τρίτον, είναι η διάρκεια των συμβάσεων. Επειδή είναι κατακερματισμένη η ελληνική παραγωγή, πολλές φορές υπάρχουν εργοδότες που ψάχνουν εργάτες για πέντε, δέκα ή δεκαπέντε ημέρες. Αντιλαμβάνεστε τέτοιοι εργάτες δεν θα έρθουν από το εξωτερικό για να δουλέψουν μόνο γι’ αυτές τις ημέρες.

Αντιλαμβανόμαστε το μεγάλο πρόβλημα που υπάρχει στη χώρα μας και έχουμε κάνει τέσσερα συγκεκριμένα βήματα από το 2019 μέχρι σήμερα για να βοηθήσουμε στην εξεύρεση εργατών. Πρώτον, η ψήφιση των κατά παρέκκλιση διαδικασιών για την εισδοχή πολιτών τρίτων χωρών. Αφορά ιδιαίτερα σε αυτούς που έρχονται οδικά στη χώρα μας. Είναι παρέκκλιση που λήγει στις 30 Ιουνίου του 2023. Σας λέω ότι αύριο θα καταθέσουμε στην αρμόδια επιτροπή παράταση, μέχρι τα τέλη του 2023, αυτής της κατά παρέκκλιση διαδικασίας, ώστε να δέσει χρονικά με τον νέο κώδικα μετανάστευσης που θα έχει έναρξη ισχύος την 1η Ιανουαρίου του 2024.

Δεύτερον, με τον ν.4915/2022 θεσμοθετήσαμε κάτι πρωτοποριακό στην Ευρωπαϊκή Ένωση για να μειώσουμε και το βάρος στις προξενικές αρχές και στις δικές μας διευθύνσεις μετανάστευσης. Δίνουμε πενταετείς άδειες εποχικής εργασίας που χρειάζεται μόνο μία φορά να πάρουν θεώρηση εισόδου στο διαβατήριο και μετά που θα έρθουν στην Ελλάδα, δουλεύοντας εννέα μήνες ανά δωδεκάμηνο να πάρουν μία άδεια παραμονής που να καλύπτει όλο το διάστημα της πενταετίας. Αυτό δίνει τη δυνατότητα στους εργοδότες να έχουν πια σταθερή σχέση με τους εργαζόμενους, να έχουν μία εικόνα ποιος θα μπορέσει να δουλέψει τα επόμενα πέντε χρόνια με λιγότερο φόρτο εργασίας στις προξενικές αρχές.

Τρίτον, υπογράφουμε διμερείς συμφωνίες, όπως υπογράψαμε με το Μπαγκλαντές και με την Αίγυπτο, για να συμβάλλουν με οργανωμένο τρόπο στην προσέλκυση εργατών γης.

Τέταρτον, ιδιαίτερα σημαντικό -και θα ολοκληρώσω την πρωτολογία μου με αυτό- με το νέο ηλεκτρονικό σύστημα, με την ηλεκτρονική πλατφόρμα πλέον όλη η διαδικασία γίνεται ψηφιακά. Υποβάλλονται τα αιτήματα ψηφιακά, μεταβιβάζονται ψηφιακά, ώστε να υπάρχει πολύ λιγότερη γραφειοκρατία. Με αυτά τα βήματα που έχουμε ήδη υλοποιήσει, μπορέσαμε να ανταποκριθούμε σε κάποιο σημαντικό βαθμό στις ανάγκες που είχε η οικονομία τα προηγούμενα χρόνια αλλά και φέτος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Βλάχο, έχετε τρία λεπτά στη διάθεσή σας.

**ΓΕΩΡΓΙΟΣ ΒΛΑΧΟΣ:** Κύριε Υπουργέ, οι καλλιεργητές θέλουν νόμιμους εργαζόμενους, γιατί αυτό τους διασφαλίζει από κάθε πλευρά. Όμως, στην ανάγκη και όταν δεν βρίσκουν, ξέρετε ότι κυκλοφορούν άνθρωποι χωρίς χαρτιά οι οποίοι είναι στην Ελλάδα. Πάντα υπάρχει ο κίνδυνος των «ελέγχων».

Άρα, καλά κάνατε και διασφαλίσατε αυτό που είπατε, την αθρόα εισαγωγή του οποιουδήποτε και καλά κάνετε σήμερα και λέτε ότι στηρίζετε τη νόμιμη είσοδο εργατικών χεριών. Αυτό ζητάμε ακριβώς, να έρθουν άνθρωποι με χαρτιά. Να ξέρουμε ποιος τον καλεί, από πού έρχεται, πώς τον λένε, πού θα μείνει, πού θα εργάζεται ώστε και αυτός να νιώθει ασφαλής, αλλά και ο εργοδότης του να γνωρίζει ποιον έχει στη δουλειά του και να αναπτυχθεί και μία άλλη ανθρώπινη μεταξύ τους σχέση. Ξέρετε στους παραγωγούς, στους καλλιεργητές πλάι - πλάι με τον Έλληνα εργοδότη-καλλιεργητή δουλεύει και ο αλλοδαπός εργάτης. Μαζί δουλεύουν. Δεν δίνει ο ένας οδηγίες και ο άλλος δουλεύει. Δουλεύουν μαζί, μέσα στο χώμα καθημερινά. Άρα ζουν αυτόν τον κόπο καθημερινά πλάι - πλάι.

Λέτε -και είναι θετικό πρέπει να πω- ότι θα παίρνουν άδειες για πέντε χρόνια. Για λίγα μεροκάματα, ακόμη και για έναν χρόνο, δεν ξεκινάει κανείς. Εδώ όμως, υπάρχει ένα πρόβλημα, το οποίο το ζούμε και αυτές τις ημέρες. Πάρα πολλές πρεσβείες προβάλλουν μία τεράστια γραφειοκρατία, αντί να διευκολύνουν λίγο τα πράγματα. Ζουν μακριά από την Ελλάδα, αλλά φαντάζομαι ότι πρέπει να γνωρίζουν την πραγματικότητα στην Ελλάδα, ιδιαίτερα σε περιοχές, σε πόλεις, σε χώρες που δεν έχουμε και εκεί πρεσβείες ή γραφεία και πρέπει να μετακινηθούν για πολύ, καταλαβαίνετε ότι αυτό λειτουργεί σαν απαγόρευση. Ένας άνθρωπος που δεν έχει στον ήλιο μοίρα, δεν έχει την οικονομική δυνατότητα να μετακινηθεί εκατοντάδες χιλιόμετρα για να πάει στην πρεσβεία, να τον δουν και να τον ακούσουν. Θα πρέπει και σε αυτό, το Υπουργείο Εξωτερικών με τη δική σας παρέμβαση να δείξει κάποια ευελιξία και να δώσει κάποια λύση, ίσως ερχόμενοι εδώ, αφού εκεί δεν μπορούμε να παρέχουμε αυτές τις πληροφορίες που χρειάζεται η χώρα.

Και θα ολοκληρώσω, κύριε Πρόεδρε. Όπως είπα το πρόβλημα ορίζεται στο «και πέντε». Δεν είναι να το σκεφτούμε και να δούμε πως θα το κάνουμε. Πρέπει να υπάρξει συνεργασία των Υπουργείων, να συμφωνήσετε σε κάποια λύση και ποιο Υπουργείο χρεώνεται να κάνει τι. Πολύ-πολύ συγκεκριμένα πριν να είναι αργά. Δεν χρειάζεται να επιδεινωθεί άλλο η κατάσταση. Είναι σε απόγνωση. Αν μιλήσει κάποιος σήμερα με αγροτικούς συλλόγους στο Μαραθώνα και αλλού εν πάση περιπτώσει -να μην κάνω πάλι αναλυτική αναφορά-, θα δείτε μία απόγνωση, διότι ο κάθε καλλιεργητής όταν είναι μόνος του, χωρίς να έχει τη βοήθεια, καταλαβαίνετε ότι απογοητεύεται και κάπου καταθέτει τα όπλα.

Η αγροτική παραγωγή είναι μία καθημερινή μάχη. Είναι μάχη μόχθου. Δεν είναι κάτι που το σχεδιάζει και μπορεί να το κάνει με εντολές. Καθημερινά πρέπει να κάνει όλες τις καλλιεργητικές φροντίδες, πρέπει να κάνει τη συγκομιδή, πρέπει ο ίδιος να φύγει να πάει στο παζάρι, πρέπει να πάει στην αγορά, πρέπει να τα κάνει όλα. Περνάνε όλα από τα χέρια του. Γι’ αυτό χρειάζεται, λοιπόν, εμείς να του δώσουμε αυτά τα εφόδια -στην προκειμένη περίπτωση είναι τα εργατικά χέρια, είναι και άλλα εφόδια που πρέπει να του δώσουμε, αλλά εγώ λέω για τα εργατικά χέρια- για να μπορέσει να αυξήσει την παραγωγή. Κάμψη της παραγωγής θα έχει εμφανέστατα αποτελέσματα στην αγορά και τότε δεν θα διορθώνονται. Δεν μπορεί να λειτουργήσει η αγορά με εισαγωγή στοιχειωδών, από πλευράς καθημερινών αναγκών, προϊόντων από γειτονικές χώρες. Πρέπει να το λύσουμε τώρα. Να έρθουν, να έρθουν νόμιμα, να εργαστούν.

Θα κλείσω με αυτό, κύριε Πρόεδρε. Δεν μιλάμε για πέντε, δέκα μεροκάματα. Πέντε, δέκα μεροκάματα θα βρει από κάποιον γείτονα, θα τα πάρει. Μιλάμε γι’ αυτούς που θέλουν να φέρουν άτομα για μόνιμη απασχόληση, που τους παρέχουν σπίτι, κάπου να μείνουν, τους παρέχουν μεροκάματα όλο τον χρόνο να μπορούν να δουλεύουν. Τέτοιους εργαζόμενους θέλουμε.

Και γι’ αυτό θα πρέπει να δώσετε λύση.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Πράγματι, κύριε συνάδελφε, οι ανάγκες της αγροτικής οικονομίας είναι ιδιαίτερα αυξημένες και γι’ αυτό χρειάζεται να βοηθήσουμε και εμείς με τη διευκόλυνση των αιτήσεων για τη νόμιμη μετανάστευση.

Οι αρμοδιότητες, επειδή ρωτήσατε, είναι σαφέστατες. Οι θεωρήσεις εκδίδονται από το Υπουργείο Εξωτερικών, οι άδειες παραμονής από τις αποκεντρωμένες διοικήσεις, το Υπουργείο Μετανάστευσης έχει τη νομοθετική πρωτοβουλία και την ευθύνη της ψηφιακής πλατφόρμας και των διεθνών διμερών επαφών. Αυτές είναι οι αρμοδιότητες. Από εκεί και πέρα ο νέος κώδικας ο οποίος θα ψηφιστεί την Τετάρτη από την Ολομέλεια προβλέπει γι’ αυτούς που βρίσκονται ήδη στη χώρα μας τη διατήρηση των εξαιρετικών λόγων, ώστε στην επταετία να μπορούν να αποκτήσουν νόμιμη άδεια παραμονής. Βεβαίως, αυτοί πρέπει να είναι η εξαίρεση. Δεν πρέπει να συμβάλουμε στη διατήρηση της παράνομης μετανάστευσης. Και μετά υπάρχει η δυνατότητα της δεκαετούς άδειας παραμονής και επί της επί μακρόν διαμένοντος.

Όπως σας είπα πριν, στην πρωτολογία μου, την Τετάρτη θα παρατείνουμε μέχρι τις 31 Δεκεμβρίου του 2023 την κατά παρέκκλιση διαδικασία μέσω της ηλεκτρονικής πλατφόρμας γι’ αυτούς που έρχονται οδικώς για να δουλέψουν ως εργάτες γης. Αυτό πιστεύουμε θα λειτουργήσει σαν μια ανάσα το 2023 μέχρι από 1η Ιανουαρίου του 2024 να τεθεί σε εφαρμογή ο νέος κώδικας μετανάστευσης.

Ο νέος κώδικας μετανάστευσης μειώνει το βάρος κατ’ αρχάς στις προξενικές αρχές, γιατί πλέον η εξέταση του φακέλου και το αν κάποιος δικαιούται άδεια παραμονής θα γίνεται κεντρικά, ψηφιακά και με τη βοήθεια των αποκεντρωμένων διοικήσεων, ώστε πλέον οι προξενικές αρχές να επικεντρωθούν μόνο στον έλεγχο πιστοποιητικών για τη θεώρηση και όχι να κρίνουν το σύνολο του φακέλου για την άδεια παραμονής, πολλαπλασιάζοντας δηλαδή, τη δυνατότητα που έχουν οι προξενικές αρχές να δώσουν άδεια παραμονής.

Αλλάζουμε το καθεστώς μετάκλησης. Πλέον αυτό θα καθορίζεται με πράξη του Υπουργικού Συμβουλίου ένας ετήσιος στόχος, μία ταχύτερη διαδικασία από την ΚΥΑ που σχεδόν όλα τα ελληνικά Υπουργεία ήταν συναρμόδια και είχαν πολύ χρόνο διαβούλευσης για να εκδοθεί. Καταργούμε τον περιορισμό ανά περιφέρεια, γιατί σήμερα μπορεί να συμβεί το εξής οξύμωρο, κύριε συνάδελφε, να υπάρχουν θέσεις εργασίας διαθέσιμες, δηλαδή άδειες, στην ανατολική Αττική και να μην υπάρχουν στη δυτική Αττική ή το αντίθετο. Και ξέρετε πολλές φορές οι εργάτες δουλεύουν σε πολλές περιοχές συγχρόνως. Αυτό πλέον το ενοποιούμε σε έναν ενιαίο κατάλογο ανά περιφέρεια. Ενοποιούμε, επίσης, τις ειδικότητες ώστε να είναι πολύ πιο λίγες ειδικότητες σε μείζονες κατηγορίες.

Όλα αυτά θα συμβάλλουν πλέον να μπορεί πολύ πιο εύκολα ο Έλληνας εργοδότης με το κριτήριο στρέμματος για τη γη ή με άλλα κριτήρια για την ανάγκη την πραγματική που έχει ως εργοδότης να προσελκύσει μέσω μετάκλησης εργαζόμενους.

Και επεκτείνουμε και τη χρήση της εποχικής εργασίας και σε άλλους τομείς της ελληνικής οικονομίας, όχι μόνο στον αγροτικό τομέα. Υπάρχουν έντονες ελλείψεις και στον τουρισμό και στις κατασκευές.

Η Κυβέρνηση, λοιπόν, αντιλαμβάνεται αυτή την πρόκληση. Νομοθετεί αύριο τον νέο κώδικα μετανάστευσης. Πιστεύουμε ότι αντιμετωπίζουμε τα περισσότερα προβλήματα που υπάρχουν.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς.

Καλή συνέχεια και στους δύο.

Οι Υπουργοί Ανάπτυξης και Επενδύσεων, Οικονομικών, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, Κλιματικής Κρίσης και Πολιτικής Προστασίας, Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Υγείας και Εσωτερικών, καθώς και οι Υφυπουργοί Πολιτισμού και Αθλητισμού και Υποδομών και Μεταφορών κατέθεσαν την 24η Μαρτίου του 2023 σχέδιο νόμου: «Μέτρα στήριξης των συγγενών των θυμάτων και των πληγέντων του σιδηροδρομικού δυστυχήματος των Τεμπών της 28ης Φεβρουαρίου 2023, συνταξιοδοτική διάταξη, ρυθμίσεις για την ενίσχυση της ασφάλειας των συγκοινωνιών, διατάξεις για την ενίσχυση της ανάπτυξης, παρεμβάσεις για τον εκσυγχρονισμό της τουριστικής νομοθεσίας και άλλες επείγουσες διατάξεις».

Δεν θα συζητηθούν κατόπιν συνεννόησης οι εξής επίκαιρες ερωτήσεις:

Η τρίτη με αριθμό 578/17-3-2023 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς την Υπουργό Πολιτισμού και Αθλητισμού, με θέμα: «Απαράδεκτος ο αποκλεισμός του ανακτόρου του Γαλατά Μινώα Πεδιάδας από την υποψηφιότητα σειριακής εγγραφής στον Κατάλογο Παγκόσμιας Πολιτιστικής Κληρονομιάς της UNESCO».

Η πρώτη με αριθμό 569/15-3-2023 επίκαιρη ερώτηση δεύτερου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Αθανασίας (Σίας) Αναγνωστοπούλου προς την Υπουργό Πολιτισμού και Αθλητισμού, με θέμα: «Ποιος είναι ο θεσμικός ρόλος της ΜΚΟ «The Parthenon Project» στην εθνική διεκδίκηση για την επανένωση των γλυπτών του Παρθενώνα;».

Η έβδομη με αριθμό 585/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Να ληφθούν άμεσα μέτρα προστασίας για τους ψαράδες του Νομού Ηρακλείου».

Θα συζητηθεί η πέμπτη με αριθμό 579/20-3-2023 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Ανάπτυξης και Επενδύσεων, με θέμα: «Εγκληματικά σχέδια για σταθμό παραγωγής ρεύματος από φυσικό αέριο στο Χαϊδάρι».

Κύριε Αρσένη, καλησπέρα, καλή εβδομάδα.

Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σας ευχαριστούμε που είστε εδώ, αλλά θέλω να σας ρωτήσω για ποιον λόγο είστε εδώ. Είναι μία ερώτηση η οποία απευθύνεται στον κ. Σταϊκούρα. Έχει ερωτήματα για τη σύμβαση του Σκαραμαγκά που κατέθεσε και έφερε στη Βουλή σε σχετικό νομοσχέδιο ο κ. Σταϊκούρας.

Ο κ. Σταϊκούρας δήλωσε αναρμόδιος να απαντήσει σε αυτήν την ερώτηση. Δήλωσε αναρμόδιος για τον νόμο που έφερε εδώ και για τη σύμβαση που υπέγραψε. Για ποιον λόγο δεν έρχεται ο καθ’ ύλην αρμόδιος, ο κ. Σταϊκούρας, και στέλνει εσάς; Για να γίνει ή για να μη γίνει η συζήτηση, τελικά;

Το ερώτημα είναι πολύ απλό.

Στον Σκαραμαγκά, μέσα στον οικισμό, έχουμε τις προθέσεις του κ. Προκοπίου -τις οποίες μάθαμε από το ταξίδι με τον κ. Μητσοτάκη στην Ιαπωνία- να κάνει σταθμό καύσης αερίου για παραγωγή ενέργειας. Και θα το κάνει αυτό δίπλα στη μονάδα καυσίμου του στρατού, παραδίπλα από τα διυλιστήρια, απέναντι από τον ναύσταθμο σε μία περιοχή πάρα πολύ επιβαρυμένη όπου ένα ατύχημα δεν θα απειλήσει το Χαϊδάρι, αλλά θα απειλήσει τη μισή Αθήνα. Ο κόσμος είναι στον δρόμο.

Καταθέτω στα Πρακτικά και την επιστολή των κατοίκων και την επιστολή του δημάρχου και το κείμενο διαμαρτυρίας για τη διαδήλωση στις 2 του μήνα, αυτή την Κυριακή.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κόσμος είναι στον δρόμο. Έχουν γίνει απανωτά έκτακτα δημοτικά συμβούλια για έναν πολύ απλό λόγο, κύριε Πρόεδρε. Γιατί αυτή η περιοχή δεν αντέχει άλλη ρύπανση και υποβάθμιση. Αυτή τη μονάδα του κ. Προκοπίου θέλουν να τη βάλουν στην έξοδο των στενών του Δαφνίου, δηλαδή ακριβώς στο παράθυρο της δυτικής Αθήνας. Όλα αυτά τα καυσαέρια θα μπαίνουν στα σπίτια των ανθρώπων και θα είναι κομμάτι του τοξικού νέφους της Αθήνας.

Ζητάμε να μας εξηγήσετε αν τα γνωρίζατε αυτά όταν υπογράφατε και τον νόμο που φέρατε στη Βουλή και τη σύμβαση. Κι αν τα γνωρίζατε πώς είναι δυνατόν να το επιτρέπατε. Πώς ήταν δυνατόν δηλαδή, να γνωρίζετε αυτό το έγκλημα που σχεδιάζεται εκεί και να το νομοθετήσατε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Θα σας απαντήσει ο Υπουργός Ανάπτυξης και Επενδύσεων κ. Άδωνις Γεωργιάδης.

Κύριε Γεωργιάδη, καλησπέρα σας και καλή εβδομάδα. Έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Κατ’ αρχάς, να ξεκινήσω απαντώντας στον αξιότιμο κύριο Βουλευτή του ΜέΡΑ25 ότι δεν κατάλαβα ακριβώς την αποστροφή περί του κ. Σταϊκούρα. Ο κ. Σταϊκούρας, ο Υπουργός των Οικονομικών, είχε την αρμοδιότητα μεταβίβασης του Σκαραμαγκά στον νέο ιδιοκτήτη. Πρόκειται για μεταβίβαση η οποία υπεγράφη μόλις προχθές και πλέον νέος ιδιοκτήτης των ναυπηγιών Σκαραμαγκά είναι ο κ. Γιώργος Προκοπίου.

Η ανάπτυξη της περιοχής του Σκαραμαγκά, δηλαδή το όποιο επενδυτικό και αναπτυξιακό πλάνο γίνει στην περιοχή του Σκαραμαγκά, περνάει μέσα από διαδικασία στην οποία προΐσταται το Υπουργείο Ανάπτυξης και Επενδύσεων. Όπως φαντάζομαι ότι γνωρίζετε -γιατί δεν μπορώ να διανοηθώ ότι είστε Βουλευτής ήδη τόσο καιρό και δεν το ξέρετε- για να μπορέσει να γίνει ολοκληρωμένη ανάπτυξη μίας στρατηγικής επένδυσης, αρμόδιο Υπουργείο είναι το Υπουργείο Ανάπτυξης και Επενδύσεων στο οποίο γίνεται αίτημα από τον όποιο επενδυτή ή από την όποια εταιρεία. Στο αίτημα αυτό υποβάλλει το master plan, το σχέδιο δηλαδή που θέλει να εφαρμόσει, τις μελέτες περιβαλλοντικών επιπτώσεων για αυτά που θέλει να φτιάξει. Κάνει σχετική αίτηση στις αρμόδιες υπηρεσίες του Υπουργείου Περιβάλλοντος για τις σχετικές αδειοδοτήσεις. Όταν υποβληθεί, περνάει από δημόσια διαβούλευση στην οποία συμμετέχουν όλοι οι τοπικοί φορείς, ο Δήμος Χαϊδαρίου και η Περιφέρεια Αττικής και όποια περιβαλλοντική οργάνωση θέλει να μιλήσει, σύλλογος, σωματείο ή ο οποιοσδήποτε. Αφού ολοκληρωθεί η δημόσια διαβούλευση και καταλήξει το κράτος και οι αρμόδιες υπηρεσίες με όλα τα συναρμόδια Υπουργεία σε ένα σχέδιο προεδρικού διατάγματος, αυτό το προεδρικό διάταγμα υποβάλλεται από το Υπουργείο Ανάπτυξης και Επενδύσεων στο Συμβούλιο της Επικρατείας. Στη συνέχεια το Συμβούλιο της Επικρατείας κάνει τις δικές του παρατηρήσεις και αφού ενσωματωθούν κι αυτές, εκδίδεται προεδρικό διάταγμα βάσει του οποίου προχωρά η όποια επένδυση.

Έχει γίνει κάποιου είδους αίτηση στο Υπουργείο Ανάπτυξης και Επενδύσεων ή στο Υπουργείο Περιβάλλοντος που να αφορά στην παραγωγή ηλεκτρικής ενέργειας από φυσικό αέριο στην περιοχή του Σκαραμαγκά; Έχω όλες τις απαντήσεις όλων των υπηρεσιών. Καμμία σχετική αίτηση δεν έχει υποβληθεί. Για να υποβληθεί πρέπει να τηρηθεί η διαδικασία που σας περιέγραψα. Και πάλι από την ώρα που θεωρητικά ένας επενδυτής θα ήθελε να κάνει κάτι τέτοιο, για να φτάσει να πάρει άδεια να το κάνει, είναι άσχετο με τη μεταβίβαση για την οποία λέτε: «Πώς την ψηφίσατε;». Ήταν μία ολόκληρη διαδικασία που καταλήγει, μετά από διαβούλευση με όλους τους φορείς, στο Συμβούλιο της Επικρατείας προς έγκριση. Προς τι ο πόνος και ο σπαραγμός; Δεν έχω καταλάβει. Σήμερα που συζητάμε μπορεί να πάει ο οποιοσδήποτε στον Σκαραμαγκά και να φτιάξει εργοστάσιο παραγωγής ηλεκτρικής ενέργειας από φυσικό αέριο και δεν το ήξερα;

Γιατί, κύριε, μονίμως ρίχνετε νερό στον μύλο του λαϊκισμού; Γιατί δεν μπορείτε να συνεννοηθείτε ανθρώπινα με την πραγματικότητα;

Η πραγματικότητα, λοιπόν, είναι -και είμαι πολύ υπερήφανος γι’ αυτό- ότι η Κυβέρνησή μας και εγώ προσωπικά που είχα εμπλοκή στην έκδοση του σχετικού διαγωνισμού, πρωτίστως για τον Σκαραμαγκά ο συνάδελφός μου Υπουργός Οικονομικών κ. Σταϊκούρας που είχε την ηγεσία αυτής της διαδικασίας, ενώ εγώ είχα την ηγεσία στα δύο άλλα ναυπηγεία στην Ελευσίνα και στο Νεώριο της Σύρου, παραλάβαμε ερχόμενοι στα Υπουργεία μας πριν από τέσσερα χρόνια τρία ναυπηγεία, κύριε Πρόεδρε, κλειστά και ολοκληρώνοντας τη θητεία μας θα παραδώσουμε τρία ναυπηγεία ανοιχτά.

Αντί να χαίρεστε, μας υβρίζετε κιόλας, κύριε;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Δεν βλέπω κάπου ύβρεις.

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Όχι, δεν υπάρχουν ύβρεις, απλά καταλαβαίνουμε όλοι για ποιον λόγο δεν ήρθε ο κ. Σταϊκούρας και έστειλε τον κ. Γεωργιάδη στη θέση του. Προφανώς δεν θέλει να γίνει αυτή η συζήτηση.

Τα ερωτήματα, και απευθύνομαι σε σας, είναι πολύ συγκεκριμένα: Όταν συμπεριλάβατε στη σύμβαση του Σκαραμαγκά τη δυνατότητα κατασκευής σταθμών παραγωγής ενέργειας από φυσικό αέριο, γνωρίζατε τις προθέσεις του κ. Προκοπίου; Αυτό είναι ένα ερώτημα προς τον κ. Σταϊκούρα που έκανε τη σύμβαση. Ήθελε να έρθει, όμως, ο κ. Γεωργιάδης και όχι ο κ. Σταϊκούρας γιατί προφανώς η Κυβέρνηση δεν θέλει να γίνει αυτή η συζήτηση. Έστειλε έναν άνθρωπο για να μην κάνει τη συζήτηση. Αν ήθελε να κάνει τη συζήτηση, θα έστελνε τον καθ’ ύλην αρμόδιο Υπουργό. Η ερώτηση αφορούσε στη σύμβαση και στον νόμο.

Η ερώτηση αφορά επίσης –και αυτό είναι το δεύτερο ερώτημα- γιατί συμπεριλάβατε στη σύμβαση και στον νόμο το εργοστάσιο παραγωγής ενέργειας, όταν γνωρίζετε τις καταστροφικές επιπτώσεις για το Χαϊδάρι και τη δυτική Αθήνα; Η σύμβαση αφορά πάλι, τους ανθρώπους που έγραψαν τον νόμο και τη σύμβαση και όχι τον κ. Γεωργιάδη που θα τον αφορά η έγκριση μελλοντικά.

Δεν ήθελε να έρθει ο κ. Σταϊκούρας για να στείλει τον κ. Γεωργιάδη και να μην γίνει συζήτηση εδώ, τη στιγμή που ο κόσμος είναι στον δρόμο, γιατί πάνε να κάνουν ένα επικίνδυνο εργοστάσιο μέσα στον πολεοδομικό ιστό, απέναντι από τον ναύσταθμο, δίπλα στη μονάδα καυσίμων του στρατού, δίπλα στο διυλιστήριο. Με ένα ατύχημα δεν θα μείνει τίποτα από όλη αυτήν την περιοχή της Αθήνας και ούτε απ’ τις γειτονικές περιοχές σε βάθος πολλών χιλιομέτρων. Γι’ αυτό συζητάμε εδώ.

Το ερώτημα λοιπόν είναι, εφόσον ξέρατε αυτές τις επιπτώσεις, γιατί το βάλατε στη σύμβαση; Γιατί επιτρέψατε στον κ. Προκοπίου που βγήκε, κύριε Υπουργέ, παρουσία σας, στην υπογραφή της σύμβασης και είπε ότι θα κάνει το εργοστάσιο; Και μην μας λέτε ότι δεν το ξέρετε. Βγήκε και είπε επίσης ο κ. Προκοπίου: «Δεν με ενδιαφέρει να κολλάω λαμαρίνες». Δεν τον ενδιαφέρει τον κ. Προκοπίου να κολλάει λαμαρίνες.

Ο κ. Προκοπίου όμως έχει ειδικότητα στο LNG. Τι άλλο επιτρέπεται στα πλαίσια του νόμου που φέρατε εδώ –όχι εσείς βέβαια- αλλά ο κ. Σταϊκούρας με τις συνυπογραφές και άλλων Υπουργών; Επιτρέπεται και μονάδα μεταφοράς, εγκατάστασης και αποθήκευσης LNG; Και αυτό θα το αδειοδοτήσετε λοιπόν, μελλοντικά; Γιατί η σύμβαση το προβλέπει.

Θέλουμε να μας εξηγήστε πώς είναι δυνατόν να επιτρέπετε τέτοιας επικινδυνότητας έργα μέσα σε κατοικημένη περιοχή; Δεν μιλάω για το αν θα τα αδειοδοτήσετε, λέω για αυτά που περιλαμβάνει σαν επιτρεπόμενες χρήσεις γης ο νόμος σας. Πώς μπορεί να περιλαμβάνετε τόσο επικίνδυνα έργα και αυτή τη στιγμή να βλέπουμε από τις δηλώσεις Προκοπίου ότι θα προχωρήσει η αίτηση για την υλοποίησή τους;

Θέλουμε να μας πείτε, δηλαδή, αν τα ξέρατε και να μας πείτε πώς απολογείστε ως Κυβέρνηση. Δεν μας ενδιαφέρει αν στέλνει η Κυβέρνηση τον κ. Σταϊκούρα ή τον κ. Γεωργιάδη. Πώς απολογείται η Κυβέρνηση για αυτόν τον νόμο που επιτρέπει αυτές τις επικίνδυνες διαδικασίες και δραστηριότητες στην πιο υποβαθμισμένη περιοχή της Αθήνας;

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Γεωργιάδη, έχετε τον λόγο για τρία λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Γενικά, κύριε Πρόεδρε, είμαι καλόπιστος άνθρωπος. Καμμιά φορά, όμως, και η ιώβειος υπομονή εξαντλείται.

Για τον κόσμο που μας ακούει. Εγώ ήρθα και απάντησα σε μία επίκαιρη ερώτηση, την οποία υπογράφεται εσείς προς τον Υπουργό Ανάπτυξης και Επενδύσεων. Εξ όσων γνωρίζω Υπουργός Ανάπτυξης και Επενδύσεων είναι ο υποφαινόμενος και όχι ο κ. Σταϊκούρας. Εγώ δεν είδα φως και μπήκα για να σας απαντήσω ούτε είχα και καμμία ιδιαίτερη όρεξη να σας συναντήσω, γιατί μου είστε και πολύ αντιπαθής. Όμως αξιοποιώντας και ακολουθώντας τα κοινοβουλευτικά μου καθήκοντα και τα υπουργικά μου καθήκοντα ήρθα κοσμίως να απαντήσω σε ερωτήσεις που εσείς μου υποβάλατε. Και αφού μου υποβάλατε την ερώτηση επί πέντε λεπτά με υβρίζετε ότι δεν ήρθα εδώ για να μην κάνετε συζήτηση. Τότε γιατί μου υποβάλατε την ερώτηση, αφού πιστεύετε ότι μαζί μου δεν μπορείτε να κάνετε συζήτηση; Κακώς μου την υποβάλατε.

Λοιπόν, για τον κόσμο που ακούει να πω πλέον δύο πράγματα μήπως και συνεννοηθούμε. Πρώτον, αρμόδιος εκ του Συντάγματος Υπουργός για να αδειοδοτηθεί το όποιο στρατηγικό σχέδιο του όποιου επενδυτού κάνει αίτημα για συνολική ανάπτυξη μιας περιοχής στρατηγικής και μείζονος σημασίας, όπως είναι τα ναυπηγεία Σκαραμαγκά, δεν είναι ο Υπουργός των Οικονομικών, αλλά είναι ο Υπουργός Ανάπτυξης και Επενδύσεων. Ο ρόλος του Υπουργού Οικονομικών τελείωσε την ημέρα που έκανε τη μεταβίβαση. Τελεία.

Δεύτερον, δεν έχει αδειοδοτηθεί από το ελληνικό κράτος καμμία μονάδα παραγωγής ηλεκτρικής ενέργειας στο ναυπηγείο Σκαραμαγκά. Δεν έχει αδειοδοτηθεί.

Τρίτον, εξ όσων γνωρίζω και από δηλώσεις του κ. Προκοπίου δεν έχει καμμία διάθεση να φτιάξει κανένα σταθμό μεταφοράς και αποθήκευσης LNG στο Σκαραμαγκά, πράγμα που ένας άνθρωπος με την ευφυΐα του Γιώργου Προκοπίου δεν θα έκανε ούτως ή άλλως πέραν όλων των άλλων, γιατί σε ευθεία γραμμή και πολύ μικρή απόσταση βρίσκεται ο σταθμός της Ρεβυθούσας. Άρα, δεν έχει νόημα κάποιος, οικονομικό νόημα να σας το πω απλά, να πάει να κάνει κάτι τέτοιο στα ναυπηγεία Σκαραμαγκά.

Τέταρτον, δεν ξέρω πού βρήκατε ότι δεν θέλει να πουλάει λαμαρίνες ο κ. Προκοπίου, αλλά σας λέω, γιατί μπορεί να μην το γνωρίζετε, ότι ο κ. Προκοπίου ήδη πουλάει λαμαρίνες, έχει ήδη ένα καταπληκτικό ναυπηγείο στη Χαλκίδα.

Άρα, όσα λέτε είναι αποτέλεσμα του χαώδους εγκεφάλου σας. Προφανώς για τη χώρα μας το ότι έχει πάρει τα ναυπηγεία Σκαραμαγκά ένας επενδυτής και ένας πατριώτης του διαμετρήματος του Γιώργου Προκοπίου μόνο χαρά και προκοπή για τη δυτική Αθήνα και τον Σκαραμαγκά μπορεί να σημαίνει. Μακάρι η Ελλάδα να είχε και άλλους Γιώργους Προκοπίου, θα είχε μεγάλη προκοπή, γιατί μιλάμε για άνθρωπο που ξεκίνησε σχεδόν από το μηδέν, που έκανε μια τεράστια περιουσία στο διεθνή στίβο της ναυτιλίας, που φέρνει τα λεφτά του και τα επενδύει κατά κόρον στην Ελλάδα, ενώ θα μπορούσε να πάει οπουδήποτε αλλού και που αποφάσισε τώρα -και ευτυχώς για εμάς- να φτιάξει και τα ναυπηγεία Σκαραμαγκά, που προφανώς, θα πουλάει και λαμαρίνες να το πω σχηματικά, όπως το λέτε.

Πέμπτον, για τον κόσμο της περιοχής που ανησυχεί και έχει δικαίωμα να ανησυχεί για ό,τι νομίζει, ακόμα και για αυτά που λέτε εσείς όσο κι αν εμένα μου φαίνονται, όπως μου φαίνονται. Δεν υπάρχει καμμία αδειοδότηση τέτοιας μονάδας. Ακόμα και να ήθελε αυτός ο επενδυτής ή άλλος να προχωρήσει σε μια τέτοια μονάδα, πρέπει να ακολουθήσει μία συγκεκριμένη διαδικασία που προβλέπει ο νόμος για την οποία προϋπόθεση είναι η μελέτη περιβαλλοντικών επιπτώσεων. Τι θα πει αυτό; Ότι αν κάτι είναι επικίνδυνο, όπως είπατε, δεν μπορεί να πάρει άδεια. Τελεία. Δεύτερον, μετά τη μελέτη περιβαλλοντικών επιπτώσεων γίνεται δημόσια διαβούλευση με όλους τους εμπλεκόμενους φορείς περιοχής. Τρίτον, μετά τη δημόσια διαβούλευση δίνεται έγκριση από όλους τους γενικούς γραμματείς και τους Υπουργούς των συναρμόδιων Υπουργείων. Και τέταρτον, μετά από την έγκριση αυτή έρχεται το Συμβούλιο της Επικρατείας.

Δεν έχει γίνει τίποτα από όλα αυτά, καθώς ο συγκεκριμένος δεν έχει κάνει καν αίτηση για κάτι τέτοιο. Άρα, όλη η ανησυχία που καλλιεργείται στην περιοχή αυτή δεν εδράζεται σε κάποιο πραγματικό γεγονός. Εκεί υπάρχει αδειοδοτημένο ναυπηγείο. Αυτό μπορεί να λειτουργήσει ο επενδυτής από αύριο για αυτά που έχει άδεια λειτουργίας. Κάθε άλλη αλλαγή επ’ αυτών περνάει από τη διαδικασία που μόλις σας περιέγραψα.

Αν δεν έχετε εμπιστοσύνη στον ίδιο, στους τοπικούς φορείς που θα μπουν σε δημόσια διαβούλευση, στους Υπουργούς τους συναρμόδιους εκείνης της εποχής και στο Συμβούλιο της Επικρατείας δεν μπορώ εγώ να σας θεραπεύσω τις ανησυχίες σας. Είναι υπεράνω της δικής μου αρμοδιότητας.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στους δύο.

Δεν θα συζητηθούν κατόπιν συνεννόησης:

Η έβδομη με αριθμό 585/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ**.** Εμμανουήλ Συντυχάκηπρος τον Υπουργό Αγροτικής Ανάπτυξης και Τροφίμων,με θέμα: «Να ληφθούν άμεσα μέτρα προστασίας για τους ψαράδες του Νομού Ηρακλείου».

Η δέκατη όγδοη με αριθμό 596/20-03-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μπαλάφαπρος τον Υπουργό Εργασίας και Κοινωνικών Υποθέσεων, με θέμα: «Προώθηση εκκρεμοτήτων που αντιμετωπίζουν τα Κέντρα Διημέρευσης Ημερήσιας Φροντίδας (Κ.Δ.Η.Φ.) για ΑΜΕΑ.».

Η δεύτερη με αριθμό 586/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον ΥπουργόΟικονομικών, με θέμα: «Άμεσες ενέργειες προκειμένου να αρθούν οι παράνομες κατασχέσειςσε ενισχύσεις πρώτης αρωγής σεισμόπληκτων συμπολιτών μας αλλά και να προστατευτούν μέχρι να χρησιμοποιηθούν για τον σκοπό που καταβλήθηκαν»

Η έκτη με αριθμό 587/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Απαλλαγή από τον ΦΠΑ των δαπανών επισκευής και ανοικοδόμησης σεισμόπληκτων κτηρίων».

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαεπτά μαθητές και μαθήτριες και δύο εκπαιδευτικοί συνοδοί τους από το Δημοτικό Σχολείο Λούρου Πρέβεζας και τέσσερις μαθήτριες και μαθητές και ένας εκπαιδευτικός συνοδός από το Δημοτικό Σχολείο Αγίου Γεωργίου Πρέβεζας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Συνεχίζουμε με την τρίτη με αριθμό 584/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Ναυτιλίας και Νησιωτικής Πολιτικής, με θέμα: «Για τα οξυμένα προβλήματα των αλιέων του Νομού Ηρακλείου».

Κύριε Συντυχάκη, έχετε τον λόγο για δύο λεπτά.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, τα προβλήματα που αντιμετωπίζουν οι μικροί αλιείς του Νομού Ηρακλείου, όπως βέβαια και σε όλη τη χώρα είναι πολλά, οξύνονται καθημερινά και αυτό ως αποτέλεσμα αντιλαϊκών πολιτικών διαχρονικά των κυβερνήσεων και τώρα βέβαια με τη δική σας της Νέας Δημοκρατίας.

Θα αναφερθώ σήμερα για ζητήματα που άπτονται της δικής σας αρμοδιότητας του Υπουργείου Ναυτιλίας και Νησιωτικής Πολιτικής, αν και θα περίμενα να έρθει στη Βουλή ο κ. Πλακιωτάκης, ο Υπουργός Ναυτιλίας μιας και είναι και συντοπίτης και ξέρει και το ζήτημα αρκετά καλά. Θα ακολουθήσει βέβαια και δεύτερη επίκαιρη ερώτηση προς τον Υπουργό Αγροτικής Ανάπτυξης για την καταστροφή των αλιευτικών εργαλείων των ψαράδων από διάφορα θαλάσσια είδη, όπως τους λαγοκέφαλους, τις φώκιες, χελώνες, κ.λπ..

Όπως σας είπα οι μικροί ψαράδες βρίσκονται σε δεινή οικονομική κατάσταση. Άλλωστε οι ίδιοι καταγγέλλουν τη στιγμή που το λειτουργικό κόστος έχει ανέβει δραματικά και ενώ πληρώνουν τις συνέπειες της πανδημίας και των περιοριστικών μέτρων και ενώ το εισόδημά τους έχει συρρικνωθεί, χρεώνονται με τα τέλη κυκλοφορίας για τα σκάφη τους με βάση τον φορολογικό νόμο 4646/19.

Άλλο ένα οικονομικό βάρος είναι τα τέλη ελλιμενισμού στο αλιευτικό καταφύγιο του Ηρακλείου, που πληρώνουν όλα τα σκάφη μέχρι και τα πιο μικρά, τα παραδοσιακά σκαριά. Και ενώ οι αλιείς βρίσκονται σε αυτή τη δεινή οικονομική θέση τα τέλη όχι μόνο έχουν αυξηθεί σε σχέση με το 2022, αλλά μπαίνει ως καταληκτική ημερομηνία εξόφλησής τους η 31-3-2023 με απόφαση του διοικητικού συμβουλίου του Οργανισμού Λιμένος Ηρακλείου Ανώνυμη Εταιρεία.

Ταυτόχρονα, βέβαια, η συγκεκριμένη εταιρεία επιβάλλει στους ψαράδες χαράτσι για την ανέλκυση-καθέλκυση των σκαφών, την οποία, όμως, πραγματοποιούν οι ίδιοι με πληρωμή, μάλιστα, ιδιωτικών εταιρειών και όχι οι υπηρεσίες του «Οργανισμού Λιμένος Ηρακλείου Ανώνυμη Εταιρεία». Για τα χρήματα που καλούνται να πληρώσουν οι ψαράδες στον ΟΛΗ, ο τελευταίος δεν παρέχει επί της ουσίας καμμία απολύτως υπηρεσία και εκτός από αυτό ζητά και υπερημερίες από την πρώτη στιγμή που θα βγει το σκάφος στη στεριά για τη συντήρησή του. Επίσης, είναι ο ειδικός φόρος κατανάλωσης και ο κατ’ αποκοπή ΦΠΑ στα μικρά σκάφη, που πραγματικά τους εξουθενώνουν.

Αγανάκτηση, επίσης, προκαλεί η τιμολόγηση του νερού για το πλύσιμο των αλιευμάτων, με 6 ευρώ το κυβικό, μέχρι πρότινος. Αυτό, μετά από διαμαρτυρίες των ψαράδων, μειώθηκε στα 3,5 ευρώ, που και πάλι είναι μία τιμή πολλαπλάσια των κανονικών χρεώσεων, έχοντας υπ’ όψιν και την δυσβάσταχτη κοστολόγηση του ρεύματος.

Στην κυριολεξία, λοιπόν, οι πολιτικές σας τους έχουν τσακίσει και την ίδια στιγμή αντιμετωπίζουν μεγάλες καθυστερήσεις στην καταβολή της οικονομικής ενίσχυσης, για την αναπλήρωση του χαμένου εισοδήματος, λόγω των μέτρων αντιμετώπισης της πανδημίας. Ακόμα δεν έχουν λάβει ούτε 1 ευρώ, όπως κατήγγειλαν με τις κινητοποιήσεις που έκαναν στο Ηράκλειο, αλλά και πανελλαδικά.

Την ίδια στιγμή, όμως, υπάρχουν οι μεγάλες αλιευτικές επιχειρήσεις -όπως γνωρίζετε- και οι ιχθυοκαλλιέργειες, που είναι πάνω-πάνω στις ευνοϊκές ρυθμίσεις.

Σας ρωτάμε, λοιπόν, κύριε Υπουργέ, σε ποιες κατεπείγουσες ενέργειες θα προβεί η Κυβέρνηση, για την κατάργηση όλων των άδικων οικονομικών βαρών που έχετε θεσπίσει διαχρονικά όλες οι κυβερνήσεις και η δική σας, σε βάρος των βιοπαλαιστών ψαράδων;

Πιο ειδικά, ζητάμε την κατάργηση των τελών κυκλοφορίας στα σκάφη τους, καθώς επίσης τη μείωση του ειδικού φόρου κατανάλωσης και του ΦΠΑ στα σκάφη, κατ’ αποκοπή, δηλαδή, και τη μείωση από τον Οργανισμό Λιμένος Ηρακλείου των τελών ελλιμενισμού και την κατάργησή τους για τα παραδοσιακά σκαριά.

Τρίτον, ζητάμε να μην υπάρχει καμμία χρέωση στο νερό και στο ρεύμα, κατάργηση τελών για την ανέλκυση-καθέλκυση σκαφών, καθώς και των υπερημεριών για τις ημέρες που το σκάφος είναι στη στεριά για τη συντήρησή του.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Θα απαντήσει ο Υφυπουργός Ναυτιλίας και Νησιωτικής Πολιτικής κ. Κωνσταντίνος Κατσαφάδος. Επειδή είστε από τον Πειραιά και ίσως να μην ξέρετε το θέμα, μην αγχώνεστε ότι δίνετε εξετάσεις.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Κοιτάξτε, κύριε Πρόεδρε τα προβλήματα, τα οποία αντιμετωπίζουν οι επαγγελματίες αλιείς είναι διαχρονικά, όπως πολύ σωστά είπε ο συνάδελφος, ο κ. Συντυχάκης, πάνω-κάτω είναι τα ίδια για όλους. Δεδομένου του ότι είμαστε σε μια πάρα πολύ δύσκολη οικονομική περίοδο, όλη αυτή η ανατίμηση των τιμών της ενέργειας, ξέρουμε πού έχει οδηγήσει και επιχειρήσεις και επαγγελματίες και καταναλωτές. Οπότε τα προβλήματα πάνω-κάτω είναι κοινά.

Οφείλω, όμως, να ενημερώσω τον αγαπητό συνάδελφο ότι ο Οργανισμός Λιμένος Ηρακλείου είναι μια ανώνυμη εταιρεία. Και είναι μια ανώνυμη εταιρεία η οποία υπάγεται στο ΤΑΙΠΕΔ. Οπότε για τη σχέση την οποία έχει το Υπουργείο Ναυτιλίας και Νησιωτικής Πολιτικής και πάνω σε όλες αυτές τις καταγγελίες ή, αν θέλετε, σε όλα αυτά τα διαβήματα τα οποία και άλλοι σύλλογοι και άλλα σωματεία και σε άλλα λιμάνια προβαίνουν, το μόνο το οποίο μπορούμε να κάνουμε εμείς είναι να συζητάμε και να κάνουμε συστάσεις προς τη διοίκηση του Οργανισμού Λιμένος Ηρακλείου, ούτως ώστε να λαμβάνουν πάρα πολύ σοβαρά υπ’ όψιν τους όλα αυτά τα παράπονα, αλλά και η πολιτική την οποία κάνουν να έχει και ένα κοινωνικό ορόσημο.

Δεχθήκαμε, λοιπόν, κι εμείς όλες αυτές τις καταγγελίες τις οποίες έκαναν οι αλιείς, περάσαμε σε μία συζήτηση με τον Οργανισμό Λιμένος Ηρακλείου, αλλά μας έδωσε κάποιες διαβεβαιώσεις για αρκετά από αυτά τα οποία είπε ο κύριος συνάδελφος τα οποία θα τα πω, επιτρέψτε μου, στη δευτερολογία μου, αλλά εδώ θα πρέπει να σταθούμε στο εξής: Τα λιμάνια για να λειτουργήσουν και όχι μόνο για να λειτουργήσουν, αλλά και για να αναπτυχθούν, χρειάζονται πόρους. Αυτά είναι τα τέλη τα οποία βάζουμε, τα οποία έχουν καθαρά ανταποδοτικό χαρακτήρα. Ούτε μισό ευρώ από τα χρήματα τα οποία εισπράττουν τα Λιμενικά Ταμεία ή οι Οργανισμοί Λιμένος δεν πηγαίνουν πουθενά αλλού παρά μόνο στο να ενισχυθούν και να δημιουργηθούν καινούργιες υποδομές για να μπορούν να είναι ακόμα πιο σύγχρονα, να είναι ακόμα πιο λειτουργικά τα λιμάνια μας.

Οπότε καταλαβαίνετε ότι για όλους αυτούς οι οποίοι χρησιμοποιούν τα λιμάνια, για όλους τους χρήστες λιμένων, πρέπει να υπάρχει ένα ανταποδοτικό τέλος. Καταλαβαίνω τον προβληματισμό και την αγωνία σε υπερθετικό βαθμό του συναδέλφου, αλλά θα πρέπει να κάτσουμε εδώ και να αποφασίσουμε ότι θα πρέπει και τα λιμάνια να έχουν έσοδα και θα πρέπει να έχουν έσοδα για να μπορέσουν -σας ξαναλέω- να αναπτυχθούν και να εκσυγχρονιστούν και θα πρέπει να έχουν έσοδα από τους χρήστες. Χρήστες του λιμανιού στο Ηράκλειο είναι και οι επαγγελματίες αλιείς, διότι μιλάμε, όπως γνωρίζει ο κ. Συντυχάκης, για επαγγελματίες, όπου το επάγγελμά τους, η επαγγελματική τους δραστηριότητα είναι η αλιεία. Γι’ αυτό συζητάμε, λοιπόν.

Σε κάθε περίπτωση, όμως, σας ξαναλέω ότι εμείς θα συνεχίσουμε την προσπάθεια και θα ξαναέρθουμε σε επικοινωνία με τον Οργανισμό Λιμένος Ηρακλείου για να μπορέσουν να δημιουργηθούν όσο το δυνατόν καλύτερες συνθήκες ούτως ώστε να εξυπηρετήσουμε και τον οργανισμό, αλλά βέβαια να συνεχίσουν να κάνουν τη δουλειά τους και οι αλιείς.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Πρώτη παρατήρηση: Ο κύριος Υπουργός δεν απάντησε στα ερωτήματα τα οποία θέσαμε και επιλέγει να το κάνει στη δευτερολογία. Μήπως θα υπάρξει τριτολογία δική μου; Δεν είναι σωστή η διαδικασία αυτή, κύριε Υπουργέ.

Δεύτερον, είπατε: «όλοι είναι στο ΤΑΙΠΕΔ, άρα απελθέτω από μένα το ποτήριο τούτο». Δηλαδή δεν σας ενδιαφέρει το τι γίνεται από εκεί και μετά, μόνο παρατηρήσεις κάνετε. Μα, αυτό είναι το πρόβλημα των προβλημάτων που διογκώνει τα προβλήματα και των αλιέων, το πολιτικό πρόβλημα δηλαδή, η ιδιωτικοποίηση και των λιμανιών, όπως και πολλών άλλων –σιδηρόδρομοι, ενέργεια, νερά κ.λπ.-, δηλαδή τα κέρδη των επενδυτών σε βάρος της πλειοψηφίας του λαού, άρα και των ψαράδων. Θα πω παρακάτω.

Έχετε δημιουργήσει ένα ασφυκτικό καθεστώς που απειλεί τη βιωσιμότητα του κλάδου και οδηγεί φυσικά τους βιοπαλαιστές ψαράδες στην ανεργία. Αυτό δεν αφορά την Κυβέρνηση; Η υπερφορολόγηση των ψαράδων αφορά τον ΟΛΗ ως ανώνυμη εταιρεία;

Θα σας δώσω ένα παράδειγμα. Ένα σκάφος εννέα μέτρων πληρώνει απίστευτα ποσά. Και των εφτά και των έξι μέτρων πληρώνουν. Όσο λιγότερα μέτρα, τόσο πιο πολλά...

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Πόσα πληρώνει;

**ΕΜΜΑΝΟΥΗΛ ΣΥΝΤΥΧΑΚΗΣ:** Πληρώνει 250 ευρώ τέλη κυκλοφορίας τον χρόνο, 108 ευρώ τέλη ελλιμενισμού, 180 ευρώ για διαφυγόντα κέρδη, όπως τα λένε, για να βγει δηλαδή το σκάφος έξω από τη θάλασσα, συν τις υπερημερίες, αυτά που πληρώνουν χώρια οι ιδιώτες, όπως σας είπα στην πρωτολογία, για ανέλκυση-καθέλκυση. Βάλτε και 180 ευρώ για τον κατ’ αποκοπή ΦΠΑ.

Αν προσθέσετε τώρα τη συντήρηση του σκάφους, τα λειτουργικά κόστη, τις υπέρογκες δαπάνες σε πετρέλαιο, τις δαπάνες ύδρευσης, τη συντήρηση σκαφών, τις ασφαλιστικές εισφορές σε συνδυασμό τόσο με τη μείωση γενικότερα της αλιείας, τις μεγάλες και ανεπανόρθωτες ζημιές στα δίκτυα από λαγοκέφαλους, αλλά και την ίδια την αντιαλιευτική πολιτική και του κράτους και της Ευρωπαϊκής Ένωσης σε βάρος των μικρών χωρίς καμμία στήριξη, που θα οδηγήσει με μαθηματική ακρίβεια στον αφανισμό τους, για να ενισχυθούν ταυτόχρονα επιχειρηματικοί όμιλοι της ιχθυοκαλλιέργειας, αντιλαμβάνεστε ότι όλο αυτό το κόστος υπολογίζεται ετησίως στις 4.000 με 5.000 ευρώ. Τόσο είναι το κόστος για έναν βιοπαλαιστή ψαρά.

Συν τοις άλλοις, δέχονται και εκβιασμούς, διότι για να ανανεώσουν την άδειά τους οι ψαράδες στο Λιμεναρχείο, πρέπει να προσκομίσουν χαρτιά από τον «Οργανισμό Λιμένος Ηρακλείου Ανώνυμη Εταιρεία» ότι δεν έχουν οφειλές. Να πώς πετάτε το μπαλάκι οι μεν στους δε, η Κυβέρνηση στον ΟΛΗ, ο ΟΛΗ στην Κυβέρνηση και πάει λέγοντας.

Πείτε μας ειλικρινά τι νόημα έχουν τα τέλη κυκλοφορίας τα οποία λέτε ότι έχουν ανταποδοτικό χαρακτήρα. Το βρήκαμε τώρα! Για κάθε φόρο, η δικαιολογία είναι η ανταποδοτικότητα. Πάμε καλά; Τέλη κυκλοφορίας στη θάλασσα για τους φτωχούς αλιείς; Δηλαδή θα φτιάξετε δρόμους στη θάλασσα; Θα φτιάξετε μήπως υποδομές μέσα στη θάλασσα; Θα κλείσετε λακκούβες για να μην πέφτουν μέσα τα καΐκια; Ή μήπως χαμήλωσε το ύψος του κύματος για να προσπερνάνε τα καΐκια και στη θάλασσα; Αυτά είναι αστεία πράγματα.

Τέλη κυκλοφορίας για τους μικρούς αλιείς και πενήντα έξι φοροαπαλλαγές για το μεγάλο κεφάλαιο, για τους εφοπλιστές! Συγκεκριμένα, με αφορολόγητο πετρέλαιο να ποια είναι η ταξική σας πολιτική και όλων των κυβερνήσεων, διότι τους αφήνετε άθικτους όλες οι κυβερνήσεις.

Και ενώ έτσι και αλλιώς ο απαράδεκτος φορολογικός νόμος, ο ν.4646/2019, που έχει καταψηφίσει το ΚΚΕ, προβλέπει –υποτίθεται- ότι με την καταβολή του τέλους εξαντλείται κάθε άλλη φορολογική υποχρέωση, εκτός από την επιβολή της ειδικής εισφοράς αλληλεγγύης για το εισόδημα από την εκμετάλλευση αυτών των σκαφών, το κράτος και οι ανώνυμες εταιρείες τύπου ΟΛΗ συνεχίζουν να τους γδέρνουν κανονικά.

Ο ΟΛΗ, όπως είπατε, είναι εταιρεία. Λειτουργεί με τη λογική του κόστους-οφέλους.

Επί τη ευκαιρία, τα προβλήματα των ψαράδων θα επιδεινωθούν ακόμη περισσότερο με το βάθεμα της ιδιωτικοποίησης του λιμανιού. Αυτό πού το πάτε; Μάλιστα, επίκειται η παραχώρηση του 67% του μετοχικού κεφαλαίου του ΟΛΗ σε ιδιώτη επενδυτή.

Αυτή η ιστορία της ιδιωτικοποίησης έχει προχωρήσει χρόνια πριν, από το 2012 με το Λιμενικό Ταμείο Ηρακλείου που έγινε ΟΛΗ Ανώνυμη Εταιρεία, με τις κυβερνήσεις Νέας Δημοκρατίας και ΠΑΣΟΚ να μεταφέρουν το σύνολο του μετοχικού κεφαλαίου του ΟΛΗ στο ΤΑΙΠΕΔ, αυτό που είπατε και εσείς στην πρωτολογία σας. Ακολούθησαν το 2019 οι κύριοι του ΣΥΡΙΖΑ, οι οποίοι υποπαραχώρησαν μέρος των αρμοδιοτήτων και των δραστηριοτήτων του λιμανιού, της κρουαζιέρας δηλαδή, σε ιδιώτες, χωρίς να αποκλείεται η μελλοντική παραχώρηση σε ιδιώτες και άλλων τομέων για συνδυαστικές δραστηριότητες. Τώρα θα πάει και το εμπορευματικό κομμάτι στους ιδιώτες με βάση την πώληση του 67% στους ιδιώτες.

Άρα, λοιπόν, εδώ έχουμε ένα κράτος, το οποίο έχει συνέχεια, είτε είστε εσείς, είτε είναι ο ΣΥΡΙΖΑ, είτε το ΠΑΣΟΚ, είτε οποιαδήποτε άλλη κυβέρνηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε.

Η σχεδιαζόμενη ιδιωτικοποίηση του λιμανιού θα δείτε ότι θα έχει ολέθριες συνέπειες για τα λαϊκά στρώματα της πόλης, που θα είναι απαγορευτική η αξιοποίησή του. Οι εργαζόμενοι του Οργανισμού Λιμένος Ηρακλείου αλλά και οι ψαράδες θα έχουν συνέπειες απ’ αυτή την ιστορία, διότι θα εκτιναχθούν τα χαράτσια, τα τέλη και οι φόροι και από την άλλη, στη λογική κόστους-οφέλους θα δείτε ότι κάποια στιγμή, με την είσοδο του επενδυτή, αυτός δεν θα χαριστεί, δεν θα χρειάζονται οι ψαράδες, θα τους πετάξουν στον δρόμο, ή εν πάση περιπτώσει, θα τους βάλουν αυτά τα δυσβάσταχτα τέλη και τους φόρους.

Σε κάθε περίπτωση, εμείς ως Κομμουνιστικό Κόμμα Ελλάδας δίνουμε τη μάχη ενάντια στην ιδιωτικοποίηση του λιμανιού, στεκόμαστε στο πλευρό των ψαράδων, των εργαζομένων του λιμανιού, σε όλον τον λαό, έτσι ώστε να απολαμβάνει τα λιμάνια της χώρας ως δική του περιουσία. Αυτό είναι και το διακύβευμα: Ή θα είναι ιδιωτικά τα λιμάνια ή θα έχουμε κοινωνικοποιημένα λιμάνια, λαϊκή περιουσία προς όφελός του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, κύριε συνάδελφε.

**ΕΜΜΑΝΟΥΗΛ ΣΥΝΤΥΧΑΚΗΣ:** Τελειώνω με αυτό, με τις διεκδικήσεις των ψαράδων, κύριε Πρόεδρε. Θα προχωρήσετε στην κατάργηση όλων των άδικων οικονομικών βαρών που έχετε θεσπίσει διαχρονικά ή θα δώσετε συνέχεια στην επιβολή των χαρατσιών και των φόρων;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Προφανώς, κύριε Συντυχάκη, έχουμε διαφορετική άποψη γύρω από το πώς πρέπει να λειτουργεί η οικονομία. Δεν χρειάζεται με αφορμή αυτή την ερώτηση, να το διαπιστώσουμε. Εμείς πιστεύουμε στην ελεύθερη αγορά, στην ιδιωτική πρωτοβουλία, εμείς πιστεύουμε στην ανάπτυξη, ότι μόνο έτσι μπορεί να έρθει και μόνο έτσι, με αυτόν τον τρόπο, μπορεί να δημιουργηθεί ένας τέτοιος δημοσιονομικός χώρος, ούτως ώστε να προχωρήσουμε σε μειώσεις φόρων και εισφορών, με ένα κοινωνικό πρόσημο και να κατανέμονται έτσι όπως πρέπει, αναλογικά σε όλη την κοινωνία.

Εδώ, όμως, η ερώτησή σας δεν έχει να κάνει με το εάν πρέπει ή όχι να αποκρατικοποιηθεί, να ιδιωτικοποιηθεί το λιμάνι του Ηρακλείου, έχει να κάνει με τους ψαράδες. Μετά, λοιπόν, από την επιστολή την οποία δεχθήκαμε και τη συζήτηση, την οποία κάναμε με τον Οργανισμό Λιμένος Ηρακλείου, γιατί, τί να κάνουμε; Στο ΤΑΙΠΕΔ ανήκει. Εμείς κινούμαστε με βάση τους νόμους, κύριε Συντυχάκη, και όχι με βάση το τι θέλουν.

Ο Οργανισμός Λιμένος Ηρακλείου υπάγεται στο ΤΑΙΠΕΔ. Με βάση, λοιπόν, τις επιστολές τις οποίες δεχθήκαμε, θα πρέπει να σας ενημερώσω ότι μειώθηκε από τα 6 ευρώ στα 3 ευρώ ανά κυβικό και δεν είναι 3,5 ευρώ, όπως γράφετε στην επίκαιρη ερώτησή σας, την ίδια στιγμή που ως Βουλευτής Ηρακλείου ξέρετε ότι η Δημοτική Επιχείρηση Ύδρευσης του Ηρακλείου σχεδόν διπλασίασε το κόστος στον Οργανισμό Λιμένος Ηρακλείου.

Ανοίγω εδώ μία παρένθεση. Μέσα από αυτό μπορούμε να δούμε πόσο σημαντικό και χρήσιμο ήταν το νομοσχέδιο το οποίο πέρασε την περασμένη εβδομάδα σε ό,τι έχει να κάνει με το νερό, που διατηρεί βέβαια το δημόσιο χαρακτήρα του ως αγαθό. Την ίδια στιγμή που η Δημοτική Επιχείρηση Ύδρευσης του Ηρακλείου διπλασιάζει το κόστος στον Οργανισμό Λιμένος Ηρακλείου, με όλα τα προβλήματα και τις παθογένειες που έχει και το δίκτυο…

**ΕΜΜΑΝΟΥΗΛ ΣΥΝΤΥΧΑΚΗΣ:** Προ νομοσχεδίου;

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Προ νομοσχεδίου. Βεβαίως, από τα 6 ευρώ το ρίχνουμε στα 3 ευρώ. Θα πρέπει να ξεκαθαρίσουμε κάτι, κύριε συνάδελφε. Επαγγελματική δραστηριότητα ασκούν και οι αλιείς εκεί. Είναι επαγγελματίες, χρησιμοποιούν το νερό για να πλένουν τα ψάρια τους. Αυτή είναι η δουλειά τους, από εκεί βγάζουν έσοδα. Όπως σας είπα, όλοι οι χρήστες των λιμένων, δυστυχώς, επιβαρύνονται με κάποια τέλη. Δεν μπορεί να επιβαρύνονται όλοι, εκτός από τους αλιείς. Το μέγεθος του κόστους να το συζητήσουμε. Αυτό σε ό,τι έχει να κάνει με το νερό.

Για τα τέλη ελλιμενισμού, από 20% προχώρησαν σε 40% μείωση. Από το 20% που υπήρχε προχώρησαν σε μείωση 40%! Να μην υπάρχουν καθόλου τέλη; Δεν γίνεται, κύριε συνάδελφε, γιατί, όπως και να το κάνουμε, υπάρχουν έξοδα και χρειάζονται χρήματα, κύριε συνάδελφε, για να μπορέσουν οι υφιστάμενες υποδομές να διατηρηθούν και να αξιοποιηθούν και να αναπτυχθούν.

Μέσα σε αυτό για τις υφιστάμενες υποδομές, θα πρέπει να ξέρετε ότι έγινε ένα έργο άνω των 10.000 ευρώ εκεί όπου δραστηριοποιούνται οι αλιείς. Δεν επωμίστηκαν κανένα βάρος οι αλιείς γι’ αυτό το έργο, ούτως ώστε να γίνεται καλύτερα η δουλειά τους. Αυτά τα χρήματα, όμως, βγαίνουν από τα τέλη τα οποία πληρώνουν.

Επίσης, προχώρησε και σε ρυθμίσεις οφειλών, όπου δίνεται η δυνατότητα αποπληρωμής σε βάθος τριετίας. Κανένας δεν πήγαινε να ρυθμίσει τις οφειλές του. Κανένας! Γίνεται σε βάθος τριετίας, κύριε συνάδελφε.

Τέλος, σε ό,τι έχει να κάνει με το ρεύμα, όπως γνωρίζετε, η τιμολογιακή πολιτική έχει να κάνει με το τιμολόγιο της ΔΕΗ. Δεν μπορούμε να προχωρήσουμε σε μειώσεις, όταν τα τιμολόγια της ΔΕΗ και η κιλοβατώρα είναι εκεί που είναι. Δεν έχει δική του τιμολογιακή πολιτική ο Οργανισμός Λιμένος Ηρακλείου. Ο βασικός πάροχος είναι η ΔΕΗ και όλα κινούνται με βάση την τιμολογιακή πολιτική της ΔΕΗ.

Κλείνοντας, κύριε συνάδελφε, σε ό,τι έχει να κάνει με το ετήσιο τέλος για αλιευτικά σκάφη, όπως πολύ σωστά είπατε, το ετήσιο τέλος σε σκάφη τα οποία είναι έξι μέτρα είναι 100 ευρώ, σε σκάφη τα οποία είναι από έξι έως οχτώ μέτρα είναι 150 ευρώ, σε σκάφη από οχτώ έως δέκα μέτρα είναι 225 ευρώ, σε σκάφη από δέκα έως δώδεκα μέτρα είναι 338 ευρώ και σε σκάφη από δεκαοχτώ μέτρα και πάνω είναι 1.139 ευρώ.

Έγινε συζήτηση μεταξύ του Υπουργείου Ναυτιλίας και Νησιωτικής Πολιτικής και του Υπουργείου Οικονομικών, γιατί όλες αυτές οι διαδικασίες περνάνε μέσα από το Υπουργείο Οικονομικών και το Υπουργείο Οικονομικών καθορίζει τις τιμές σε ό,τι έχει να κάνει με τα τέλη. Είμαστε σε μια συζήτηση, για να δούμε εάν θα τα μειώσουμε, αλλά ξέρετε, θα πρέπει να αντιληφθούμε ότι για να προχωρήσουμε και να πάμε μπροστά, αυτό το οποίο χρειάζεται είναι να υπάρχει μια κοινωνική διάσταση σε ό,τι έχει να κάνει με την φορολογική πολιτική και θα πρέπει να υπάρχει και μία λογική σε ό,τι έχει να κάνει με την ανάπτυξη των υποδομών, η οποία θα στηρίζεται στα πραγματικά δεδομένα.

Σας ξαναλέω, λοιπόν, κλείνοντας, κύριε συνάδελφε, ότι εδώ είμαστε για να ακούσουμε τις αντιρρήσεις και τις διαφωνίες των αλιέων από την Κρήτη. Προβλήματα υπήρχαν, υπάρχουν και θα συνεχίσουν να υπάρχουν και σε άλλες περιοχές της Ελλάδος. Εμείς, από πλευράς μας, στο Υπουργείο Ναυτιλίας και Νησιωτικής Πολιτικής, κάνουμε μια προσπάθεια και μια συζήτηση με τις διοικήσεις των οργανισμών λιμένων, καθώς και με τα δημοτικά λιμενικά ταμεία, για όλα αυτά τα τέλη τα οποία επιβάλλονται, για τα οποία λέω, για ακόμη μία φορά κλείνοντας, ότι έχουν καθαρά ανταποδοτικό χαρακτήρα, γιατί ούτε μισό ευρώ δεν πηγαίνει σε άλλες δραστηριότητες, πλην των λιμένων. Νομίζω ότι θα μπορέσουμε να βρούμε και άλλους κοινούς στόχους και να διευκολύνουμε όσο το δυνατόν καλύτερα και τους αλιείς στο Ηράκλειο, αλλά βέβαια και να δημιουργηθούν οι απαραίτητες υποδομές για να είναι όσο το δυνατόν πιο λειτουργικό και το λιμάνι του Ηρακλείου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Καλή συνέχεια, κύριε Συντυχάκη.

Κυρίες και κύριοι συνάδελφοι σας ενημερώνω ότι δεν θα συζητηθούν, κατόπιν συνεννόησης, οι εξής επίκαιρες ερωτήσεις:

Η τέταρτη με αριθμό 583/20-3-2023 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Να παρθούν όλα τα αναγκαία μέτρα για ασφαλείς σχολικές εκδρομές».

Η τέταρτη με αριθμό 581/20-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Μέτρα για την προστασία δανειοληπτών ελβετικού φράγκου».

Η δωδέκατη με αριθμό 582/20-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υποδομών και Μεταφορών, με θέμα: «Επικίνδυνες ελλείψεις προσωπικού στα περιφερειακά αεροδρόμια της χώρας».

Θα συζητηθεί τώρα η δέκατη τρίτη με αριθμό 574/17-3-2023 επίκαιρη ερώτηση του δεύτερου κύκλου του Βουλευτή Λέσβου του Συνασπισμού Ριζοσπαστικής Αριστεράς κ. Ιωάννη Μπουρνούς προς τον Υπουργό Ναυτιλίας και Νησιωτικής Πολιτικής, με θέμα: «Να σταματήσει η συστηματική απαξίωση του Μεταφορικού Ισοδύναμου».

Κύριε Μπουρνούς, καλησπέρα σας, καλή εβδομάδα. Έχετε τον λόγο για δύο λεπτά.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κύριε Υφυπουργέ, το μεταφορικό ισοδύναμο καθιερώθηκε από την κυβέρνηση του ΣΥΡΙΖΑ και από τον αείμνηστο Νεκτάριο Σαντορινιό ως μία εμβληματική πολιτική εφαρμογής της συνταγματικά προβλεπόμενης αρχής της νησιωτικότητας, με βασικό στόχο να μειώσει τις ανισότητες μεταξύ νησιωτικής και ηπειρωτικής Ελλάδας, όσον αφορά τα μεταφορικά κόστη για τους νησιώτες και για τις επιχειρήσεις τους.

Δυστυχώς, μετά την εκλογή της Κυβέρνησης της Νέας Δημοκρατίας το 2019 παρατηρούνται συστηματικές καθυστερήσεις στην πληρωμή του αντισταθμίσματος νησιωτικού κόστους, οι οποίες κατά κανόνα φτάνουν τους οκτώ και δέκα μήνες, ενώ σε κάποιες περιπτώσεις φτάνουν και τον ένα χρόνο. Και δυστυχώς, επαναλαμβάνονται τόσο συστηματικά αυτές οι καθυστερήσεις που παραπέμπουν εύλογα στο ερώτημα αν υπονομεύει η Κυβέρνησή σας εσκεμμένα, για να απαξιώσει το μέτρο τού μεταφορικού ισοδύναμου.

Επίσης, το ερώτημα αυτό ανακυκλώνεται, αν δούμε τους προϋπολογισμούς για το μεταφορικό ισοδύναμο. Το 2019 επί ΣΥΡΙΖΑ ο προϋπολογισμός ήταν 156 εκατομμύρια ευρώ ετησίως. Ο προϋπολογισμός για το 2023 είναι μόλις 90 εκατομμύρια ευρώ.

Ας μην το συγκρίνουμε, όμως, με τον δικό μας προϋπολογισμό του 2019. Ας το συγκρίνουμε με τον προϋπολογισμό τον δικό σας, του 2021, που λόγω COVID πρακτικά τα ταξίδια ήταν κλειστά. Ο δικός σας προϋπολογισμός του 2021 για το μεταφορικό ισοδύναμο ήταν 80 εκατομμύρια. Και φέτος που το ταξίδι έχει ανοίξει πια, όχι μόνο για τους τουρίστες, τον έχετε αυξήσει μόνο κατά 10 εκατομμύρια ευρώ.

Κάνω αυτή την ερώτηση σήμερα μεταφέροντας την αγωνία χιλιάδων νησιωτών, γιατί είμαστε σε μία περίοδο που έχει εκτοξευτεί το κόστος διαβίωσης, έχει εκτοξευτεί το κόστος των ακτοπλοϊκών συγκοινωνιών και των αεροπορικών εισιτηρίων. Και επίσης, έχει εκτοξευτεί το κόστος των καυσίμων. Αυτές οι καθυστερήσεις δε στερούν πολύτιμη ρευστότητα από πάρα πολλές χιλιάδες μικρές επιχειρήσεις -κατά κανόνα μικρές επιχειρήσεις- των νησιών, οι οποίες περιμένουν το παραμικρό έσοδο για να μπορέσουν να επιβιώσουν σε αυτή την τόσο τραγικά δύσκολη περίοδο που έχουμε και χιλιάδες λουκέτα.

Συνεπώς, το ερώτημά μου -την απάντηση του οποίου περιμένουν να ακούσουν και οι χιλιάδες συμπολίτες μας από τα νησιά- έχει τρία σκέλη: Το πρώτο είναι πού οφείλονται αυτές οι συστηματικές καθυστερήσεις. Το δεύτερο είναι πώς προτίθεται το Υπουργείο Ναυτιλίας και Νησιωτικής Πολιτικής να αντιμετωπίσει επιτέλους αυτές τις καθυστερήσεις, όχι με κούφιες υποσχέσεις όπως όλους τους προηγούμενους μήνες, αλλά με πράξη, με πληρωμές. Και το τρίτο σκέλος είναι αν προτίθεται και αν έχει στον σχεδιασμό της η απερχόμενη Κυβέρνηση να διατηρήσει και να επεκτείνει την πολιτική του μεταφορικού ισοδύναμου στα καύσιμα, πέρα από τα μικρά νησιά που ξεκινήσαμε εμείς πιλοτικά -η αλήθεια είναι ότι το επεκτείνατε εσείς σε κάποια μικρά νησιά-, και σε μεγαλύτερα νησιά σε μία περίοδο που, επαναλαμβάνω, το κόστος των καυσίμων είναι τεράστιο, όπως επίσης τεράστιο έχει γίνει και το μεταφορικό κόστος.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και σε αυτή την ερώτηση θα απαντήσει ο Υφυπουργός Ναυτιλίας και Νησιωτικής Πολιτικής, ο κ. Κωνσταντίνος Κατσαφάδος.

Κύριε Κατσαφάδο, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ, κύριε Πρόεδρε.

Κύριε συνάδελφε, έχω απαντήσει ξανά σε ερώτηση γύρω από το μεταφορικό ισοδύναμο. Και πράγματι, εδώ υπάρχει μια ποιοτική διαφορά ανάμεσα στη Νέα Δημοκρατία και τον ΣΥΡΙΖΑ. Ποια είναι αυτή;

Η αναγνώριση ότι σε κάποια θετικά πράγματα τα οποία έγιναν επί διακυβέρνησης του ΣΥΡΙΖΑ η Νέα Δημοκρατία δεν είχε μια μηδενιστική λογική να έρθει να ακυρώσει ό,τι θετικό γινόταν. Και όντως, το μεταφορικό ισοδύναμο ήταν κάτι το οποίο ήταν προς τη σωστή κατεύθυνση για να βοηθήσει τους νησιώτες και τις επιχειρήσεις.

Γι’ αυτόν τον λόγο άλλωστε, κύριε συνάδελφε, εμείς εντάξαμε στο μεταφορικό ισοδύναμο -γιατί όταν το κάνατε εσείς το κάνατε με έναν βεβιασμένο και ερασιτεχνικό τρόπο, κάνοντας πάρα πολλά λάθη- όλα τα νησιά της χώρας.

Θα σας θυμίσω ότι το μεγαλύτερο νησί της Ελλάδος -εκτός αν θεωρούμε ότι η Κρήτη δεν είναι νησί, έτσι όπως είχε οριστεί το μεταφορικό ισοδύναμο επί κυβερνήσεως ΣΥΡΙΖΑ- δεν υπήρχε. Έτσι, λοιπόν, εντάξαμε όλα τα νησιά της χώρας.

Όπως πολύ σωστά είπατε, σε ό,τι έχει να κάνει με τα καύσιμα, έχουμε αυξήσει τα νησιά τα οποία είναι δικαιούχοι και σχεδιάζουμε να τα αυξήσουμε ακόμα περισσότερο.

Οφείλω όμως, γιατί πρέπει να είμαι ειλικρινής, να παραδεχθώ ότι υπάρχουν καθυστερήσεις σε ό,τι έχει να κάνει με το μεταφορικό ισοδύναμο. Οι καθυστερήσεις αυτές βέβαια δεν έχουν να κάνουν τόσο με το Υπουργείο Ναυτιλίας και Νησιωτικής Πολιτικής, γιατί η Γενική Γραμματεία Νησιωτικής Πολιτικής έχει ελέγξει και έχει διαβιβάσει όλα τα απαιτούμενα έγγραφα προς το Υπουργείο Ανάπτυξης, καθώς από το Υπουργείο Ανάπτυξης γίνονται οι πληρωμές. Υπάρχουν κάποιες καθυστερήσεις, γιατί γίνεται επανέλεγχος για να διαπιστωθεί ότι δεν υπάρχουν παραβάσεις.

Υπάρχουν κάποιες καθυστερήσεις -θα πρέπει να αναλογιστούμε και να σκεφτούμε και αυτό- λόγω της κατάστασης την οποία έχουμε αντιμετωπίσει όλο αυτό το χρονικό διάστημα. Τα οικονομικά της χώρας δεν είναι ανεξάντλητα. Αντιμετωπίσαμε την ενεργειακή κρίση, αντιμετωπίσαμε τον κορωνοϊό και όλο αυτό το οικονομικό κόστος το οποίο υπήρχε για να μπορέσουμε να στηρίξουμε την κοινωνία, τους εργαζόμενους και τις επιχειρήσεις. Αντιμετωπίσαμε την ενεργειακή κρίση και τα τιμολόγια ρεύματος, τα οποία έπρεπε και αυτά να αντιμετωπιστούν.

Υπάρχουν κάποιες καθυστερήσεις. Γίνεται μια πάρα πολύ μεγάλη προσπάθεια, για να μπορέσουμε να τρέξουμε και να καλύψουμε τον χρόνο αυτών των καθυστερήσεων. Είμαι αισιόδοξος και πιστεύω ότι πάρα πολύ σύντομα θα έχουμε καταφέρει να αποπληρώσουμε σε έναν πάρα πολύ μεγάλο βαθμό -γιατί είχαμε και προηγούμενες οφειλές- όλους αυτούς τους νησιώτες οι οποίοι πραγματικά δικαιούνται να πάρουν το μεταφορικό ισοδύναμο.

Από εκεί και πέρα, με αυτά τα οποία έχει κάνει αυτή η Κυβέρνηση, με τη στρατηγική την οποία έχει ακολουθήσει, με την ολοκλήρωση, εντάσσοντας όλα τα νησιά στο μεταφορικό ισοδύναμο, με την προσπάθεια εμπλουτισμού σε ό,τι έχει να κάνει με τα υγρά καύσιμα -όπου βάλαμε όλους τους τύπους καυσίμου σε σχέση με το μεταφορικό ισοδύναμο το οποίο υπήρχε επί ΣΥΡΙΖΑ-, νομίζω ότι, αν μη τι άλλο, αυτό το οποίο δείχνει είναι ότι πιστεύουμε σε αυτό το μέτρο, ενισχύουμε αυτό το μέτρο και προφανώς θέλουμε να το λειτουργήσουμε όσο το δυνατόν καλύτερα, όσο το δυνατόν αρτιότερα, προς όφελος και των επιχειρήσεων και των νησιωτών μας.

**ΠΡΟΕΔΡΕΥΩΝ (Απόστολος Αβδελάς):** Κύριε Μπουρνούς, έχετε τον λόγο.

**ΙΩΑΝΝΗΣ ΜΠΟΥΡΝΟΥΣ:** Κύριε Πρόεδρε, από την απάντηση του Υφυπουργού βγάζουμε τα εξής συμπεράσματα.

Πρώτον, «ένοχο» γι’ αυτές τις καθυστερήσεις, που φτάνουν τον ένα χρόνο, είναι το Υπουργείο Ανάπτυξης και άρα, ο κ. Γεωργιάδης οφείλει να απολογηθεί στους νησιώτες, που περιμένουν ανάσα οξυγόνου από αυτές τις αποζημιώσεις.

Δεύτερον, θα υπενθυμίσω στον κύριο Υπουργό, ο οποίος μίλησε για προχειρότητα θέσπισης του μεταφορικού ισοδύναμου από την κυβέρνηση του ΣΥΡΙΖΑ, ότι η νομοθέτηση του μεταφορικού ισοδύναμου, κύριε Κατσαφάδο, έγινε μετά από μελέτη του Πανεπιστημίου Αιγαίου. Και νομίζω ότι είναι λίγο «φάουλ» να ενοχοποιούμε ένα πανεπιστημιακό ίδρυμα που λειτουργεί με αρτιότητα σε αυτά τα ζητήματα και που έχει κάνει πάρα πολλές ολοκληρωμένες προτάσεις αναπτυξιακής προοπτικής για τα νησιά, βασισμένες στη συνταγματική αρχή της νησιωτικότητας.

Το τρίτο συμπέρασμα που βγάζουμε είναι ότι εξακολουθείτε ως Κυβέρνηση και ως αρμόδιο Υπουργείο να μην απαντάτε, απαντώντας με το «πολύ σύντομα», που έχουμε ακούσει πάρα πολλές φορές, χωρίς να δικαιωθεί αυτό το «πολύ σύντομα», αφού οι νησιώτες ακόμη περιμένουν τις πληρωμές τους.

Και επειδή είπατε ότι «δώσαμε πολλά στην ενεργειακή κρίση και στα τιμολόγια ρεύματος», δώσατε πολλά από το δημόσιο χρήμα στους ηλεκτροπαραγωγούς ηλεκτρικής ενέργειας και όχι στην τσέπη των πολιτών.

Θέλω, όμως, να σας υπενθυμίσω ότι οι νησιώτες, αναγκαζόμενοι να ζήσουν με τις ανισότητες που ανέφερα πιο πριν, όσον αφορά τα μεταφορικά κόστη πολιτών και εμπορευμάτων στα νησιά, επωμίζονται επιπλέον κόστη διαβίωσης, γεγονός που τους δυσκολεύει τη ζωή. Και εσείς δεν τους την απαλύνετε, δεδομένου ότι καθυστερείτε αυτές τις πληρωμές.

Εμείς, λοιπόν, θα συνεχίσουμε να σας «ενοχλούμε» -εντός εισαγωγικών- για την υπόθεση του μεταφορικού ισοδύναμου, αυτή την εμβληματική μεταρρύθμιση, διεκδικώντας τρία πράγματα:

Πρώτον, την επαναφορά της πληρωμής των εισιτηρίων τον επόμενο μήνα απ’ αυτόν που πραγματοποιήθηκαν τα ταξίδια, όπως συνέβαινε συστηματικά επί κυβέρνησης ΣΥΡΙΖΑ.

Δεύτερον, την επέκταση του μεταφορικού ισοδύναμου στα καύσιμα και σε μεγαλύτερα νησιά, ειδικά σε αυτή την περίοδο έκρηξης του μεταφορικού κόστους, αλλά και του κόστους των καυσίμων.

Και τρίτον, την επαναφορά της καταβολής του μεταφορικού ισοδύναμου στις επιχειρήσεις, όπως συνέβαινε συστηματικά επί ΣΥΡΙΖΑ κάθε τετράμηνο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Υφυπουργέ.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Για το έτος 2018 είχατε προϋπολογίσει ότι θα δώσετε -θα ήθελα να το ακούσετε αυτό, κύριε Πρόεδρε- 60 εκατομμύρια ευρώ σε ό,τι έχει να κάνει με το μεταφορικό ισοδύναμο.

Ξέρετε πόσα δώσατε -αφού δεν το κάνατε με ερασιτεχνικό τρόπο και βεβιασμένα- εκτός από το να γράφετε σε ένα χαρτί νούμερα; Δώσατε 2,2 εκατομμύρια ευρώ. Γι’ αυτό που μας μέμφεστε και μας κατηγορείτε γιατί το 2019 εσείς είχατε βάλει 156 εκατομμύρια ευρώ για το μεταφορικό ισοδύναμο, ξέρετε πόσα δώσαμε και εσείς και εμείς, γιατί το μεγαλύτερο χρονικό διάστημα ήταν κυβέρνηση ΣΥΡΙΖΑ; Ξέρετε πόσα πήραν οι δικαιούχοι; Πήραν 28,6 εκατομμύρια. Αυτή είναι η πραγματικότητα.

Το 2020 δώσαμε 49,4 εκατομμύρια ευρώ, το 2021 δώσαμε -αυτά είναι τα χρήματα που δίνουμε, κύριε Πρόεδρε, με τις όποιες καθυστερήσεις υπάρχουν, τις οποίες τις αναγνωρίσαμε- 25,6 εκατομμύρια ευρώ -πρέπει να σημειώσω εδώ ότι λόγω του lock down μπήκε ο περιορισμός στις μετακινήσεις- και ερχόμαστε για το έτος 2022 και δώσαμε 71,7 εκατομμύρια ευρώ, περισσότερα από όσα έχουν δοθεί όλα τα χρόνια μαζί. Βέβαια, ο ΣΥΡΙΖΑ λέει ότι είχε εγγράψει στον προϋπολογισμό 156 εκατομμύρια ευρώ, σας είπα πόσα έδωσε και 60 εκατομμύρια ευρώ την προηγούμενη που έδωσε μόνο 2,2 εκατομμύρια ευρώ. Ή θα μιλάμε σοβαρά ή θα κοροϊδεύουμε τους νησιώτες και γενικότερα τους Έλληνες πολίτες.

Δεν αμφισβήτησα την επιστημονική κατάρτιση του Πανεπιστημίου Αιγαίου, κύριε συνάδελφε, προς θεού! Εισηγήσεις κάνουν και η πολιτική ηγεσία έρχεται και καταθέτει νομοσχέδιο.

Γνωρίζετε -και πρέπει να το γνωρίζετε, δεν γίνεται να μην το γνωρίζετε, άλλο ένα δείγμα προχειρότητας- στην αρχή που έδιναν τα λεφτά; Στους πρατηριούχους υγρών καυσίμων. Είναι έτσι, κύριε συνάδελφε; Στους πρατηριούχους υγρών καυσίμων δεν τα δίνατε;

**ΙΩΑΝΝΗΣ ΜΠΟΥΡΝΟΥΣ:** Ναι, ναι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Μπράβο!

Γνωρίζετε ότι υπάρχει ευρωπαϊκός κανονισμός από το 2013 για να δούμε με ποιον τρόπο νομοθετείτε -ο γνωστός «De Minimis»- ο οποίος δέσμευε τους πρατηριούχους και ήρθαν οι ίδιοι οι πρατηριούχοι των νησιών και μας είπαν ότι «εμείς αποχωρούμε, γιατί είναι αθέμιτος ανταγωνισμός, δεν γίνεται» και έφυγαν οι πρατηριούχοι. Και εμείς τι κάναμε; Το δώσαμε στους πολίτες.

Αυτή, λοιπόν, είναι η πραγματικότητα. Δεν χρειάζεται να τη διαστρεβλώνουμε. Ναι, ότι υπάρχει πεδίο για να μπορέσουμε να εξελίξουμε και άλλο το μεταφορικό ισοδύναμο, είναι γεγονός. Όπως εγώ αναγνώρισα ότι ήταν μια πρωτοβουλία του ΣΥΡΙΖΑ και εμείς ήρθαμε να τη διορθώσουμε, να την επεκτείνουμε, να καλύψουμε όλα τα νησιά. Όπως, επίσης, αναγνώρισα ότι βεβαίως υπάρχουν κάποιες καθυστερήσεις, αλλά σας είπα, όσα λεφτά δώσαμε εμείς πέρυσι, δεν είχαμε δει όλα τα χρόνια μαζί.

Οφείλουμε, λοιπόν, τα ζητήματα της νησιωτικότητας να τα βλέπουμε αντικειμενικά, να τα βλέπουμε με ρεαλισμό και οφείλουμε απέναντι στους νησιώτες και δη στους νησιώτες-ακρίτες μας, οι οποίοι φυλάνε Θερμοπύλες και τα θαλάσσια σύνορα της πατρίδας μας, να είμαστε πιο συνετοί, πιο σοβαροί και να μπορούμε να έχουμε ένα πνεύμα συνεργασίας για το καλό και των νησιών και των νησιωτών μας.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υφυπουργέ.

Καλή συνέχεια, κύριε Μπουρνούς, μιας και κατόπιν συνεννόησης δεν θα συζητηθεί η ερώτησή σας, η ένατη με αριθμό 573/17-3-2023 επίκαιρη ερώτηση δεύτερου κύκλου προς τον Υπουργό Περιβάλλοντος και Ενέργειας, με θέμα: «Να αποτραπεί οριστικά η επιχειρούμενη περιβαλλοντική υποβάθμιση στο Αφεντέλι της Ερεσού Λέσβου».

Κυρίες και κύριοι συνάδελφοι, σας ενημερώνω ότι δεν θα συζητηθούν, κατόπιν συνεννόησης, οι ακόλουθες επίκαιρες ερωτήσεις:

Η δέκατη με αριθμό 591/20-3-2023 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να ενταχθεί το έργο «Βελτίωση υφιστάμενων αρδευτικών υποδομών και δικτύων του Δήμου Μινώα Πεδιάδας» στο πρόγραμμα Υποδομές Εγγείων Βελτιώσεων του Υπουργείου Αγροτικής Ανάπτυξης».

Η δέκατη έκτη με αριθμό 599/20-3-2023 επίκαιρη ερώτηση δεύτερου κύκλου της Βουλευτού Β3΄ Νότιου Τομέα Αθηνών του Κινήματος Αλλαγής κ. Αντωνίας (Τόνιας) Αντωνίου προς τον Υπουργό Περιβάλλοντος και Ενέργειας, με θέμα: «Ποιες πρωτοβουλίες θα πάρει το Υπουργείο Περιβάλλοντος και Ενέργειας σε συνέχεια της απόφασης 176/2023 του ΣτΕ σχετικά με την εκτός σχεδίου δόμηση που έχει προκαλέσει μεγάλη αναστάτωση σε ιδιοκτήτες ακινήτων και στις Υπηρεσίες Δόμησης σε όλη τη χώρα;».

Η όγδοη με αριθμό 593/20-3-2023 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Νέες αστυνομικές προκλήσεις σε Θεσσαλονίκη και Βόλο»

Θα συζητηθεί τώρα η δέκατη πέμπτη με αριθμό 575/17-3-2023 επίκαιρη ερώτηση του δεύτερου κύκλου του Βουλευτή Χίου του Συνασπισμού Ριζοσπαστικής Αριστεράς κ. Ανδρέα Μιχαηλίδη προς τον Υπουργό Ναυτιλίας και Νησιωτικής Πολιτικής, με θέμα: «Απαράδεκτη καθυστέρηση του Υπουργείου στον εκσυγχρονισμό του θεσμικού πλαισίου που αφορά τα σωστικά μέσα».

Κύριε Μιχαηλίδη, καλησπέρα σας και καλή εβδομάδα!

Ορίστε, έχετε τον λόγο για δύο λεπτά.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υπουργέ, είναι γνωστό ότι κάθε χρόνο μετακινούνται από και προς στα νησιά μας χιλιάδες επισκέπτες ημεδαποί, αλλοδαποί και πολλές φορές οι μετακινήσεις αυτές γίνονται μέσα σε εξαιρετικά δύσκολες καιρικές συνθήκες. Είναι, λοιπόν, αυτονόητο ότι θα πρέπει η πολιτεία να διασφαλίζει με κάθε τρόπο την ασφαλή μετακίνηση των επιβατών και βεβαίως, όλων των μετακινουμένων από και προς στα νησιά, της ανθρώπινης ζωής σε περίπτωση ατυχήματος.

Είναι, επίσης, αυτονόητο ότι ο στόχος αυτός επιτυγχάνεται, όταν υπάρχει ένας σχεδιασμός συνεκτικός, αποτελεσματικός και στο επίπεδο της διάσωσης, το οποίο θα πρέπει, προφανώς, να διαλαμβάνει όλα τα σύγχρονα απαραίτητα μέσα, για να ικανοποιήσει αυτόν τον σκοπό.

Προς την κατεύθυνση αυτή και έχοντας υπ’ όψιν ότι υφίσταται ακόμη, όπως πολύ καλά γνωρίζετε, το απαρχαιωμένο σύστημα του νομοθετήματος του π.δ.36/67 που διαλαμβάνει διατάξεις για τα σωστικά μέσα, έχοντας, τη δική μας την Κυβέρνηση, αξιολογήσει ως πολύ σοβαρό ζήτημα την αναθεώρηση αυτού του υφιστάμενου νομοθετικού πλαισίου, είχαμε εκφωνήσει ένα εκτενές σχέδιο μετά από διαβούλευση και μάλιστα, με πολλούς φορείς της Ναυτιλίας και κατόπιν συζήτησης στη σχετική επιτροπή εργασίας είχε οριστικοποιηθεί το σχέδιο του νέου προεδρικού διατάγματος.

Βεβαίως, η πολιτική μεταβολή του 2019 ανέστειλε τη διαδικασία αυτή και ελπίζαμε ότι θα συνεχίζατε, αξιοποιώντας αυτή την εμπειρία, πάνω στην οποία είχαμε εκτενώς εργαστεί στην αναθεώρηση του νομοθετικού πλαισίου, πράγμα που -δυστυχώς- δεν έγινε. Και μάλιστα, σε ερώτηση το καλοκαίρι του 2022 που είχε καταθέσει ο αείμνηστος Νεκτάριος Σαντορινιός προς τον Υπουργό κ. Ιωάννη Πλακιωτάκη, είχε λάβει τότε τη διαβεβαίωση ότι πολύ σύντομα το νέο προεδρικό διάταγμα θα ήταν έτοιμο και θα ετίθετο σε εφαρμογή.

Εξ όσων γνωρίζουμε, αυτό δεν έχει γίνει και αυτονόητα είναι τα ερωτήματα. Πρώτα-πρώτα, ερωτάσθε εάν αξιοποιήσατε το έργο των επιτροπών εργασίας που είχαν συσταθεί κατά τη δική μας διακυβέρνηση και επίσης, ποια είναι η τύχη, εν πάση περιπτώσει, αυτού του νέου νομοθετήματος, το οποίο είχε εξαγγείλει εδώ και ένα χρόνο περίπου ο Υπουργός κ. Πλακιωτάκης.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Και σε αυτή θα απαντήσει ο Υφυπουργός Ναυτιλίας και Νησιωτικής Πολιτικής κ. Κωνσταντίνος Κατσαφάδος.

Ορίστε, κύριε Υφυπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Σας ευχαριστώ πολύ, κύριε Πρόεδρε.

Κύριε συνάδελφε, με αφορμή την ερώτηση την οποία μου κάνετε, θα ήθελα να ενημερώσω τόσο τα μέλη της Εθνικής Αντιπροσωπείας, αλλά και τους τηλεθεατές μας και όσους τέλος πάντων μας ακούν, για το πλαίσιο το οποίο υπάρχει γύρω από την ασφάλεια της επιθεωρήσεως των πλοίων. Ως τομεάρχης Ναυτιλίας νομίζω ότι είστε ενημερωμένος γύρω από αυτά.

Να ενημερώσω, λοιπόν, κύριε Πρόεδρε, ότι όλα τα πλοία της ακτοπλοΐας στη χώρα μας περνάνε, τουλάχιστον, μία φορά το χρόνο από μια τακτική επιθεώρηση και βέβαια περνάνε και από διάφορους έκτακτους ελέγχους μέσα στον χρόνο -για όλα τα πλοία ακτοπλοΐας!- και οι έλεγχοι αυτοί διενεργούνται από εμπειρότατα στελέχη του Λιμενικού Σώματος, καθώς και από επιστημονικά άρτια καταρτισμένα στελέχη του κλάδου επιθεώρησης πλοίων.

Οφείλω να ενημερώσω την Εθνική Αντιπροσωπεία ότι το πλαίσιο των επιθεωρήσεων γύρω από τα πλοία της ακτοπλοΐας μας είναι σαφώς πολύ αυστηρότερο και από το διεθνές πλαίσιο το οποίο επικρατεί αλλά και από το ενωσιακό.

Επίσης, αυτό το οποίο θα ήθελα να σας ενημερώσω είναι ότι με μία διαταγή την οποία βγάλαμε, κάθε χρόνο βγαίνει διαταγή για έκτακτες επιθεωρήσεις στα πλοία της ακτοπλοΐας, γιατί κάποιοι πάνε να το συνδυάσουν με τα Τέμπη και ότι με αφορμή την τραγωδία την οποία βιώσαμε στα Τέμπη κινητοποιήθηκε ο μηχανισμός. Η μόνη διαφορά η οποία υπάρχει σε σχέση με πέρυσι, είναι ότι φέτος βάλαμε ένα σαφές, αυστηρό, σφιχτό χρονοδιάγραμμα μέχρι τις 8 Απριλίου να έχουν περάσει όλα τα πλοία της ακτοπλοΐας και από έκτακτη επιθεώρηση.

Σε ό,τι έχει να κάνει με το προεδρικό διάταγμα περί σωστικών, αυτό το οποίο θα πρέπει να διευκρινίσουμε, κύριε συνάδελφε, για να μη δημιουργούνται εντυπώσεις είναι ότι η χώρα μας έχει ένα εξελιγμένο πλαίσιο το οποίο είναι σύμφωνο και συμβαδίζει με το διεθνές πλαίσιο γύρω από τα σωστικά στην ακτοπλοΐα. Υπάρχει μια μικρή εξαίρεση και εδώ αυτό το προεδρικό διάταγμα έρχεται να καλύψει και έχει να κάνει με τα επιβατικά πλοία τα οποία δραστηριοποιούνται σε λιμενικές περιοχές και με τα πλαστικά πλοία. Όλα τα άλλα είναι ρυθμισμένα.

Το Υπουργείο Ναυτιλίας και Νησιωτικής Πολιτικής βλέποντας μέσα από ένα ολιστικό πρίσμα όλη τη λειτουργία γύρω από την ασφάλεια της ναυσιπλοΐας και την περιβαλλοντική ρύπανση, όπως πολύ καλά γνωρίζετε, έχει συστήσει μια επιτροπή, κύριε συνάδελφε, η οποία κάθεται και μελετά όλα αυτά τα θέματα. Το πόρισμα αυτής της επιτροπής και το έργο αυτής της επιτροπής έχει προγραμματιστεί να ολοκληρωθεί στις 30 Ιουνίου του 2023, οπότε περιμένουμε και τα αποτελέσματα της συγκεκριμένης επιτροπής για να δούμε αν χρειάζεται να προστεθεί ή να αφαιρεθεί κάτι στο προεδρικό διάταγμα το οποίο ήδη βρίσκεται στο γραφείο του Αρχηγού του Λιμενικού Σώματος.

Θεωρούμε, όμως, ότι σε αυτές τις σοβαρές διαδικασίες, επειδή δεν πρέπει να μπαίνουμε στη λογική του ράβε-ξήλωνε, θα πρέπει να ολοκληρώσει η συγκεκριμένη επιτροπή το έργο της, τις ενστάσεις και τα διάφορα άλλα θέματα τα οποία μπορεί να έχουν διαφύγει μέσα από τον εκτενή διάλογο, ο οποίος έχει γίνει μέσα από αυτή την επιτροπή. Θεωρούμε ότι θα πρέπει να περιμένουμε, να πάρουμε και τα αποτελέσματα αυτής της επιτροπής και μετά να προχωρήσουμε στην ολοκλήρωση της διαδικασίας, για να μπορέσει να υπογραφεί το προεδρικό διάταγμα σε σχέση με τα σωστικά.

**ΠΡΟΕΔΡΕΥΩΝ (Απόστολος Αβδελάς):** Κύριε Μιχαηλίδη, έχετε τον λόγο.

**ΑΝΔΡΕΑΣ ΜΙΧΑΗΛΙΔΗΣ:** Κύριε Υφυπουργέ, σαφώς γνωρίζουμε και όπως εσείς επίσης γνωρίζετε ότι αυτή τη στιγμή υπάρχει το εξής παράδοξο όσον αφορά στις προδιαγραφές των σωστικών μέσων των πλοίων. Υπάρχουν, λοιπόν, δύο κατηγορίες οδηγιών -να το πούμε έτσι- ή υποχρεώσεων για τα σωστικά μέσα για τα πλοία. Η μεν πρώτη που υπάγεται στο προεδρικό διάταγμα του 1967, που δεν είναι μόνο τα πλαστικά πλοία, είναι τα ξύλινα, πλαστικά και μεταλλικά μέχρι είκοσι τεσσάρων μέτρων και τα μεγαλύτερα των είκοσι τεσσάρων μέτρων, τα μεταλλικά δηλαδή, τα οποία υπάγονται σε οδηγία. Δηλαδή μπορεί να συμβαίνει το εξής παράδοξο: Σε μια γραμμή που εξυπηρετούν δύο διαφορετικά πλοία που μεν το πρώτο υπάγεται στην πρώτη κατηγορία και το δεύτερο στη δεύτερη κατηγορία, τα σωστικά κάθε πλοίου να έχουν διαφορετικές υποχρεωτικές προδιαγραφές και όπως αντιλαμβάνεστε αυτό είναι μία παραδοξότητα απίστευτη.

Αναφερθήκατε σε μια επιτροπή η οποία θα προσθέσει ή θα βελτιώσει το σχέδιο του προεδρικού διατάγματος κ.λπ.. Επαναλαμβάνω το ερώτημα μια και ο Υπουργός είχε πει ότι το προεδρικό διάταγμα άμεσα θα εκδοθεί από το περασμένο καλοκαίρι. Χρονοδιάγραμμα συγκεκριμένο για το νέο προεδρικό διάταγμα, που ευελπιστούμε ότι θα έχει επικαιροποιήσει όλα τα σύγχρονα σωστικά μέσα για όλους τους τύπους των πλοίων, πότε σκοπεύετε να του εκδώσετε; Είναι μια συγκεκριμένη ερώτηση.

Παρακαλώ για μια συγκεκριμένη απάντηση.

Και επιτρέψτε μου ως παρεμπίπτων και με την ανοχή του Προεδρείου και μία και ίσως είναι από τις τελευταίες φορές που απαντάτε σε επίκαιρη ερώτηση του χαρτοφυλακίου σας, θα ήθελα να μας ενημερώσετε για το ζήτημα το οποίο προέκυψε για το λιμάνι της Χίου, μετά από τις γνωστές δηλώσεις του κεντρικού λιμενάρχη περί ασφάλειας ή μη του λιμανιού.

**ΠΡΟΕΔΡΕΥΩΝ (Απόστολος Αβδελάς):** Δεν είναι θέμα της ερώτησης, όμως.

**ΑΝΔΡΕΑΣ ΜΙΧΑΗΛΙΔΗΣ:** Δεν είναι στην ερώτηση, ναι. Εάν θέλει ο κύριος Υπουργός ας κάνει μία αναφορά, κύριε Πρόεδρε. Ζήτησα την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Ωραία! Γι’ αυτό και εγώ το διευκρινίζω.

Αν θέλει ο Υπουργός.

**ΑΝΔΡΕΑΣ ΜΙΧΑΗΛΙΔΗΣ:** Αν θέλει κάνει μια αναφορά. Αν δεν θέλει, δεν υπάρχει θέμα.

Γνωρίζετε πολύ καλά ότι η Διεύθυνση Λιμενικών Υποδομών του Υπουργείου εποπτεύει και μεριμνά για την ασφάλεια των λιμένων. Ποια είναι η επίσημη θέση του Υπουργείου μετά την μακροσκοπική αυτοψία που έγινε στο λιμάνι, στην οποία πήραν μέρος και επιθεωρητές του Υπουργείου σας; Πράγματι θεωρείτε ότι το λιμάνι είναι ασφαλές -αναφέρομαι στο κεντρικό λιμάνι της Χίου- με τη μακροσκοπική, επαναλαμβάνω, επιθεώρηση που έγινε στο λιμάνι;

Ευχαριστώ για την ανοχή, κύριε Πρόεδρε και αναμένουμε τις απαντήσεις του κυρίου Υπουργού.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ.

Ορίστε, κύριε Κατσαφάδο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Ναυτιλίας και Νησιωτικής Πολιτικής):** Σας ευχαριστώ πολύ, κύριε Πρόεδρε.

Κύριε συνάδελφε, όντως επιθεώρησαν το λιμάνι μετά από τις δηλώσεις του λιμενάρχη της Χίου. Πάρα πολύ σύντομα να πω ότι νομίζω πως αυτό που αποτελεί προϋπόθεση για μας -και νομίζω ότι αποτελεί προϋπόθεση και για όποια χώρα θέλει να ενισχύσει το τουριστικό της προϊόν- είναι η ασφάλεια τόσο των επιβατών όσο και των ναυτικών μας. Μέσα σε αυτό το πλαίσιο, λοιπόν, θα κάνουμε ό,τι είναι δυνατόν ώστε όταν λειτουργεί το λιμάνι της Χίου να λειτουργεί με απόλυτη ασφάλεια και για τους επιβάτες και για τους ναυτικούς μας.

Τώρα, όσον αφορά στην ερώτηση, σας είπα -γιατί μου αναφέρατε την δήλωση την οποία είχε κάνει πέρυσι ο Υπουργός- ότι η καταληκτική ημερομηνία για να ολοκληρώσει αυτή η επιτροπή το έργο της είναι στις 30 Ιουνίου του 2023. Τα πορίσματα, λοιπόν, αυτής της επιτροπής θα ενσωματωθούν σε όλη αυτή τη διαδικασία η οποία έχει γίνει μέχρι τώρα σε σχέση με το προεδρικό διάταγμα για τα σωστικά και θα προχωρήσουμε στην έκδοση του προεδρικού διατάγματος.

Να πούμε, όμως, και κάποια πράγματα εδώ και να αποκαταστήσουμε την πραγματικότητα. Είπατε ότι κατά τη διάρκεια διακυβέρνησης του ΣΥΡΙΖΑ κάνατε μια επιτροπή όπου θέλατε να εκσυγχρονίσετε το πλαίσιο το οποίο διέπει τα σωστικά. Εγώ θα ήθελα να καταθέσω στα Πρακτικά, με ημερομηνία 13 Οκτωβρίου 2017, το έγγραφο που δείχνει ότι δεν υπήρξε καμμία πολιτική πρωτοβουλία από την πολιτική ηγεσία του Υπουργείου Ναυτιλίας και Νησιωτικής Πολιτικής γύρω από το θέμα των σωστικών, ο κλάδος Επιθεώρησης Πλοίων από μόνος του -και αυτή είναι η εντολή για να ξεκινήσει η διαδικασία από τον τότε Υποναύαρχο ο οποίος προΐστατο στον κλάδο-, ξεκίνησε μία πρωτοβουλία μετά το ναυάγιο του «Αγία Ζώνη» και ήταν καθαρά υπηρεσιακή, επιχειρησιακή πρωτοβουλία, για να μπορέσει να αναβαθμιστεί και να εξελιχθεί το πλαίσιο γύρω από το προεδρικό διάταγμα σε σχέση με τα σωστικά.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να συνεχίσω να είμαι ακριβής, κύριε συνάδελφε, επειδή είπατε ότι θα είχε ολοκληρωθεί η διαδικασία έκδοσης του προεδρικού διατάγματος, θα καταθέσω επίσης στα Πρακτικά, τις από 22 Μαρτίου του 2019 παρατηρήσεις με την υπογραφή του Υπουργού -εκλογές είχαμε τον Ιούλιο του 2019-, όταν πήγε το προεδρικό διάταγμα στο γραφείο του, για να υπογραφεί και να διαβιβαστεί μετά προς την Προεδρία της Δημοκρατίας.

Να σας ενημερώσω, λοιπόν, ότι λέει: «Το εν λόγω προεδρικό διάταγμα να τεθεί σε διαβούλευση με τους εμπλεκόμενους φορείς, ενδεικτικά αναφερομένων των οργανισμών/νηογνωμόνων, των ενώσεων των πλοιοκτητών και άλλους, λαμβανομένων υπ’ όψιν των αντιδράσεων λόγω των οικονομικών επιβαρύνσεων που θα προκύψουν.». Υπογραφή του τότε Υπουργού κ. Κουβέλη.

Γύρισε πίσω το προεδρικό διάταγμα από το γραφείο του στις 22 Μαρτίου 2019.

Και αυτό το καταθέτω στα Πρακτικά.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα ήταν μία διαδικασία για την αναθεώρηση του προεδρικού διατάγματος, κύριε συνάδελφε. Σας ενημερώνω, γιατί τότε δεν είχατε χρέη ούτε τομεάρχη ούτε στο Υπουργείο Ναυτιλίας και Νησιωτικής Πολιτικής, όπως κι εγώ. Όμως, εγώ έκατσα και διάβασα, για να έρθω στη Βουλή. Σας ενημερώνω, λοιπόν, ότι ξεκίνησε η διαδικασία της αναθεώρησης του προεδρικού διατάγματος γύρω απ’ τα σωστικά με πρωτοβουλία της Επιθεώρησης Πλοίων, την οποία είχατε ακρωτηριάσει μετά το ναυάγιο του «Αγία Ζώνη».

Όταν πήγε τον Μάρτη η ολοκλήρωση του σχεδίου του διατάγματος στο γραφείο του Υπουργού, ο Υπουργός το γύρισε πίσω και είπε ότι για οικονομικούς λόγους πρέπει να το ξαναδείτε. Στις 21 Νοεμβρίου 2019, επί Κυβερνήσεως Νέας Δημοκρατίας, ξαναπήραμε όλη αυτή την υπηρεσιακή εργασία η οποία είχε γίνει και ξαναξεκινήσαμε τη διαβούλευση.

Το καταθέτω στα Πρακτικά.

(Στο σημείο αυτό ο Υφυπουργός Ναυτιλίας και Νησιωτικής Πολιτικής κ. Κωνσταντίνος Κατσαφάδος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για να ολοκληρώσω, σήμερα το συγκεκριμένο προεδρικό διάταγμα είναι στο γραφείο του Αρχηγού του Λιμενικού Σώματος, όπου, όπως σας είπα, περιμένουμε να ολοκληρωθεί και αυτή η επιτροπή. Να είστε σίγουρος ότι θα προχωρήσουμε για κάτι το οποίο είναι αναγκαίο και επιβάλλεται. Και νομίζω ότι θα μπορέσουμε να δημιουργήσουμε ένα θεσμικό πλαίσιο γύρω απ’ τα σωστικά, και για αυτές τις κατηγορίες πλοίων, το οποίο θα διασφαλίζει όσο το δυνατόν καλύτερα και περισσότερο την ασφάλεια τόσο των επιβατών όσο και των ναυτικών μας.

Σας ευχαριστούμε πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, καλή συνέχεια και στους δύο.

Δεν θα συζητηθεί, λόγω αναρμοδιότητας, η δεύτερη με αριθμό 568/15-3-2023 επίκαιρη ερώτηση πρώτου κύκλου της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υποδομών και Μεταφορών, με θέμα: «Η Κυβέρνηση επί τέσσερα χρόνια αδιαφορεί για τα μείζονα προβλήματα ασφαλείας της Γέφυρας των Σερβίων. Απαιτούνται άμεσες παρεμβάσεις για την άρση επικινδυνότητας της γέφυρας και την ασφάλεια των διερχομένων.

Περνάμε τώρα στην ενδέκατη με αριθμό 594/20-3-2023 επίκαιρη ερώτηση δεύτερου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας,με θέμα: «Για τις σοβαρές ελλείψεις του Γενικού Νοσοκομείου - Κέντρου Υγείας Κω».

Κυρία Κομνηνάκα, καλησπέρα σας και καλή εβδομάδα. Έχετε δύο λεπτά για το ξεκίνημά σας.

**ΜΑΡΙΑ ΚΟΜΝΗΝΑΚΑ:** Ευχαριστώ, κύριε Πρόεδρε.

Κύριε Υπουργέ, με τη σημερινή μας επίκαιρη επαναφέρουμε το ζήτημα των σοβαρών ελλείψεων του Νοσοκομείου της Κω, αφού σχεδόν εδώ και έναν χρόνο η Κυβέρνηση και το Υπουργείο σας απαξιοί ακόμα και να απαντήσει στις ερωτήσεις που έχουμε καταθέσει.

Έχουμε καταθέσει ερώτηση στις 25 Μαΐου 2022 και στις 12 Δεκεμβρίου 2022, οι οποίες ουδέποτε απαντήθηκαν. Όπως, βέβαια, η Κυβέρνηση κυρίως δεν απαντά και κωφεύει στις επανειλημμένες εκκλήσεις και κινητοποιήσεις του ίδιου του λαού της Κω για την ικανοποίηση αυτών των σοβαρότατων αιτημάτων, που αφορούν τη δημόσια υγεία στο νησί.

Και, δυστυχώς, αυτά τα αιτήματα όχι μόνο παραμένουν επίκαιρα σήμερα, αλλά η κατάσταση μέρα με τη μέρα γίνεται όλο και επικίνδυνη, απαιτώντας άμεσες και ουσιαστικές λύσεις. Εδώ και σχεδόν δέκα μήνες δεν υπάρχει καν παθολόγος στο Νοσοκομείο της Κω. Και βέβαια το πρόβλημα δεν μπορεί να λυθεί με προσωρινές μετακινήσεις, που σε κάθε περίπτωση δεν επαρκούν ούτε στοιχειωδώς για να καλύπτεται η εικοσιτετράωρη λειτουργία του νοσοκομείου.

Πριν από λίγες μέρες το Υπουργείο σας προκήρυξε δύο θέσεις παθολόγων. Όμως, ξέρετε ότι μετά από τόσους μήνες αυτή η προκήρυξη είναι σταγόνα στον ωκεανό, γιατί δύο παθολόγοι δεν επαρκούν ούτε βέβαια για να καλυφθεί η εικοσιτετράωρη λειτουργία του νοσοκομείου, πολύ δε περισσότερο για να ανταποκριθούν επαρκώς στις ανάγκες τριάντα πέντε χιλιάδων μόνιμων κατοίκων του νησιού, που γίνονται εκατόν τριάντα πέντε χιλιάδες κατά τους καλοκαιρινούς μήνες.

Γνωρίζετε ότι πριν από λίγες μέρες συνταξιοδοτήθηκε και ο μοναδικός παθολόγος της ΤΟΜΥ της Κω, η οποία και αυτή οδηγείται στο κλείσιμο. Έτσι, ένα ολόκληρο νησί έχει μείνει χωρίς καθόλου παθολόγο. Και μιλάμε για μια ειδικότητα που δεν σπανίζει, όπως επικαλείστε άλλες φορές. Η κατάσταση αυτή, λοιπόν, είναι ακόμα ένα προδιαγεγραμμένο έγκλημα σε βάρος της υγείας των κατοίκων του νησιού.

Επίσης, δεν υπάρχει πνευμονολόγος και παιδίατρος στο νοσοκομείο ούτε ΜΕΘ και ΜΑΦ, ενώ σημαντικές ειδικότητες παραμένουν μονήρεις, όπως αυτή του καρδιολόγου, ακτινολόγου, παιδιάτρου, με ό,τι αυτό συνεπάγεται και για τη δική τους υγεία, αλλά και για την υγεία και την ασφάλεια των ασθενών.

Αντίστοιχες είναι οι ελλείψεις στο νοσηλευτικό προσωπικό, που προσπαθεί να καλύψει τις βάρδιες σε όλα τα τμήματα και τις κλινικές ουσιαστικά με προσωπικό ασφαλείας, φτάνοντας στα όρια της κατάρρευσης, αν δεν τα έχει ήδη ξεπεράσει προ πολλού. Ανύπαρκτη είναι ουσιαστικά σε υποδομές και στελέχωση συνολικά η πρωτοβάθμια φροντίδα υγείας.

Την ίδια στιγμή, βέβαια, αυγατίζει και γιγαντώνεται ο ιδιωτικός τομέας, που κάνει στην πραγματικότητα μπίζνες πάνω σε αυτό το κενό που έχει διαμορφώσει η πολιτική σας.

Σας ρωτάμε, λοιπόν, τι άμεσα μέτρα θα πάρετε για την άμεση πρόσληψη όλου του απαραίτητου αριθμού μόνιμων παθολόγων στο νοσοκομείο, ώστε να καλύπτονται πλήρως οι ανάγκες των κατοίκων του νησιού και να εξασφαλιστεί η εικοσιτετράωρη λειτουργία του νοσοκομείου και των δομών πρωτοβάθμιας.

Και βέβαια τι μέτρα θα πάρετε για την άμεση πρόσληψη στο νοσοκομείο και των λοιπών απαραίτητων ειδικοτήτων, ιατρικού, νοσηλευτικού προσωπικού, με μόνιμη σχέση εργασίας, ώστε να μην παρουσιάζεται το φαινόμενο των μονήρων ειδικοτήτων και βεβαίως και του αναγκαίου τεχνικού και προσωπικού καθαριότητας και αντίστοιχα στις πρωτοβάθμιες μονάδες υγείας και στο ΕΚΑΒ, ώστε να εξασφαλίζεται η εικοσιτετράωρη και επαρκής λειτουργία των αναγκαίων ασθενοφόρων στο νησί.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Κομνηνάκα.

Στην ερώτηση θα απαντήσει ο Υπουργός Υγείας κ. Αθανάσιος Πλεύρης. Ορίστε, κύριε Πλεύρη, καλησπέρα σας, καλή εβδομάδα, έχετε τον λόγο για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Καλησπέρα σας και χρόνια πολλά, κύριε Πρόεδρε.

Κυρία Κομνηνάκα, πάμε να δούμε τα πραγματικά δεδομένα και να δούμε ακριβώς τι ενέργειες γίνονται για την αντιμετώπιση του προβλήματος και θα δείτε ότι το παράδειγμα της Κω είναι ακριβώς το παράδειγμα που δείχνει πόσο από εδώ και πέρα μπορούμε να αντιμετωπίσουμε κενά στο Εθνικό Σύστημα Υγείας.

Στην Κω αυτή τη στιγμή, για να δούμε πρώτα από όλα τα δεδομένα, υπηρετούν περισσότεροι γιατροί, νοσηλευτές και λοιπό προσωπικό από αυτό που υπηρετούσε το 2019. Το 2019 υπηρετούσαν εκατόν πενήντα οκτώ εργαζόμενοι. Σήμερα, αυτή τη στιγμή που μιλάμε, είναι κοντά στους εκατόν ενενήντα εργαζομένοι, εκ των οποίων τριάντα πέντε γιατροί και ογδόντα τέσσερις εργαζόμενοι είναι νοσηλευτές.

Παρουσιάζονται προβλήματα; Παρουσιάζονται προβλήματα αναφορικά με αυτό το οποίο είπατε, με τους παθολόγους αυτή τη στιγμή και το πρόβλημα το οποίο υπάρχει. Σημειωτέον, να πούμε ότι από το 2001 ως το 2019 οκτώ θέσεις παθολόγων απέβησαν άγονες, όπως έχουν αποβεί άγονες και οι προκηρύξεις οι οποίες βγήκαν το 2021. Έχουμε αυτές τις δύο, οι οποίες βγαίνουν τώρα, ενώ δεν έχουμε αφήσει ακάλυπτο το νησί, καθώς υπάρχει πλήρης προγραμματισμός μέχρι το Πάσχα και κατά τη διάρκεια του Πάσχα με μεταφορά παθολόγου από άλλη υγειονομική περιφέρεια από τον «Ευαγγελισμό», από τη Λάρισα, από την «Αγία Βαρβάρα», το «Τζάνειο», τη Ρόδο και την Κάλυμνο και κάλυψη από το Γενικό Νοσοκομείο Σύρου.

Πώς πιστεύουμε ότι μπορεί να αντιμετωπιστεί το πρόβλημα; Όπως βλέπετε, οι προκηρύξεις βγαίνουν άγονες. Δεν είναι ότι δεν γίνονται, δεν καλύπτονται οι θέσεις οι συγκεκριμένες. Η πρώτη δυνατότητα είναι που ήδη ψηφίσαμε με τον ν.5015/23 και πλέον όσοι μετακινούνται έως τις 31-9-2023, άρα σε αυτό το κρίσιμο σημείο στο οποίο συζητάμε, οι γιατροί θα λαμβάνουν επιπλέον 1.800 ευρώ του μισθού τους. Πιστεύουμε ότι με τις ενέργειες οι οποίες θα γίνουν τώρα θα έχουμε μετακίνηση.

Δεύτερον, με τη δυνατότητα την οποία δίνουμε, προκειμένου να υπάρχουν και προκηρύξεις μερικής απασχόλησης. Θα ενεργοποιήσουμε, λοιπόν, τον νόμο τον οποίο ψηφίσαμε -και στον οποίο διαφωνούσατε- ότι, ναι, εάν αποβούν άγονες και αυτές οι προκηρύξεις, τότε οι προκηρύξεις θα είναι μερικής απασχόλησης.

Αυτό που μας ενδιαφέρει είναι στα νοσοκομεία μας να υπάρχουν γιατροί. Αυτή τη στιγμή φαίνεται ότι ειδικά σε νοσοκομεία που βρίσκονται στα νησιά μας δεν υπάρχει προθυμία, παρά τα κίνητρα που δίνονται, ακόμα και τα 1.800 επιπλέον του μισθού που σας λέω, να υπάρχει πλήρης κάλυψη των θέσεων. Οπότε εκεί θα γίνει προκήρυξη μερικής απασχόλησης, ώστε οι ιδιώτες γιατροί που υπάρχουν να μπουν στο Εθνικό Σύστημα Υγείας με οργανωμένο τρόπο, όχι αποκλειστικά και μόνο με το μπλοκάκι που ισχύει τώρα, αλλά με συμβάσεις μερικής απασχόλησης και να καλυφθούν οι θέσεις.

Αντίστοιχα και η δυνατότητα που θα δοθεί σε γιατρούς του ΕΣΥ, ήπια να εργάζονται εκτός, είναι κίνητρο να μη γίνει το φαινόμενο που έγινε στην Κω, που παραιτήθηκε παθολόγος, γιατί ήθελε να ιδιωτεύσει. Εάν είχε αυτή τη δυνατότητα και είχαν ολοκληρωθεί οι ενέργειες τις οποίες θέλουμε, δεν θα χρειαζόταν να παραιτηθεί ο παθολόγος.

Πρέπει να δούμε ότι συνολικά και ειδικά για τα νησιά μας είναι προς όφελος να πάμε σε σχέσεις στις οποίες οι ιδιώτες γιατροί θα μπορούν να μπούνε στο σύστημα, κρατώντας και ιδιωτικό έργο, και οι γιατροί του ΕΣΥ να έχουν και ήπιο ιδιωτικό έργο. Διαφορετικά, θα έχουμε εδώ συνεχείς ερωτήσεις «για ποιον λόγο δεν καλύπτονται οι θέσεις» και θα σας απαντάμε «ότι βγαίνουν προκηρύξεις, αλλά είναι άγονες οι θέσεις». Και αυτό είναι μονόδρομος.

Η ερώτησή σας, παρ’ όλο που γίνεται από άλλη ιδεολογική σκοπιά, δικαιώνει πλήρως ότι, αν δεν πάμε σε αυτές οι σχέσεις στο ΕΣΥ, θα παραμένουν κενές οι θέσεις και θα μετακινούμε κόσμο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κυρία Κομνηνάκα, έχετε τρία λεπτά κι εσείς.

**ΜΑΡΙΑ ΚΟΜΝΗΝΑΚΑ:** Κύριε Υπουργέ, αν κάποιος γνωρίζει την κατάσταση στο νοσοκομείο και τα κέντρα υγείας της Κω, θα τρομάξει με τη δήλωσή σας ότι το παράδειγμα της Κω είναι ενδεικτικό για το τι θα ακολουθήσει σε όλη την Ελλάδα στο θέμα της αντιμετώπισης των προβλημάτων των δομών υγείας. Και θα τρομάξουν ιδιαίτερα οι νησιώτες, που έχουν βιώσει πολλά χρόνια στο πετσί τους αυτή την πολιτική που περιγράψατε και τα αποτελέσματα που εκδηλώνονται.

Ξεκινώντας, επέλεξα να αναφερθώ -όχι τυχαία- σε δύο ερωτήσεις που έχουμε καταθέσει εδώ και έναν χρόνο και δεν έχουν απαντηθεί από το Υπουργείο σας. Γιατί; Για να δείξουμε ότι το πρόβλημα αυτό δεν είναι καινούργιο ούτε έκτακτο. Χρονίζει. Δεν το αντιμετωπίζετε και βέβαια συνεχώς επιδεινώνεται σε βάρος και των μόνιμων κατοίκων και των τουριστών και των εργαζομένων στον τουρισμό, της βαριάς βιομηχανίας -όπως λέτε-της χώρας, και βέβαια και σε βάρος της υγείας των ίδιων των γιατρών, των εργαζομένων, των νοσηλευτών, που ξεπερνάνε τα όριά τους. Αυτός, αν θέλετε, είναι και ο νούμερο ένα λόγος που λειτουργεί αποτρεπτικά για την κάλυψη των θέσεων σε αυτές τις δομές υγείας.

Τον Μάη του 2022, που γίνανε μεγαλειώδεις κινητοποιήσεις των κατοίκων του νησιού, ο Πρωθυπουργός επισκέφθηκε την Κω και καθησύχαζε τότε και υποσχόταν ένα σύγχρονο νοσοκομείο, όπως αυτό της Λευκάδας. Έπρεπε να μαντέψουν και να περιμένουν οι κάτοικοι ότι και το Νοσοκομείο της Λευκάδας μπορεί να ήταν σύγχρονο, αλλά έμεινε άδειο. Με τις ζελατίνες μένουν ακόμα τα μηχανήματα, γιατί δεν υπάρχει προσωπικό να τα λειτουργήσει.

Γιατί, λοιπόν, μένουν συνεχώς άγονες οι θέσεις, ιδιαίτερα στα νοσοκομεία της νησιωτικής περιοχής; Γιατί τα όποια υποτιθέμενα κίνητρα δίνετε είναι πολύ πίσω από τις ανάγκες, ανεπαρκή και κυρίως δεν αντιμετωπίζουν το πρώτο και βασικότερο πρόβλημα, ότι σε αυτά τα νοσοκομεία η πλειοψηφία των ειδικοτήτων είναι μονήρης.

Οι γιατροί που πάνε εκεί αναγκάζονται να είναι σχεδόν σε συνεχή εφημερία, παίρνουν τεράστιο ρίσκο για να μπορέσουν να αντιμετωπίσουν τόσο αυξημένα περιστατικά. Και, βέβαια, αυτό λειτουργεί σε βάρος και της ίδιας τους της υγείας. Οι εργασιακές συνθήκες είναι εξαντλητικές και επικίνδυνες και για τους ίδιους και, βέβαια, για ό,τι άλλο συνεπάγεται για τη δυνατότητά τους να εξελιχθούν επιστημονικά, να μπορούν να πάρουν άδειες ή ρεπό, να συμμετάσχουν σε οτιδήποτε.

Άρα όσο συνεχίζετε να προκηρύσσετε, για παράδειγμα, μία ή δύο θέσεις, είναι δεδομένο για έναν γιατρό ότι, όταν θα πάει να εργαστεί, δεν θα μπορεί να καλυφθεί ούτε καν η στοιχειώδης εικοσιτετράωρη λειτουργία. Άρα πόσον καιρό θα εφημερεύει; Πότε θα μπορέσει να πάρει άδεια; Επίσης, κρατάτε καθηλωμένους ουσιαστικά τους μισθούς.

Και να σας πω και κάτι, επειδή είστε και νομικός. Λέτε για τα μπόνους, όμως υπάρχουν αποφάσεις των ανωτάτων δικαστηρίων της χώρας που λένε ότι οι περικοπές που έχουν γίνει όλα αυτά τα χρόνια και η κατακρεούργηση των μισθών των υγειονομικών είναι αντισυνταγματικές και εσείς περί άλλα τυρβάζετε και αυτά δεν τα δίνετε.

Άρα για τι κίνητρα μιλάτε και λέτε ότι θα αρκούνε τα 1.800 ευρώ και τα όσα κατά καιρούς δίνετε, που βέβαια δεν ανταποκρίνονται ούτε στις ανάγκες μετακίνησης ενός γιατρού ή μιας οικογένειας για έναν ολόκληρο χρόνο ή για συγκεκριμένα διαστήματα. Και, βέβαια, οι συνθήκες εργασίας είναι τέτοιες, που τα οργανογράμματα στα νοσοκομεία είναι πολύ πίσω από τις πραγματικές ανάγκες, με ό,τι αυτό συνεπάγεται για τις συνθήκες που θα αντιμετωπίσει όποιος πάει να εργαστεί σε αυτά τα νοσοκομεία.

Επομένως λύση δεν μπορεί να είναι η συνέχιση της ίδιας πολιτικής που έφερε εδώ που έφερε τις δημόσιες δομές υγείας, όπου βέβαια, αντί να καλύπτετε και να αντιμετωπίζετε αυτά τα προβλήματα που σας περιέγραψα, αντί να πληρώνετε όπως πρέπει το ιατρικό και νοσηλευτικό προσωπικό, αντί να καλύπτετε με επάρκεια και με μόνιμες θέσεις εργασίας το σύνολο των κενών θέσεων, στην πραγματικότητα ανοίγετε την πόρτα για να φύγουν και οι ελάχιστοι γιατροί που δίνουν μάχη μέσα στο Εθνικό Σύστημα Υγείας, με τη μερική απασχόληση, ανοίγοντας την πόρτα στους ιδιώτες κ.λπ..

Δεν μπορούμε, λοιπόν, κύριε Υπουργέ, να συνεχίζουμε να ανεχόμαστε αυτά τα προδιαγεγραμμένα εγκλήματα που γίνονται σε βάρος του νησιωτικού πληθυσμού. Γιατί προδιαγεγραμμένο έγκλημα είναι να γνωρίζετε εκ των προτέρων, για παράδειγμα, ότι υπάρχει ένα ασθενοφόρο ανά βάρδια και επομένως οι γιατροί χρειάζεται να επιλέγουν ποιος θα ζήσει και ποιος όχι, για να στείλουν το ασθενοφόρο. Τι σημαίνει για ένα ολόκληρο νησί, με τόσες χιλιάδες κατοίκους και επισκέπτες, να μην υπάρχει ΜΕΘ και ΜΑΦ; Άρα ακόμη και για τα πιο απλά περιστατικά υπάρχει ο κίνδυνος αυτά να εξελιχθούν σε επικίνδυνα και θα πρέπει να αναζητούν θέση στα νοσοκομεία άλλων νησιών ή του Πειραιά. Είναι δυνατόν να υπάρχουν ελλείψεις ακόμη και σε παθολόγους το 2023 σε ένα ολόκληρο νησί;

Άρα δεν μπορούμε να συνεχίζουμε να συζητάμε, όταν και στα ζητήματα της υγείας τα μετράμε όλα με κριτήριο το κόστος και το όφελος, όταν μετράτε δηλαδή τα κέρδη και τις ζημιές στη δημόσια υγεία, την ώρα που το κρίσιμο ερώτημα είναι κατά πόσο θα διαφυλαχθούν οι ανθρώπινες ζωές.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κύριε Πλεύρη, έχετε τον λόγο και εσείς για τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ακριβώς για να διαφυλαχθούν οι ανθρώπινες ζωές, ο στόχος είναι να υπάρχουν γιατροί στα νοσοκομεία και απευθύνεστε σε μια Κυβέρνηση που είναι η πρώτη Κυβέρνηση που μετά από δέκα χρόνια δίνει 10% αύξηση στους γιατρούς του ΕΣΥ. Στους γιατρούς παθολόγους, που λέτε, των κέντρων υγείας δίνουμε 800 ευρώ τον μήνα επιπλέον χρήματα, για να έχουν τον ρόλο του προσωπικού γιατρού. Ερχόμαστε, επίσης, και δίνουμε 400 ευρώ στους αναισθησιολόγους ΜΕΘ και 250 ευρώ στους γιατρούς του ΕΚΑΒ.

Πάμε να δούμε τώρα, κυρία Κομνηνάκα, πώς το πρόβλημα είναι διαχρονικό. Έρχομαι εδώ με στοιχεία και σας λέω ότι υπηρετούν πάνω από είκοσι άτομα απ’ ό,τι υπηρετούσαν το 2019. Οι άγονες προκηρύξεις, όμως, έρχονται από το 2009, με αρκετά καλύτερες συνθήκες τότε και αντιστοίχως το επικουρικό προσωπικό το οποίο βγαίνει δεν καλύπτεται.

Στη θέση της καρδιολογίας που λέτε, διορίστηκε τρίτος γιατρός του ΕΣΥ, στις 28 Ιουλίου του 2021, και μετά υπήρξε παραίτηση του διευθυντή. Ενώ στην παιδιατρική διορίστηκε γιατρός του ΕΣΥ το 2020, υπήρξε παραίτηση της δεύτερης παιδιάτρου. Η θέση της δεύτερης παιδιάτρου απέβη άγονη, ενώ στο κομμάτι της παθολογίας η ίδια η παθολόγος ήθελε να ιδιωτεύσει. Και θα έρθω και στο ΕΚΑΒ.

Άρα αυτό τι δείχνει; Αυτό δείχνει ότι και με καλύτερες μισθολογικές συνθήκες δεν είναι ελκυστικό πολλές φορές κάποιος να αφήσει τον ιδιωτικό τομέα και να πάει στο Εθνικό Σύστημα Υγείας, ειδικά στις ακριτικές περιοχές. Οπότε, έχουμε δύο δυνατότητες: Ή παρακολουθούμε το φαινόμενο ή διαφορετικά έρχεσαι και λες, ναι, πρέπει να μπω στον τρόπο των εργασιακών σχέσεων και σε αυτόν τον τρόπο πρέπει γιατροί ιδιώτες που υπάρχουν στην Κω -γιατί υπάρχουν γιατροί ιδιώτες στις ειδικότητες τις οποίες λέτε και πολλοί απ’ αυτούς παραιτούνται και έχουν τον ρόλο του ιδιώτη- να έχουν τη δυνατότητα να μπουν με σύμβαση μερικής απασχόλησης.

Όπου, λοιπόν, οι προκηρύξεις θα είναι άγονες, από το να επαναπροκηρύσσονται και απλά να σας λέμε ότι βγαίνουν άγονες, θα γίνονται μερικής απασχόλησης και θα υπάρχουν γιατροί στο νοσοκομείο. Έχουμε ψηφίσει και τη δυνατότητα ότι, εάν δεν καλυφθεί και η μερική απασχόληση, να μπορεί να υπάρχει και η υποχρεωτική παρουσία αυτού που είναι συμβεβλημένου με τον ΕΟΠΥΥ.

Παράλληλα, για πρώτη φορά -αυτό δεν είχε γίνει ποτέ- δίνεται η δυνατότητα για μετακίνηση στη νησιωτική περιοχή και να λαμβάνουν οι γιατροί 1.800 ευρώ παραπάνω του μισθού τους. Θέλετε να πείτε ότι αυτό δεν είναι γενναίο κίνητρο, δηλαδή σε έναν μισθό να παίρνει στην πραγματικότητα άλλον έναν μισθό και να μετακινείται και σε συνεννόηση με την Κω, με τους ξενοδόχους και με τον δήμο να έχουν και κατάλυμα; Με αυτόν τον τρόπο θα αντιμετωπίσουμε και τη θερινή περίοδο, όπου είναι πολύ πιο αυξημένες οι ανάγκες.

Συνεπώς πρέπει να δούμε το πρόβλημα τώρα -και εμείς το είδαμε και το νομοθετήσαμε, κόντρα σε όλα τα άλλα κόμματα- και πρέπει να δώσουμε μεγαλύτερες δυνατότητες ευελιξίας, ειδικά σε αυτά τα μέρη όπου δεν μεταφέρονται γιατροί. Και η κουβέντα δεν μπορεί να είναι μόνο «βγάλτε προκηρύξεις», γιατί προκηρύξεις βγάζουμε, ή δώστε γενικώς και αορίστως κίνητρα. Πείτε μας ποια είναι αυτά τα κίνητρα.

Εμείς ερχόμαστε και λέμε: είναι 1.800 στη μετακίνηση, είναι δυνατότητες μερικής απασχόλησης, είναι παραπάνω χρήματα με τη μισθολογική αύξηση.

Το ΕΚΑΒ έχει επτά άτομα μόνιμο προσωπικό και τρεις υπαλλήλους επικουρικού προσωπικού. Κατά τη διάρκεια του COVID υπήρξε επιπλέον ενίσχυση. Αυτή τη στιγμή στο ΕΚΑΒ επιχειρούν ανά βάρδια, πρωί - απόγευμα ένα έως δύο ασθενοφόρα και με τις μετακινήσεις που θα γίνουν για τους καλοκαιρινούς μήνες θα είναι δύο σίγουρα. Και το βράδυ ένα ασθενοφόρο. Σίγουρα σε ένα μεγάλο νησί, όπως είναι η Κως, θέλουμε μία επιπλέον βοήθεια και γι’ αυτόν τον λόγο, πιστέψτε με, με τις μετακινήσεις που θα γίνουν τους καλοκαιρινούς μήνες θα πετύχουμε τις δύο βάρδιες, για να είναι καλύτερη η διαδικασία. Αλλά αυτές ήταν οι δυνατότητες και αυτές οι δυνατότητες έχουν εξαντληθεί.

Θα δείτε -σε κάτι στο οποίο γνωρίζουμε ότι διαφωνείτε ιδεολογικά- ότι, αν δεν ανοίξει το σύστημα στα νησιά, οι νησιώτες θα είναι που θα ταλαιπωρούνται. Αντιθέτως, όταν οι ιδιώτες γιατροί θα μπορούν να βρίσκονται με οργανωμένο τρόπο στο Εθνικό Σύστημα Υγείας, τότε θα δείτε και πολύ καλύτερη στελέχωση. Ήδη έχει γίνει μια πρόοδος, γιατί σεβόμαστε τις διαμαρτυρίες των νησιωτών. Αλλά η κατάσταση είναι με παραπάνω προσωπικό από το 2019.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ. Καλή συνέχεια, κυρία Κομνηνάκα.

Θα συζητηθεί τώρα η δέκατη έβδομη με αριθμό 595/20-3-2023 επίκαιρη ερώτηση δεύτερου κύκλου του Βουλευτή Εύβοιας του Συνασπισμού Ριζοσπαστικής Αριστεράς κ. Μιλτιάδη Χατζηγιαννάκη προς τον Υπουργό Υγείας, με θέμα: «Πλήρης απαξίωση και εγκληματική υποβάθμιση του Γενικού Νοσοκομείου Χαλκίδας».

Κύριε Χατζηγιαννάκη, καλησπέρα σας, καλή εβδομάδα. Έχετε τον λόγο για δύο λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Καλησπέρα και καλή εβδομάδα, κύριε Πρόεδρε. Ευχαριστώ πολύ.

Κύριε Υπουργέ, πριν από δύο περίπου χρόνια, το καλοκαίρι του 2021, ο Πρωθυπουργός Κυριάκος Μητσοτάκης είχε επισκεφθεί το καινούργιο Νοσοκομείο της Χαλκίδας. Τότε ήταν πολύ καινούργιο. Τώρα πλέον έχουμε και την εμπειρία των τριών περίπου ετών από τη μεταφορά. Ήταν ένα ζητούμενο για όλη την Εύβοια, όχι μόνο για την περιοχή της Χαλκίδας. Ήταν ένα αίτημα πολλών χρόνων, που καταφέραμε και ολοκληρώσαμε με πολλούς κόπους και από τη δική μας την κυβέρνηση. Είχε ξεκινήσει νωρίτερα, αλλά ολοκληρώθηκε από τη δική μας την κυβέρνηση και η μεταφορά έγινε το 2020.

Επειδή το πρόβλημα ήταν έντονο, στις δηλώσεις που είχε κάνει είπε ότι δημιουργήθηκε νέος οργανισμός του νοσοκομείου και ότι, παρά τις ελλείψεις που υπήρχαν, με προγραμματισμό μακροχρόνιο θα τις κάλυπτε η Κυβέρνησή σας. Έχουμε φτάσει δύο χρόνια μετά. Η κατάσταση δυστυχώς με την υποστελέχωση στο Νοσοκομείο Χαλκίδας έχει φτάσει στο απροχώρητο. Ο νέος οργανισμός δεν έχει εγκριθεί, παρά το γεγονός ότι ανά λίγους μήνες που επισκεπτόμασταν τον προηγούμενο διοικητή και τις διοικήσεις του νοσοκομείου γενικότερα μας έλεγαν ότι αναμένουν συνέχεια όλες αυτές τις εγκρίσεις.

Το αποκορύφωμα ήταν στην πρόσφατη προκήρυξη που κάνατε. Από τις θέσεις που περιμέναμε ως υποχρεωτικές για να μπορεί να λειτουργεί στοιχειωδώς το νοσοκομείο αυτό και όχι τις απαραίτητες για να καλυφθούν τα πολλά κενά, μόνο μία θέση ακτινολόγου και αυτή από επαναπροκήρυξη προβλέφθηκε για το Νοσοκομείο της Χαλκίδας. Δυστυχώς κανένας παθολόγος για τα επείγοντα, τη στιγμή που πραγματικά χρειαζόμασταν τουλάχιστον έξι με οκτώ, για να καλυφθούν στοιχειωδώς οι ανάγκες.

Η πραγματικότητα είναι πολύ δύσκολη. Βλέπουμε ότι, παρά το γεγονός ότι έχουμε ένα καινούργιο νοσοκομείο, με ξενοδοχειακές υποδομές πάρα πολύ καλές για τα δεδομένα της χώρας, και κατά τη διάρκεια της πανδημίας αλλά και τώρα δεν μπορούμε να πούμε ότι στοιχειωδώς μπορεί να καλύψει τις ανάγκες της Χαλκίδας και των γύρω περιοχών. Προφανώς και οι ανάγκες είναι ακόμα μεγαλύτερες, αν συνυπολογίσουμε την υποβάθμιση των νοσοκομείων της Θήβας και των γύρω περιοχών εκτός Εύβοιας.

Άρα, κύριε Υπουργέ, καταλαβαίνετε ότι το πρόβλημα όχι μόνο δεν αντιμετωπίστηκε, αλλά βλέπουμε και μία απαξίωση περαιτέρω από τη δική σας Κυβέρνηση.

**ΠΡΟΕΔΡΕΥΩΝ (Απόστολος Αβδελάς):** Και σε αυτή την ερώτηση θα απαντήσει ο Υπουργός Υγείας κ. Αθανάσιος Πλεύρης.

Κύριε Πλεύρη, έχετε τρία λεπτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Χατζηγιαννάκη, πάμε να δούμε την απαξίωση την οποία λέτε. Σήμερα στο Νοσοκομείο Χαλκίδας υπηρετούν εκατόν τριάντα επτά γιατροί: Ογδόντα μόνιμοι, σε σύνολο εκατόν δεκαέξι οργανικών θέσεων, και δεκατέσσερις επικουρικοί, άρα ενενήντα τέσσερις σε σύνολο εκατόν δεκαέξι οργανικών θέσεων, πολύ μεγάλη κάλυψη βάσει των οργανικών θέσεων. Τριάντα οκτώ ειδικευόμενοι, τέσσερις από μετακίνηση και δύο με απόδειξη παροχής υπηρεσιών. Στο σύνολο είναι εκατόν τριάντα επτά γιατροί. Οι ανεπτυγμένες κλίνες είναι διακόσιες πενήντα τρεις και έχουν ποσοστό κάλυψης 52%. Δηλαδή, στις ανεπτυγμένες κλίνες το ποσοστό κάλυψης είναι 52%.

Τι προσλήψεις έχουν γίνει; Σε ιατρικό προσωπικό από το 2020 ως σήμερα έχουν προσληφθεί σαράντα επτά γιατροί. Σε μόνιμο προσωπικό προκηρύχθηκαν σαράντα μία θέσεις και καλύφθηκαν οι τριάντα μία, δέκα απέβησαν άγονες. Σε επικουρικό προσωπικό ανέλαβαν δεκαέξι επικουρικοί γιατροί. Το σύνολο αυτών που σας λέω είναι σαράντα επτά. Στο νοσηλευτικό προσωπικό υπηρετούν διακόσια τριάντα πέντε άτομα: οκτώ με τη 2Κ του 2019, έντεκα με την 6Κ του 2020. Είναι εκατόν ογδόντα τρία άτομα επικουρικό νοσηλευτικό προσωπικό κατά τη διάρκεια της πανδημίας ως σήμερα και τριάντα άτομα του ΟΑΕΔ. Για τη μελλοντική ενίσχυση -θέλουμε τις μόνιμες θέσεις- για θέσεις νοσηλευτικού προσωπικού προβλέφθηκαν τριάντα εννέα θέσεις. Άρα βλέπετε ότι στο επίπεδο του προσωπικού έχουν καλυφθεί θέσεις και έχουν έρθει γιατροί και νοσηλευτές.

Στον οργανισμό του νοσοκομείου, που έχει τροποποιηθεί τέσσερις φορές με τελευταίο τον 12-9-2022 έχουν προστεθεί στο Νοσοκομείο Χαλκίδας μονάδα εντατικής θεραπείας που δεν υπήρχε ποτέ, τρίτος νοσηλευτικός τομέας που δεν προβλεπόταν, επιπλέον θέσεις γιατρών προκειμένου να αναπτυχθεί πνευμονολογική κλινική και αιμοδυναμικό, είκοσι δύο επιπλέον θέσεις νοσηλευτικού προσωπικού για να καλυφθεί το επικουρικό που έχουμε προσλάβει, μονάδες μεταναισθητικής φροντίδας στο Αναισθησιολογικό Τμήμα και αυτοτελές Τμήμα Ελέγχου Ποιότητας. Με την τέταρτη τροποποίηση συστάθηκε Καρδιολογικό Τμήμα και αιμοδυναμικό εργαστήριο. Υπάρχει προκήρυξη στεφανιογράφου μέσω ΕΣΠΑ, προμήθεια καρδιολογικού υπέρηχου και έχουμε χρηματοδοτικά εργαλεία τόσο από το ΕΣΠΑ -ο διαγωνισμός με 1.030.000 για ιατροτεχνολογικό εξοπλισμό αυτή τη στιγμή εξελίσσεται- όπως αντίστοιχα και από το Ταμείο Ανάκαμψης.

Με αυτό τον τρόπο -και χωρίς να υποτιμώ ποτέ ελλείψεις οι οποίες υπάρχουν συνολικά στο Εθνικό Σύστημα Υγείας- σε καμμία περίπτωση στο Νοσοκομείο Χαλκίδας δεν έχουμε αυτό το οποίο περιγράφετε. Έχουμε αντιθέτως μια ενίσχυση σε ιατρικό προσωπικό, πλήρη ενίσχυση σε νοσηλευτικό προσωπικό και πλήρη κάλυψη. Αυτό το οποίο επιδιώκουμε σε ένα καινούργιο νοσοκομείο είναι να αναπτυχθούν παραπάνω τμήματα και να μην υπάρχει μεταφορά των κατοίκων. Δυστυχώς αυτό είναι ένα φαινόμενο το οποίο έχουμε. Επειδή είναι κοντά η Αθήνα πολλές φορές επιλέγονται νοσοκομεία για να πάνε στην Αθήνα. Και αυτή είναι η στόχευσή μας με τις συγκεκριμένες θέσεις, τις οποίες έχουμε στελεχώσει ή έχουμε προκηρύξει για στελέχωση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Ορίστε, κύριε Χατζηγιαννάκη. Έχετε τον λόγο για τρία λεπτά.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ:** Κύριε Υπουργέ, δεν ξέρω αν γνωρίζετε πραγματικά το Νοσοκομείο Χαλκίδας, αν το έχετε επισκεφθεί και αν έχετε συζητήσει. Ή δεν το γνωρίζετε ή μας κοροϊδεύετε. Η αφορμή για τη σημερινή επίκαιρη ερώτηση ήταν ένα τηλεφώνημα που δέχτηκα από γιατρούς του Νοσοκομείου Χαλκίδας και μάλιστα στελέχη του δικού σας κόμματος. Αυτή ήταν η αφορμή. Μου είπαν: «Δεν αντέχουμε άλλο. Περιμέναμε παθολόγους. Ένας βγαίνει τώρα σε σύνταξη και μία παθολόγος θα βγει σε δύο μήνες. Ήδη από το 2020 μέχρι σήμερα έχουν φύγει είκοσι γιατροί. Είκοσι έχουν συνταξιοδοτηθεί». Οι άνθρωποι, που με πήραν, ήταν σε απόγνωση. Οι γιατροί, επαναλαμβάνω, του συστήματος. Δεν είναι ούτε ΣΥΡΙΖΑ ούτε ΠΑΣΟΚ ούτε ΚΚΕ. Είναι στελέχη του δικού σας κόμματος. Όλο αυτό που μας περιγράψατε σαν οργανικές θέσεις δήθεν καλυμμένες είναι ο οργανισμός του προηγούμενου νοσοκομείου, το οποίο ήταν μέσα στην πόλη της Χαλκίδας στο 1/5 περίπου της επιφάνειας του συνόλου του καινούργιου νοσοκομείου.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Προβλέπετε με τις συνθήκες του προηγούμενου νοσοκομείου να διαχειριστείτε και το καινούργιο νοσοκομείο; Το καινούργιο νοσοκομείο έχει πολύ περισσότερες μονάδες, γιατί έτσι φτιάχτηκε. Πράγματι έχει φτιαχτεί ένα αυτοτελές τμήμα επειγόντων περιστατικών που χρειάζεται τουλάχιστον οκτώ θέσεις για να λειτουργήσουν στοιχειωδώς τα επείγοντα. Και αυτή τη στιγμή καλυμμένες είναι οι έξι. Δηλαδή πέντε γιατροί καλούνται σε εικοσιτετράωρη βάση να καλύπτουν ένα τμήμα επειγόντων.

Στη Χαλκίδα γίνονται περίπου τρεισήμισι χιλιάδες χειρουργεία και δεν μπορούμε να καλύψουμε τα χειρουργεία. Ο δε μαγνητικός τομογράφος λειτουργεί μία φορά την εβδομάδα.

Και εσείς λέτε εάν οι Χαλκιδαίοι, που είναι κοντά, έρχονται στα νοσοκομεία της Αθήνας; Προφανώς και θα έρθουν. Σε μία εβδομάδα πόσοι να κάνουν μαγνητικές τομογραφίες; Στο Ογκολογικό Τμήμα προσελήφθη ογκολόγος με μπλοκάκι για μία ημέρα την εβδομάδα. Άρα προφανώς οι άνθρωποι και θα έρθουν στην Αθήνα. Τι άλλο να κάνουν; Δεν τους αφήνετε κάποια επιλογή.

Εμείς επιμένουμε. Από τη στιγμή που δεν έχει εγκρίνει το Υπουργείο σας έναν σύγχρονο οργανισμό και από τη στιγμή που φαίνεται στην προκήρυξη ότι θα φύγουν δύο, από εκεί που περιμέναμε έντεκα -ένας φεύγει τώρα και μία θα φύγει σε δύο μήνες- και δεν καλύπτεται η θέση του παθολόγου, πείτε μου πώς είτε τα επείγοντα είτε η απλή θωράκιση των ανθρώπων της Εύβοιας θα καλυφθεί.

Καλοί είναι οι αριθμοί και καλό είναι να τους λέμε, αλλά η πραγματικότητα, δυστυχώς, σας διαψεύδει.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Ορίστε, κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Χατζηγιαννάκη, οι αριθμοί είναι αριθμοί. Να μη τους επικαλεστούμε; Να μη σας πω, δηλαδή, ότι υπηρετούν εκατόν τριάντα επτά γιατροί και ότι μέσα στα τελευταία τρία χρόνια έχουν γίνει σαράντα επτά προσλήψεις γιατρών;

Να μη σας πούμε ότι οι νοσηλευτές, που δεν υπάρχουν στην πραγματικότητα, σήμερα υπάρχουν διακόσια τριάντα πέντε άτομα; Τα εκατόν ογδόντα τρία επικουρικό ναι. Και αυτό το επικουρικό προσωπικό θέλουμε μέσα από τις μεγάλες προκηρύξεις που έχουμε, των τεσσάρων χιλιάδων θέσεων, να γίνει μόνιμο προσωπικό με την αυξημένη μοριοδότηση η οποία υπάρχει.

Έχουν προβλεφθεί παραπάνω τμήματα, έχουν προβλεφθεί παραπάνω θέσεις, έχουν μπει ακόμη και μέσω της αλλαγής του οργανισμού που έχει γίνει στο Γενικό Νοσοκομείο Χαλκίδας -με τις τροποποιήσεις που έχουν γίνει- ακόμη και τμήματα που αρχικά δεν είχαν προβλεφθεί.

Προφανέστατα η Χαλκίδα δεν μπορεί να αποτελεί εξαίρεση σε ένα συνολικό πρόβλημα που υπάρχει ως προς το ανθρώπινο δυναμικό και τη στελέχωση ανθρώπινου δυναμικού. Και γι’ αυτό ακριβώς είπα ότι και στη Χαλκίδα, παρ’ όλο που είναι σε ένα σημείο το οποίο είναι εύκολα προσβάσιμο, από τις σαράντα μία θέσεις που βγήκαν οι τριάντα μία καλύφθηκαν και υπήρξαν και δέκα άγονες θέσεις. Γι’ αυτό, βεβαίως, βγήκαν θέσεις επικουρικού και ξαναγίνεται η επαναπροκήρυξη των θέσεων.

Προφανέστατα δεν μπορεί να αποτελεί εξαίρεση η Χαλκίδα, αλλά η Χαλκίδα είναι σε μια κατάσταση, στην οποία βρίσκεται όσο το δυνατόν πιο κοντά γίνεται στην κάλυψη με τις οργανικές θέσεις. Έχουν γίνει όλες οι προσπάθειες, ώστε το νοσοκομείο να είναι στελεχωμένο και θέλουμε να αυξηθεί αυτό το ποσοστό 52% κάλυψη, γιατί έχουμε διακόσιες πενήντα τρεις ανεπτυγμένες κλίνες, αλλά δεν έχουμε την κάλυψη την οποία θέλουμε και έτσι συνεχίζει ο κόσμος να μεταφέρεται. Άρα για τον κόσμο που εξυπηρετεί το νοσοκομείο, βάσει των κλινών που έχει, υπάρχει και μία αρκετά έως πολύ μεγάλη στελέχωση.

Τι γίνεται τώρα; Στο κομμάτι το οποίο είπατε συνολικά και του οργανισμού, αυτό το έχουμε πει και το θέτουμε -γιατί πια είναι σε προεκλογική περίοδο- ότι προφανώς και το Νοσοκομείο Χαλκίδας θα είναι στον ευρύτερο χάρτη υγείας τον οποίο εκπονούμε και θέλουμε να παρουσιάσουμε, προκειμένου να δούμε τις δυνατότητες ανάπτυξης που έχει κάθε η υγειονομική δομή και το κάθε νοσοκομείο, ώστε τα τμήματα τα οποία γίνονται να εξυπηρετούν πραγματικά τις τοπικές ανάγκες που υπάρχουν και να λειτουργούν με γνώμονα ότι θα καλύπτονται υγειονομικές ανάγκες.

Αυτή είναι η κατεύθυνσή μας και όπου μπορούμε για τις θέσεις οι οποίες δεν έχουν στελεχωθεί και έχουν αποβεί άγονες προκηρύξεις, εκεί πέρα με τα εργαλεία τα οποία σας είπα, τα οποία έχουμε ψηφίσει και με τον τελευταίο νόμο, και στο Νοσοκομείο Χαλκίδας θα κοιτάξουμε να καλύψουμε με τις θέσεις μερικής απασχόλησης εκεί που δεν βρίσκονται πλήρους και αποκλειστικής απασχόλησης.

Αυτός είναι ο σχεδιασμός, σε μια εποχή που πραγματικά η κεντρική κουβέντα που γίνεται στο σύνολο της Ευρώπης είναι η απουσία ανθρώπινου δυναμικού. Δεν υπάρχει πρόβλημα στις υλικοτεχνικές υποδομές, ενώ έχουμε και χρήματα και μέσω του Ταμείου Ανάκαμψης για την υλικοτεχνική ενίσχυση. Το μεγάλο πρόβλημα είναι το ανθρώπινο δυναμικό και πρέπει να εκμεταλλευτούμε όλες τις δυνάμεις που έχουμε στη χώρα -και γιατρών του δημοσίου και ιδιωτών γιατρών - για να έχουμε ένα δυνατό και ενισχυμένο Εθνικό Σύστημα Υγείας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Θα συζητηθεί η δέκατη ένατη με αριθμό 597/20-3-2023 επίκαιρη ερώτηση δεύτερου κύκλου του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξανδρου Χαρίτση προς τον Υπουργό Υγείας, με θέμα: «Χωρίς υγειονομική κάλυψη και αντιμετώπιση των επειγόντων περιστατικών οι κάτοικοι της νοτιοανατολικής Πυλίας».

Στην ερώτηση θα απαντήσει ο Υπουργός Υγείας κ. Αθανάσιος Πλεύρης.

Ορίστε, κύριε Χαρίτση, έχετε τον λόγο για την πρωτολογία σας.

**ΑΛΕΞΗΣ ΧΑΡΙΤΣΗΣ:** Ευχαριστώ, κύριε Πρόεδρε.

Κύριε Υπουργέ, καλησπέρα.

Επειδή άκουσα και τις ερωτήσεις των συναδέλφων που προηγήθηκαν σε σχέση με τα νοσοκομεία στις περιοχές τους -και για την Κω και για την Εύβοια- θα ήθελα και εγώ από τη μεριά μου να σας ενημερώσω ότι τις επόμενες ημέρες καταθέτω μια νέα ερώτηση για τα νοσοκομεία της Μεσσηνίας -το Νοσοκομείο Καλαμάτας και το Νοσοκομείο Κυπαρισσίας- στα οποία η κατάσταση πλέον χαρακτηρίζεται από τους ίδιους τους εργαζόμενους ως δραματική λόγω της υποστελέχωσης. Θα περιμένω με ενδιαφέρον και την απάντηση του Υπουργείου σας, σε σχέση με την κατάσταση που επικρατεί στα δύο νοσοκομεία του Νομού Μεσσηνίας.

Σήμερα, όμως, προκάλεσα –αν θέλετε- αυτή τη συζήτηση με την επίκαιρη ερώτησή μου για να συζητήσουμε για το γεγονός ότι πέρα από τα αστικά κέντρα, πέρα από τις μεγάλες περιοχές, ένας από τους μεγάλους χαμένους της υγειονομικής κρίσης που αντιμετωπίζουμε τα τελευταία χρόνια, είναι η περιφέρεια της χώρας. Είναι περιοχές πιο μικρές, περιοχές απομακρυσμένες, στις οποίες είτε οι υφιστάμενες υγειονομικές δομές δεν μπορούν να καλύψουν τις ανάγκες γιατί είναι υποστελεχωμένες είτε –και έρχομαι στο προκείμενο- οι περιοχές οι οποίες πρέπει να καλυφθούν δεν έχουν καν υγειονομική κάλυψη, δεν έχουν καν υγειονομικές δομές.

Αναφέρομαι πολύ συγκεκριμένα στην περιοχή της νοτιοανατολικής Πυλίας του Νομού Μεσσηνίας. Είναι μια περιοχή, η οποία από τους κατοίκους, από τα τοπικά μέσα ενημέρωσης, από όλους τους εμπλεκόμενους, από όλους τους ενδιαφερόμενους, εάν θέλετε, χαρακτηρίζεται ως «υγειονομική τρύπα». Είναι μία περιοχή με χιλιάδες μόνιμους κατοίκους, όπου δεν υπάρχει καν κέντρο υγείας, κάτι που καθιστά υγειονομικά επισφαλή για τους κατοίκους ολόκληρη την περιοχή, ενώ παράλληλα δεν υπάρχει και σταθμός του ΕΚΑΒ και ασθενοφόρο για να αντιμετωπιστούν διακομιδές και επείγοντα περιστατικά, με αποτέλεσμα να καλείται ασθενοφόρο από το ΕΚΑΒ της Καλαμάτας ή το μοναδικό ασθενοφόρο της Πύλου.

Νομίζω ότι έχουν φτάσει και στα χέρια σας οι αιτιάσεις, οι διαμαρτυρίες από τους ίδιους τους κατοίκους και τους φορείς της περιοχής. Θα καταθέσω και στα Πρακτικά τις πρόσφατες επιστολές του Δημάρχου Πύλου - Νέστορος, του Συλλόγου Ιατρών Κέντρων Υγείας Μεσσηνίας, του Συλλόγου Επαγγελματιών Κορώνης, της Ομοσπονδίας Εμπορίου Πελοποννήσου. Επίσης, πληροφορήθηκα ότι πρόσφατα είχατε μία συνάντηση και με τον δήμαρχο Μεσσήνης -γιατί μιλάμε για μια περιοχή η οποία ανήκει σε δύο καλλικρατικούς δήμους της περιοχής- για το συγκεκριμένο ακριβώς θέμα.

Την ίδια στιγμή, οι υφιστάμενες υγειονομικές δομές της περιοχής, για παράδειγμα, το Κέντρο Υγείας της Πύλου παραμένει χωρίς ακτινολογικό προσωπικό, χωρίς καρδιολόγο, ενώ και οι δύο θέσεις γενικών ιατρών είναι κενές. Αντίστοιχα, το περιφερειακό ιατρείο της χώρας διαθέτει έναν μόνο ιατρό, ενώ στο Περιφερειακό Ιατρείο Βλαχόπουλου ο μοναδικός ιατρός μετακινείται εδώ και οκτώ χρόνια προς το Κέντρο Υγείας Γαργαλιάνων με τρίμηνες μετακινήσεις.

Από τους φορείς της περιοχής, να σας ενημερώσω, κύριε Υπουργέ, έχουν κατατεθεί και συγκεκριμένες προτάσεις σε σχέση με το πώς θα μπορούσε να επιλυθεί αυτό το ζήτημα. Αναφέρομαι στο γεγονός, για παράδειγμα, όπως καταγράφουν και οι φορείς, ότι υπάρχει ΦΕΚ ήδη από το 2007 για την κατασκευή Κέντρου Υγείας στον Άγιο Ανδρέα, ενώ προτάσεις για συγκεκριμένο χώρο έχουν κατατεθεί και από την πλευρά της Κορώνης, όπου με τις απαραίτητες παρεμβάσεις θα μπορούσε να δημιουργηθεί πολυδύναμο περιφερειακό ιατρείο.

Κατόπιν όλων αυτών, κύριε Υπουργέ, εγώ θέλω να σας θέσω δύο συγκεκριμένα ερωτήματα και σας παρακαλώ πολύ αν μπορείτε να μου απαντήσετε με όσο πιο συγκεκριμένο τρόπο γίνεται. Πρώτον, σε ποιες ενέργειες προτίθεστε να προβείτε, ώστε να δημιουργηθεί επιτέλους κέντρο υγείας και σταθμός ΕΚΑΒ στην ευρύτερη περιοχή της ανατολικής Πυλίας; Και δεύτερον, ποιο είναι το χρονοδιάγραμμα για την κάλυψη των κενών στα υπόλοιπα -στα υφιστάμενα- περιφερειακά ιατρεία της περιοχής του Δήμου Πύλου - Νέστορος;

Ευχαριστώ.

(Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Χαρίτση, πραγματικά είναι σημαντική ερώτηση που γίνεται, γιατί πηγαίνουμε και στις πιο αποκεντρωμένες δομές και ειδικά στα κέντρα υγείας που δεν θα διαφωνήσω μαζί σας ότι κατά τη διάρκεια της πανδημίας, ακριβώς επειδή υπήρξε συγκέντρωση δυνάμεων στα νοσοκομεία, υπήρχε και το μεγάλο κενό και είναι ένα από τα μεγάλα θέματα που οφείλω να πω ότι από όποια προσέγγιση να το δούμε -και πολλές φορές και με τον τομεάρχη σας όταν συζητάμε- υπάρχει μια κοινή συναντίληψη ότι υπάρχουν κενά και πρέπει να στηριχθεί η πρωτοβάθμια φροντίδα υγείας. Ενδεχομένως, υπάρχουν διαφορετικές προσεγγίσεις στο πώς θα γίνει αυτό. Όμως, είναι το κομμάτι που πονάει αυτή τη στιγμή ενδεχομένως περισσότερο.

Θέλω να είμαι συγκεκριμένος, όπως ζητήσατε, και για τις ενέργειες που γίνονται, αλλά να απαντήσω και για το ΕΚΑΒ το οποίο είπατε.

Πρώτα απ’ όλα, για να πάρουμε τις δομές όπως υπάρχουν στο Κέντρο Υγείας της Νοσηλευτικής Μονάδας Πύλου αυτή τη στιγμή προβλέπονται τρεις θέσεις γιατρών υπαίθρου. Οι δύο καλύπτονται, ενώ στην τρίτη βγήκε απόφαση τοποθέτησης 19-1-2023 και άρα είναι στη διαδικασία κάλυψης.

Στο Κέντρο Υγείας Γαργαλιάνων οι δύο θέσεις αναμένεται να καλυφθούν άμεσα, καθώς βγήκε η απόφαση τοποθέτησης γιατρών, ενώ για την τρίτη -γιατί οι δύο ήταν κενές που καλύπτονται άμεσα- που λήγει τον Ιούλιο του 2023, ήδη, διενεργούμε διαδικασία, προκειμένου να καλυφθεί και αυτή.

Το ίδιο αφορά και το Πολυδύναμο Περιφερειακό Ιατρείο της Χώρας που η θέση καλύπτεται. Έχει βγει και εκεί απόφαση για την κάλυψη από αγροτικό γιατρό υπόχρεο, από αγροτικό γιατρό, αυτό που λέμε, ενώ στο Περιφερειακό Ιατρείο Βλαχοπούλου προβλέπονται δύο θέσεις και, ήδη, καλύπτονται από γιατρούς τίτλων ειδικής γενικής.

Στην Περιφερειακή Ενότητα Μεσσηνίας έχουμε ένα ιδιαίτερα πυκνό δίκτυο δομών πρωτοβάθμιας φροντίδας υγείας, ενώ σύμφωνα με την τρίτη τροποποίηση η οποία έγινε στην υπουργική απόφαση για τα ΤΟΜΥ από την 6η Υγειονομική Περιφέρεια προβλέπονται επτά τομείς πρωτοβάθμιας φροντίδας που καλύπτουν συνολικά τις έξι δημοτικές ενότητες.

Στο Κέντρο Υγείας Πύλου υπηρετούν έξι γιατροί -πέντε ειδικότητας γενικής και μία ιατρικής παθολογίας- και πρόκειται για έναν ικανό αριθμό σε συνδυασμό με τους γιατρούς τους οποίους είπαμε πως έχουν βγει οι θέσεις τοποθέτησης, ενώ τα περιφερειακά ιατρεία είναι στελεχωμένα ακριβώς με αγροτικούς γιατρούς.

Να αναφερθώ στο κομμάτι του ΕΚΑΒ που είπατε. Πράγματι, στον Νομό Μεσσηνίας -το είπατε και στην πρωτολογία σας- καλύπτετε κατά βάση από τον τομέα ΕΚΑΒ Καλαμάτας που υπηρετούν σαράντα τέσσερις υπάλληλοι και έχουμε τρία ασθενοφόρα πρωινή και απογευματινή βάρδια και δύο βραδινή από τον τομέα ΕΚΑΒ Φιλιατρών που υπηρετούν δεκατέσσερις υπάλληλοι και στον τομέα ΕΚΑΒ Πύλου υπηρετούν τέσσερις υπάλληλοι.

Στο σκέλος το οποίο λέτε, ήδη, εξετάζουμε να γίνει τομέας ΕΚΑΒ ακριβώς για να καλυφθεί. Βλέπω και τον συνάδελφό σας, τον κ. Χρυσομάλλη, στην Αίθουσα που έχει θέσει κατά καιρούς το θέμα. Ψάχνουμε να βρούμε το σημείο. Υπήρξε μια πρόταση από απόφαση Δ.Σ. του ΕΚΑΒ για την περιοχή Λογγά Μεσσηνίας, αλλά εξετάζεται και η Κορώνη στο πλαίσιο τού ότι μπορεί να καλύπτει καλύτερα. Είναι ειλημμένη, λοιπόν, η απόφαση και ήδη είμαστε σε συνεννόηση με το ΕΚΑΒ να γίνει ο τομέας μόλις ολοκληρωθούν αυτές οι διαδικασίες.

Δεν μπορώ να σας πω, κύριε Χαρίτση, γιατί δεν θέλω να είμαι ανακόλουθος, τον ακριβή χρόνο. Είμαστε στο στάδιο ότι υπάρχει αναγκαιότητα στο συγκεκριμένο σημείο. Θα καταλήξουμε στο σημείο είτε βάσει της απόφασης του Δ.Σ. του ΕΚΑΒ είτε με βάση το αν θα πάμε στην Κορώνη ποιο είναι το καλύτερο σημείο το οποίο υπάρχει και ήδη σε συνεννόηση με τον πρόεδρο του ΕΚΑΒ θέλουμε να δούμε τις ακριβείς θέσεις για να μπορέσει να λειτουργήσει ο τομέας.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Χαρίτση, έχετε τον λόγο για τη δευτερολογία.

**ΑΛΕΞΗΣ ΧΑΡΙΤΣΗΣ:** Κύριε Υπουργέ, κατ’ αρχάς μιας και ήσασταν λίγο πιο συγκεκριμένος στο θέμα του ΕΚΑΒ, θεωρώ ότι είναι θετικό το ότι από το Υπουργείο υπάρχει ένας σχεδιασμός, τον οποίο, βεβαίως, θα περιμένουμε το συντομότερο δυνατόν αυτός να αποσαφηνιστεί, να αποκρυσταλλωθεί και να οριστικοποιηθεί, γιατί βεβαίως η περιοχή δεν μπορεί να περιμένει άλλο.

Θα ήθελα να σας ενημερώσω, γιατί βεβαίως δεν είστε υποχρεωμένος να γνωρίζετε ακριβώς και τη γεωγραφία της περιοχής, ότι εδώ μιλάμε για μια ευρύτατη γεωγραφικά περιοχή, η οποία καλύπτει, όπως είπα και πριν, δύο δήμους, τον Δήμο Μεσσήνης και τον Δήμο Πύλου - Νέστορος. Μιλάμε για μια περιοχή η οποία ξεκινάει από το Πεταλίδι, τον Άγιο Ανδρέα Λογγά και φτάνει μέχρι την Κορώνη, τη Μεθώνη και τη Φοινικούντα. Καλύπτει ένα ευρύτατο γεωγραφικό χώρο, στον οποίο, δυστυχώς, αυτή τη στιγμή απουσιάζουν οι υγειονομικές δομές.

Άρα εγώ επανέρχομαι και σας λέω ότι το πιο κρίσιμο, αν θέλετε, από όλα είναι να μας ενημερώσετε ποιος είναι σχεδιασμός του Υπουργείου σε σχέση με το πρώτο ερώτημα: Η γεωγραφική αυτή τρύπα, όπως τη λένε οι κάτοικοι, θα καλυφθεί; Υπάρχει κάποιος σχεδιασμός για τη δημιουργία ενός κέντρου υγείας σε όλη αυτή την περιοχή; Και, βεβαίως, όπως κι εσείς αντιλαμβάνεστε και όπως έχετε συζητήσει κατ’ επανάληψη και με τον δικό μας τομεάρχη, όπως αναφέρατε, τον Ανδρέα Ξανθό, πολύ σημαντικό δεν είναι απλώς και μόνο η ίδρυση μιας δομής, δεν είναι το ζητούμενο να πούμε, να ανακοινώσουμε ή να εξαγγείλουμε ότι ιδρύουμε μια δομή. Το θέμα είναι η δομή αυτή να είναι πλήρης, να είναι στελεχωμένη, να είναι λειτουργική, να έχει τον εξοπλισμό, να έχει το προσωπικό, να έχει τους ανθρώπους για να μπορέσει να καλύψει τις τεράστιες ανάγκες μιας περιοχής.

Θα κλείσω με αυτό, κύριε Πρόεδρε, γιατί μάλλον καταχράστηκα λίγο τον χρόνο στην πρωτολογία μου και θα είμαι πιο σύντομος τώρα.

Είναι μια περιοχή πρέπει να σας ενημερώσω, κύριε Υπουργέ, η οποία ειδικά τους θερινούς μήνες γνωρίζει μια τεράστια τα τελευταία χρόνια τουριστική ανάπτυξη και αυτό, βεβαίως, επιβαρύνει και ως προς τις ανάγκες την υγειονομική κάλυψη κατοίκων και επισκεπτών.

Πρέπει να σας πω, κύριε Υπουργέ, ότι είναι το νούμερο ένα θέμα αυτή τη στιγμή, το οποίο απασχολεί όλους τους κατοίκους της περιοχής. Θα έλεγα ότι είναι το μοναδικό θέμα το οποίο αυτή τη στιγμή συζητούν σε όλες αυτές τις περιοχές τις οποίες προανέφερα. Περιμένω, λοιπόν, την απάντησή σας σε σχέση με τη δημιουργία μιας ολοκληρωμένης δομής υγείας, η οποία θα καλύψει αυτή την ευρύτατη περιοχή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Χαρίτση.

Κύριε Υπουργέ, έχετε τον λόγο για τη δευτερολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Χαρίτση, επειδή φαντάζομαι λίγο πολύ όλοι έχουν επισκεφθεί την πολύ ωραία περιοχή στην οποία αναφέρεστε και έχουν σαφή επίγνωση ότι τουλάχιστον την τελευταία δεκαετία έχει μια τέτοια ανάπτυξη και λόγω μεγάλων ξενοδοχειακών δομών που έχουν γίνει συνολικά, που δεν είχαν προβλεφθεί σε ένα προηγούμενο σχέδιο, παρ’ όλο που σωστά λέτε ότι από το 2007 υπήρχε μια πρόβλεψη που ποτέ τελικά δεν υλοποιήθηκε, και επειδή ακριβώς βρισκόμαστε και σε ένα χρονικό πλαίσιο που δεν θα ήθελα να πω πράγματα τα οποία θα εκλαμβάνονταν ως μικροκομματική προσέγγιση εν όψει εκλογών, σας είπα ότι με πλήρη σαφήνεια υλοποιούμε το κομμάτι που έχει να κάνει με το ΕΚΑΒ είπα και θεωρώ ότι αυτό ήδη έχει πάρει τον δρόμο του και πολύ σύντομα θα μπορούμε να έχουμε το σαφές χρονοδιάγραμμα.

Στο κομμάτι φαίνεται ότι υπάρχει αναγκαιότητα. Δεν υπάρχει αμφισβήτηση ότι υπάρχει αναγκαιότητα. Στο συνολικό πλαίσιο του χάρτη υγείας που εκπονούνται για την 6η Υγειονομική Περιφέρεια έχουμε το συγκεκριμένο πλαίσιο ότι πρέπει να υπάρξει δομή, προκειμένου να καλύψει τις ανάγκες.

Όμως, κύριε Χαρίτση, επειδή θέλω να είμαι απόλυτα ειλικρινής, δεν υπάρχει αυτή τη στιγμή κάποιος σαφής σχεδιασμός για να μπορούσα να απαντήσω στην ερώτησή σας. Έχει αποτυπωθεί η ανάγκη. Ευελπιστούμε στο επόμενο πλαίσιο, όπως και να έχουν διαμορφωθεί οι συνθήκες. Δεν θεωρώ ότι θα υπάρξει άνθρωπος που θα κρίνει ότι εκεί πέρα δεν υπάρχει ένα κενό, το οποίο πρέπει να καλυφθεί και βάσει των αναγκών τις οποίες αναδείξαμε.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Υπουργέ.

Θα συζητηθεί, τώρα, η πέμπτη με αριθμό 572/17-3-2023 επίκαιρη ερώτηση δευτέρου κύκλου της Βουλευτού Κιλκίς του Συνασπισμού Ριζοσπαστικής Αριστεράς κ. Ειρήνης - Ελένης Αγαθοπούλου προς τον Υπουργό Περιβάλλοντος και Ενέργειας, με θέμα: «Ιδιοκτησιακό καθεστώς καστανοτεμαχιών Παΐκου».

Σε αυτή την ερώτηση θα απαντήσει ο Υφυπουργός Περιβάλλοντος και Ενέργειας, ο κ. Γιώργος Αμυράς.

Κυρία Αγαθοπούλου, έχετε τον λόγο.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, σήμερα επανέρχομαι με μια επίκαιρη ερώτηση για ένα θέμα για το οποίο το Υπουργείο σας έχει ερωτηθεί πλείστες φορές το προηγούμενο διάστημα τόσο από εμένα και τον ΣΥΡΙΖΑ όσο και από Βουλευτές των υπολοίπων κομμάτων της Αντιπολίτευσης, αλλά μέχρι στιγμής το πρόβλημα παραμένει άλυτο. Είναι ένα θέμα πολυνομίας και γραφειοκρατίας που ταλαιπωρεί τους κατοίκους των ορεινών χωριών του όρους Πάϊκου και συγκεκριμένα κυρίως των χωριών της Γρίβας, της Καστανερής και της Κάρπης και αφορά το ιδιοκτησιακό καθεστώς των καστανοτεμαχίων της περιοχής.

Σε αντίθεση λοιπόν, κύριε Υπουργέ, με άλλα καστανοδάση της χώρας, που η ιδιοκτησία είναι σαφώς του δημοσίου και έχουν παραχωρηθεί απλά προς χρήση σε καστανοπαραγωγούς των εν λόγω περιοχών, στο Πάικο υπάρχουν τελεσίδικες δικαστικές αποφάσεις με τις οποίες ορίζονται ως ιδιωτικά και ανήκουν στους κατοίκους των τριών χωριών που ανέφερα. Θα σας καταθέσω στα Πρακτικά και τις δικαστικές αποφάσεις για να τις έχετε. Οι κάτοικοι αυτοί, λοιπόν, είναι καστανοπαραγωγοί, κυρίως με βασικό τους εισόδημα. Αυτό απαιτεί από το εμπόριο κάστανου.

Ως ιδιοκτήτες λοιπόν, κύριε Υπουργέ, πληρώνουν κανονικά ΕΝΦΙΑ γι’ αυτές τις ιδιοκτησίες, τα μεταβιβάζουν κανονικά στα παιδιά και στα εγγόνια τους, κάνουν αγοραπωλησίες, τα δηλώνουν στο Κτηματολόγιο, στο ΟΣΔΕ κ.ο.κ.. Και ενώ ακόμα και η έκθεση του κτηματολογικού γραφείου τα αναγνώρισε ως ιδιωτικά και απέρριψε την αρχική ένσταση της Διεύθυνσης Δασών, η Διεύθυνση Δασών επανήλθε και προσέφυγε ξανά κατά της έκθεσης του κτηματολογικού γραφείου, διεκδικώντας την κυριότητά τους βάσει του δασικού τους χαρακτήρα, με συνέπεια μια επιπλέον ταλαιπωρία για τους ανθρώπους αυτούς, αδικαιολόγητα δικαστικά έξοδα, αλλά και σε πολλές περιπτώσεις απώλεια της περιουσίας τους, γιατί δεν πρόλαβαν τις προθεσμίες για να κάνουν τις απαραίτητες ενέργειες.

Σήμερα λοιπόν, κύριε Υπουργέ, που οι οικονομικές δυσκολίες για όλους μας είναι τεράστιες, που αγωνιζόμαστε πραγματικά για να κρατήσουμε ζωντανά τα χωριά μας, να κρατήσουμε τον νέο κόσμο στη χώρα, να ασχοληθεί με τον αγροτικό τομέα, ερχόμαστε και βάζουμε εμπόδια σε παραγωγούς ενός πολλά υποσχόμενου προϊόντος, με τεράστιες εξαγωγικές δυνατότητες, σε μια περιοχή όπου δημιουργήθηκε συνεταιρισμός και μια μονάδα επεξεργασίας και μεταποίησης κάστανου και σε μια περιοχή με αυξημένα ποσοστά ανεργίας, αλλά και μετανάστευσης προς το εξωτερικό.

Και τα ερωτήματα είναι τα εξής: Πρώτον, υποχρεούται η Διεύθυνση Δασών από τον νόμο να προσφύγει και να συνεχίσει να διεκδικεί τις εκτάσεις αυτές, παρ’ ότι υπάρχουν δικαστικές αποφάσεις;

Και δεύτερον, θα λάβετε μέτρα για να σταματήσει άμεσα η ταλαιπωρία των ανθρώπων αυτών και να διατάξετε εσείς, να πάρετε την πολιτική απόφαση και να αποσύρετε τις αιτήσεις διόρθωσης, ώστε να μην οδηγηθούν σε περιττά έξοδα αλλά και στην απώλεια της περιουσίας τους;

Ευχαριστώ.

(Στο σημείο αυτό η Βουλευτής κ. Ειρήνη - Ελένη Αγαθοπούλου καταθέτει για τα Πρακτικά τις προαναφερθείσες δικαστικές αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητή κυρία συνάδελφε, κυρία Αγαθοπούλου, το ερώτημα που θέσατε και θέτετε με το ζήτημα των καστανοτεμαχίων και των καστανοπεριβόλων έχει μεγάλη σημασία, έχει μεγάλο ενδιαφέρον, διότι ιδιαίτερα η περιοχή του Κιλκίς φημίζεται ως μία από τις περιοχές της Ελλάδος με τις μεγαλύτερες ποσότητες παραγωγής κάστανου και μάλιστα εξαιρετικής ποιότητας.

Πρώτα απ’ όλα να πω κάτι. Μιλήσατε για μία γραφειοκρατία και για νομικούς λαβυρίνθους σε σχέση με την πρωτογενή παραγωγή, μέσα στην οποία εντάσσεται βεβαίως και η παραγωγή του κάστανου. Έχετε δίκιο, αλλά η Κυβέρνηση Μητσοτάκη και το Υπουργείο Περιβάλλοντος έχουν κάνει έναν αγώνα δρόμου και μαραθώνιο ως προς την έκταση και την απόσταση που έχουμε καλύψει, αλλά και δρόμου ως προς την ταχύτητα, αλλάζοντας πάρα πολλά από τα βασικά ζητήματα που απασχολούσαν τους παραγωγούς, μεταξύ εκείνων και τους καστανάδες.

Να σας θυμίσω ότι για πρώτη φορά στην Ελλάδα μετά από διακόσια ολόκληρα χρόνια, από συστάσεως του ελληνικού κράτους, επιτέλους η Ελλάδα απέκτησε δασικούς χάρτες, σωστούς δασικούς χάρτες, διαφανείς, έγκυρους. Σας θυμίζω ότι έχουμε αναρτημένους δασικούς χάρτες για το 95% της επικράτειας και κυρωμένους, κλειδωμένους για άνω του 90%. Αυτό ήταν μια πολύ σημαντική εξέλιξη για τη χώρα μας, διότι με αυτό τον τρόπο και το δάσος ξέρουμε πού βρίσκεται για να το προστατεύσουμε, αλλά και πού δεν βρίσκεται για να μπορέσουν οι ιδιώτες να αξιοποιήσουν τη γη τους, με τις διαδικασίες που ο νόμος προβλέπει.

Επίσης, σας θυμίζω ότι φέραμε διάταξη στο άρθρο 93 του ν.4915/2022 για τους δασωμένους αγρούς. Και το λέω αυτό γιατί στο Κιλκίς επίσης το είχαμε δει να συμβαίνει αυτό σε μεγάλη κλίμακα. Υπήρχαν άνθρωποι που είχαν χωράφια που τα καλλιεργούσαν, τα οποία εγκατέλειψαν για διάφορους λόγους και μετά από είκοσι, τριάντα χρόνια αυτά είχαν λογγιάσει. Ερχόταν τότε η Δασική Υπηρεσία και τα διεκδικούσε, αποτυπώνοντας μέσω του δασικού χαρακτήρα τα δικά της εμπράγματα ή ενοχικά δικαιώματα, που τελικά δεν υπήρχαν.

Επίσης λύσαμε το ζήτημα των εκχερσωμένων εκτάσεων, που καλλιεργούνται με διάταξη που ψηφίσαμε την προηγούμενη βδομάδα. Δυστυχώς ο ΣΥΡΙΖΑ απείχε από αυτή την ψηφοφορία. Έτσι επιτρέπουμε στους ανθρώπους που καλλιεργούν τα εκχερσωμένα να συνεχίσουν τη γεωργική χρήση για όσο καιρό επιδοτούνται από τον ΟΠΕΚΕΠΕ και είναι ενταγμένες αυτές οι εκτάσεις στο ολοκληρωμένο σύστημα υποβολής δηλώσεων.

Πάμε τώρα συγκεκριμένα στα καστανοτεμάχια. Πρώτα απ’ όλα να πούμε ότι εδώ κάναμε κάτι πολύ διαφορετικό από αυτό που είχαμε βρει από τον ΣΥΡΙΖΑ. Ο ΣΥΡΙΖΑ τι έλεγε; Έλεγε ότι τα καστανοτεμάχια, η καλλιέργεια κάστανου ήταν μια επέμβαση στο δάσος και είχε φέρει ένα υψηλό αντάλλαγμα χρήσης. Επέβαλε καταβολή υψηλού ανταλλάγματος χρήσης.

Εμείς τι κάναμε βάσει του νόμου; Θεωρούμε ότι δεν είναι επέμβαση στο δάσος, δεν εκχερσώνεις το δάσος. Εξακολουθείς να έχεις δάσος. Απλά μιλάμε για καστανόδασος, άρα εξορθολογίσαμε το τίμημα χρήσης αυτών των εκτάσεων στο 10% της αξίας του δάσους, της δασικής γης και αυτό το απεδέχθησαν με ανοιχτές αγκάλες, θα έλεγα, όλοι οι καστανοπαραγωγοί.

Τώρα, προσέξτε, ο δασικός χάρτης δεν καταγράφει ούτε εμπράγματα ούτε ενοχικά δικαιώματα. Τι καταγράφει; Καταγράφει τον χαρακτήρα της έκτασης. Όταν μια έκταση είναι δάσος ή δασική έκταση οφείλει, σύμφωνα με τον νόμο, η Δασική Υπηρεσία να τη δηλώσει διεκδικώντας την κυριότητά της. Λέτε -και πολύ σωστά, γιατί το έχουμε αντιμετωπίσει και αυτό- ότι από τη στιγμή που υπάρχουν δικαστικές αποφάσεις υπέρ των καστανοπαραγωγών, για ποιο λόγο έρχεται η Δασική Υπηρεσία και τα δηλώνει στο Κτηματολόγιο;

Θα σας πω γιατί. Διότι ο νόμος λέει ότι θα πρέπει αυτή η δήλωση από τον ιδιώτη, από τον καστανά να το πω έτσι απλά, να συνοδεύεται από ακριβές τοπογραφικό. Τι αντιμετωπίζει η Δασική Υπηρεσία και στο Κιλκίς και σε άλλες περιοχές της Ελλάδος που υπάρχουν καστανοτεμάχια; Αντιμετωπίζει δηλώσεις ιδιωτών στο Κτηματολόγιο οι οποίες δεν συνοδεύονται από ακριβή τοπογραφικά των κορυφών, των συντεταγμένων και σύμφωνα με τον νόμο, οφείλει η Δασική Υπηρεσία, δηλαδή με το άρθρο 2 του 998 του 1979 να τα δηλώσει.

Στη δευτερολογία μου θα σας πω με ποιον τρόπο εμείς θα κινηθούμε ειδικότερα και για τη Γρίβα και για την Καστανερή και την Κάρπη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Αγαθοπούλου, έχετε τον λόγο για τη δευτερολογία σας.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, συγγνώμη που θα το πω, αλλά κανονικά στην πρωτολογία σας θα έπρεπε να μου απαντήσετε επί του συγκεκριμένου, για να μπορώ και εγώ να έχω τον αντίλογο. Εσείς αναφερθήκατε σε γενικά ζητήματα τα οποία ουδεμία σχέση έχουν, γιατί μιλάμε για ιδιόκτητα χωράφια εκεί, ιδιόκτητες εκτάσεις, άρα όλα αυτά στα οποία αναφερθήκατε…

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Χωρίς τοπογραφικά…

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Μπορώ να ολοκληρώσω, σας παρακαλώ;

Όλα αυτά στα οποία αναφερθήκατε για το τίμημα προς το δημόσιο κ.λπ.. ουδεμία σχέση έχουν με την περιοχή και δεν μιλήσατε επί του συγκεκριμένου για να μπορούμε να έχουμε έναν γόνιμο διάλογο.

Παρ’ όλα αυτά σας λέω, λοιπόν, ότι υπάρχουν τοπογραφικά διαγράμματα. Οι κάτοικοι, οι ίδιοι οι ιδιοκτήτες μπήκαν στη διαδικασία στις περιπτώσεις αυτές να καταθέσουν στο Κτηματολόγιο τοπογραφικά διαγράμματα σύγχρονων προδιαγραφών, για να δηλώσουν ορθώς τα όρια των ιδιοκτησιών τους στο ελληνικό Κτηματολόγιο. Άρα λοιπόν αυτό δεν μπορείτε να πείτε ότι δεν έχει συμβεί.

Από εκεί και πέρα, ένα άλλο ζήτημα το οποίο ορθώς αναφέρεται στην έκθεση του Κτηματολογίου είναι ότι βάσει του ν.3208/2003, το ελληνικό δημόσιο δεν προβάλλει δικαιώματα κυριότητας σε δασικές εκτάσεις που έχουν αναγνωριστεί με τελεσίδικες δικαστικές αποφάσεις. Απλά έχει τη διαχείρισή τους και ορθώς έχει τη διαχείριση αυτή.

Άρα, λοιπόν, το δημόσιο δεν μπορεί να καταγραφεί ως ιδιοκτήτης, αλλά ως διαχειριστής. Και αυτός είναι ο λόγος που το Γραφείο Κτηματολόγησης αποφάσισε να απορρίψει την αίτηση της Διεύθυνσης Δασών.

Αυτό που σας ζητάμε σήμερα εδώ –και σας το ζητώ εκ μέρους των κατοίκων των τριών χωριών- είναι να λάβετε πολιτική απόφαση ώστε να εκδώσετε μια υπουργική απόφαση, μία εγκύκλιο, μία κανονιστική διάταξη, κάτι που εσείς ξέρετε και εσείς θα το αποφασίσετε, ώστε να σταματήσουν άμεσα οι γραφειοκρατικές κινήσεις που γίνονται και να αποσυρθούν οι αιτήσεις διόρθωσης, για να μην έχουν οι κάτοικοι τα επιπλέον δικαστικά έξοδα για εκτάσεις που τους ανήκουν και που πληρώνουν ήδη ΕΝΦΙΑ. Σας το είπα και στην αρχική μου ομιλία αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Πρέπει να πάρετε, λοιπόν, πολιτική απόφαση ώστε να το λύσετε το θέμα με μια υπουργική απόφαση η οποία θα λέει ότι εξαιρούνται και τα συγκεκριμένα εδάφη που έχουν τελεσίδικες δικαστικές αποφάσεις.

Κύριε Υπουργέ, το λέω αυτό γιατί, όπως είπατε και εσείς, το κάστανο είναι ένα προϊόν πολύ δυνατό στην αγορά ως εξαγώγιμο προϊόν. Αν λυθεί το ιδιοκτησιακό καθεστώς στην περιοχή, ανοίγει ο δρόμος να γίνουν και έργα άρδευσης και να γίνει ακόμη πιο ανταγωνιστικό το προϊόν, με πολύ σημαντικό όφελος για τον τοπικό αγροτικό πληθυσμό.

Άρα, λοιπόν, οφείλουμε να δίνουμε λύσεις σε τέτοια ζητήματα γραφειοκρατίας και αγκυλώσεων, αν θέλετε, που δεσμεύουν και δημιουργούν πρόβλημα στους κατοίκους των περιοχών αυτών, για να προχωράμε παρακάτω. Τα έργα άρδευσης είναι πολύ σημαντικού χαρακτήρα για την περιοχή. Ο προηγούμενος Υπουργός Αγροτικής Ανάπτυξης είχε έρθει, τα είχε δει και είχε μάλιστα δεσμευτεί για έργα άρδευσης στην περιοχή.

Οφείλει, λοιπόν, η Κυβέρνηση να δώσει λύση ώστε να προχωρήσουμε παρακάτω και να κάνουμε το κάστανο ένα πολύ δυνατό προϊόν για την περιοχή μας.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία συνάδελφε.

Τον λόγο έχει για τη δευτερολογία του ο κ. Αμυράς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητή κυρία συνάδελφε, επιτρέψτε μου να πω ότι στην πρωτολογία μου σας ανέφερα ζητήματα θεμελιακά, τα οποία σαφέστατα καθορίζουν και σε μεγάλο βαθμό την αποτύπωση των καστανοκαλλιεργειών.

Να δούμε, λοιπόν, ακριβώς τι γίνεται με τα καστανοτεμάχια στο Πάικο. Ακούστε, λοιπόν. Για τη Γρίβα, την Καστανερή και την Κάρπη, ναι μεν υπάρχουν δικαστικές αποφάσεις αναγνώρισης δικαιωμάτων κυριότητας στους ιδιώτες, αλλά όπως σας είπα, αυτές οι δικαστικές αποφάσεις δεν συνοδεύονται από τοπογραφικά διαγράμματα με συντεταγμένες κορυφών για τα περισσότερα από αυτά τα γεωτεμάχια. Χωρίς τοπογραφικό δεν είναι δυνατόν να αναγνωρίσεις, να εντοπίσεις την ασφαλή θέση του κάθε γεωτεμαχίου και των ιδιωτικών καστανοτεμαχίων. Περαιτέρω, η εξαίρεσή τους από τις δασικού χαρακτήρα εκτάσεις δεν μπορεί να γίνει αφού ο νόμος λέει ξεκάθαρα ότι χρειάζεται ακριβές τοπογραφικό.

**ΕΙΡΗΝΗ - ΕΛΕΝΗ ΑΓΑΘΟΠΟΥΛΟΥ:** Δεν ζητάμε εξαίρεση.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Προσέξτε, προσέξτε.

Πάμε στις διοικητικές πράξεις. Είπαμε, λοιπόν, ότι υπάρχουν δικαστικές αποφάσεις οι οποίες όμως δεν έχουν τα τοπογραφικά.

Δεύτερον, υπάρχουν διοικητικές πράξεις. Βεβαίως υπάρχουν διοικητικές πράξεις, αλλά και εκεί ο νόμος λέει ότι οφείλουν να συνοδεύονται από σύστημα συντεταγμένων τοπογραφικών διαγραμμάτων, σύμφωνα με όσα ορίζει ο νόμος. Σας είπα για το άρθρο 2 του ν.998/1979. Ο νόμος το λέει. Δεν λέει ότι μπορώ να βγάλω εγώ μία εγκύκλιο και να λέω: «Αφήστε τα διαγράμματα» ή «Δασαρχεία, μη δηλώνετε στο Κτηματολόγιο αυτές τις εκτάσεις». Αυτές οι εκτάσεις, αν δεν τις δηλώσει το Δασαρχείο, θα πρέπει να πάνε σε ποιον ιδιώτη; Με ποιες συντεταγμένες; Με ποια τοπογραφικά;

Θέλω να πω και κάτι άλλο. Όποιος ιδιώτης έχει έννομο συμφέρον κάλλιστα μπαίνει στο Κτηματολόγιο και προσκομίζει τα σχετικά έγγραφα. Εάν σε δεύτερο χρόνο έχει τα τοπογραφικά, το κάνει σε δεύτερο χρόνο.

Μάλιστα, έχω τη χαρά να είμαι εδώ με τον συνάδελφο Υφυπουργό κ. Στύλιο, με τον οποίο από την προηγούμενη θέση του ως Υφυπουργός Ψηφιακής Διακυβέρνησης μαζί φτιάξαμε τη δυνατότητα της αίτησης του οποιουδήποτε ιδιώτη με ένα παράβολο 5 ευρώ. Δηλαδή, δεν είναι κάτι το απαγορευτικό. Ο καστανάς, λοιπόν, ο οποίος δεν είχε το τοπογραφικό και το δήλωσε στο Κτηματολόγιο αλλά χωρίς τοπογραφικό και έρχεται βάσει νόμου η Δασική Υπηρεσία και δηλώνει το ίδιο γεωτεμάχιο, μπαίνει ο άνθρωπος με 5 ευρώ, όταν έχει το τοπογραφικό του και από εκεί και πέρα κατοχυρώνει πλήρως την ιδιοκτησία του. Βεβαίως, μιλάω για παραχώρηση καστανοτεμαχίου κατά κυριότητα και όχι κατά χρήση. Συμφωνούμε σε αυτό.

Τώρα θέλω να προσθέσω και κάτι ακόμα. Στον ν.2308/1995 όποιος έχει έννομο συμφέρον –το διατυπώνω με βάση τον νόμο- μπορεί να υποβάλει αίτηση διόρθωσης των Κτηματολογικών Πινάκων και Διαγραμμάτων. Οι αιτήσεις διόρθωσης, οι εκθέσεις του Γραφείου Κτηματογράφησης και οι αντίθετες απόψεις διαβιβάζονται υποχρεωτικά προς εξέταση στις αρμόδιες επιτροπές ενστάσεων. Μάλιστα –και εδώ έχει σημασία, για να αποδειχθεί ότι αυτά που λέμε όντως ισχύουν και στην πράξη- για όσα καστανοτεμάχια υποβλήθηκαν ενστάσεις από την οικεία Διεύθυνση Δασών, όλες βγήκαν υπέρ των ιδιωτών. Γιατί; Διότι ήρθαν οι ιδιώτες σε δεύτερο χρόνο, έφεραν τα τοπογραφικά, τα κατέθεσαν και τελείωσε η υπόθεση.

Άρα εγώ θα έλεγα ότι η αποσαφήνιση του ιδιοκτησιακού καθεστώτος οποιουδήποτε τεμαχίου, όχι μόνο για το Πάικο και όχι μόνο για καστανοτεμάχια, περνάει μέσα από τον ν.998/1979. Αυτός ο νόμος μας λέει τι πρέπει να κάνουμε και δεν μπορούμε να τον αλλάξουμε, εκτός αν θέλουμε να τον αλλάξουμε όλοι μαζί. Όμως αυτή είναι η δασική νομοθεσία που στέκει εδώ και σαράντα χρόνια ακλόνητη. Έχει περάσει από όλα τα φίλτρα του Συμβουλίου της Επικρατείας. Είναι μια ακλόνητη νομοθεσία η οποία έχει προσφέρει πολλά ως προς την προστασία και του δασικού χαρακτήρα εκτάσεων, αλλά βεβαίως και των καλώς εννοούμενων συμφερόντων των ιδιωτών ή εκείνων που κατά κυριότητα έχουν πάρει αυτά τα γεωτεμάχια και τα χρησιμοποιούν.

Άρα εκ του νόμου υποχρεωτικώς η Διεύθυνση Δασών οφείλει να δηλώνει στο Κτηματολόγιο αυτά τα γεωτεμάχια, τα καστανοτεμάχια και σε δεύτερο χρόνο χωρίς κανένα σχεδόν κόστος παρά μόνο τα 5 ευρώ ο καστανοκαλλιεργητής θα δικαιωθεί αμέσως με την προσκόμιση των συντεταγμένων του γεωτεμαχίου του.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Αμυρά.

Ολοκληρώνουμε τον κοινοβουλευτικό έλεγχο με την τελευταία, τη δέκατη τέταρτη με αριθμό 592/20-3-2023 επίκαιρη ερώτηση δεύτερου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον ΥπουργόΑγροτικής Ανάπτυξης και Τροφίμων, με θέμα: «Αναγκαία η αύξηση του προϋπολογισμού για το πρόγραμμα νέων αγροτών - 7,2 εκατομμύρια ευρώ υπολείπονται για την περιφέρεια Ανατολικής Μακεδονίας - Θράκης».

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Ορίστε, κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κύριε Υπουργέ, γι’ αυτό το θέμα των ανθρώπων που δεν έχουν ενταχθεί ακόμη στο Πρόγραμμα Νέων Αγροτών ερχόμαστε για δεύτερη φορά στην Ολομέλεια.

Όμως ας δούμε το θέμα για να θυμηθούμε. Όπως γνωρίζετε, η εγκατάσταση των νέων αγροτών για την περίοδο 2014-2020 προκηρύχθηκε και τελικά αποφασίστηκε ότι χίλιοι διακόσιοι δεκαέξι νέοι αγρότες θα μπουν στο πρόγραμμα και η συνολική δαπάνη ήταν 45.645.000 ευρώ. Όμως, παράλληλα, οι επιλαχόντες που δεν καλύπτονται από το όριο των διαθέσιμων πιστώσεων ανέρχονται στον αριθμό των εκατόν πενήντα πέντε ατόμων μόνο. Δηλαδή, στην ουσία, στην Περιφέρεια Ανατολικής Μακεδονίας και Θράκης έχουμε υπόλοιπο μόνο εκατόν ενενήντα πέντε νέους αγρότες, οι οποίοι είναι γύρω στα 7.200.000 ευρώ, αν καλυφθούν όλοι, δηλαδή το 100%.

Επειδή ενδεχομένως υπάρχουν και άλλα προγράμματα του ΠΑΑ τα οποία είτε έχουν αδιάθετους πόρους, είτε δεν έχουν λειτουργήσει και όπως φαίνεται δεν θα προλάβουν να προκηρυχθούν, θα μπορούσαν να μεταφερθούν κάποια κονδύλια προς το Υπομέτρο 6.1. Βέβαια γι’ αυτό πρέπει να έχετε πολιτική βούληση ως Υπουργείο Αγροτικής Ανάπτυξης να μεταφέρετε κονδύλια, να ικανοποιηθούν.

Σε πρωτύτερη ερώτηση το 2022, κύριε Υπουργέ, είχατε πει –ο κ. Γεωργαντάς ήταν, μεταφέρω τα λόγια του Υπουργού- «Από αίσθηση εθνικής ευθύνης, αντιλαμβανόμαστε τα ζητήματα της Θράκης και τη θέληση που έχουν οι πτέρυγες της Βουλής», εννοούσε όλα τα κόμματα, «να στηρίξουν την περιφέρεια και ειδικά, την περιφέρεια που είναι κοντά στα σύνορα». Και μάλιστα είχε πει ο κύριος Υπουργός τότε ότι θα κάνουμε καθετί που περνάει από το χέρι μας για να πιστώσουμε αυτά τα επιπλέον κομμάτια, για να κρατήσουμε αυτούς τους νέους ανθρώπους στη Θράκη, διότι αυτός ήταν και ο στόχος της διακομματικής επιτροπής.

Ερωτάστε, κύριε Υπουργέ, συγκεκριμένα σε ποιες ενέργειες προτίθεστε να προβείτε προκειμένου να αυξηθεί ο προϋπολογισμός του προγράμματος των νέων αγροτών κατ’ αρχάς, αν μπορεί να αυξηθεί, που πληρούν τα κριτήρια της επιλεξιμότητας.

Και ιδιαίτερα τώρα για την Περιφέρεια Ανατολικής Μακεδονίας και Θράκης που υπολείπονται 7.200.000 ευρώ, προτίθεστε να κάνετε μια αύξηση του προϋπολογισμού ή ανακατανομή από άλλα προγράμματα του ΠΑΑ, να καλύψετε τη διαφορά προς όφελος βέβαια των επιλαχόντων; Και γενικά τι σκοπεύετε, τι σχεδιάζετε να κάνετε ευρύτερα, αλλά και ειδικότερα στην Περιφέρεια Ανατολικής Μακεδονίας και Θράκης;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, ευχαριστώ για τον λόγο.

Κύριε συνάδελφε, αναφέρεστε σε ένα θέμα και ένα ζήτημα που ξέρετε ότι είναι πολύ ψηλά στην ατζέντα του Υπουργείου μας, αλλά και στην ατζέντα της Κυβέρνησής μας και αυτό το έχουμε αποδείξει στην κυριολεξία με πράξεις, διότι το πρόγραμμα που προκηρύχθηκε από τη δική μας Κυβέρνηση είναι το μεγαλύτερο ποτέ σε προϋπολογισμό.

Ξεκινήσαμε λοιπόν με ένα πολύ μεγάλο προϋπολογισμό και πήγαμε και σε υπερδέσμευση. Θα σας δώσω ορισμένα στοιχεία τι έχει συμβεί γι’ αυτό το μεγάλο πρόγραμμα στην Ανατολική Μακεδονία και τη Θράκη.

Στην αρχή είχαμε προϋπολογισμό 37.300.00 ευρώ. Στη συνέχεια με την ανακατανομή και τη υπερδέσμευση, το ποσό για την Ανατολική Μακεδονία και τη Θράκη έφτασε τα 45.500.000 ευρώ. Καταλαβαίνετε ότι είχαμε μια αύξηση της τάξης του 22% σε σχέση με τον αρχικό προϋπολογισμό. Αυτό είχε ως αποτέλεσμα οι δικαιούχοι να είναι χίλιοι διακόσιοι δεκατρείς, είχαν απορριφθεί πενήντα δύο και συμφωνούμε ότι οι επιλαχόντες που δεν εντάχθηκαν στο πρόγραμμα είναι εκατόν ενενήντα πέντε. Δηλαδή ένα ποσό περίπου 7.000.000 ευρώ, έτσι όπως το είπατε. Όμως το μέσο ποσό που δόθηκε σε κάθε δικαιούχο είναι 37.500 ευρώ.

Θέλω να κάνω μια σύγκριση για τους Θρακιώτες, σε σχέση με τι συνέβη την προηγούμενη περίοδο, με το προηγούμενο πρόγραμμα. Εκεί ο προϋπολογισμός για τη Θράκη ήταν 28.200.000 ευρώ και εδώ είναι στο διπλάσιο, στα 45.000.000. Κατά μέσο όρο κάθε νέος αγρότης λάμβανε 18.000 ευρώ, εδώ 37.500 ευρώ. Καταλαβαίνετε λοιπόν ότι υπήρξε πολύ μεγάλη στήριξη και βοήθεια.

Αυτό το κάναμε διότι επιδιώκουμε την αναζωογόνηση του αγροτικού πληθυσμού της χώρας. Βασιζόμαστε πολύ πάνω στους νέους και βάλαμε στην αξιολόγηση, για να καταλήξουμε σε αυτούς που θα ενταχθούν στο πρόγραμμα και θα είναι οι δικαιούχοι, κριτήρια, όπως να έχουν ένα επιχειρηματικό σχέδιο, να γίνουν πραγματικοί επαγγελματίες της υπαίθρου, να μείνουν άλλα τέσσερα χρόνια μετά τη λήξη του επιχειρηματικού τους σχεδίου, επτά δηλαδή συνολικά στον αγροτικό χώρο, να έχουν οι ίδιοι κάποιο στοιχείο κατάρτισης, εκπαίδευσης, πτυχίο από μέση σχολή ή από πανεπιστήμιο, ούτως ώστε να μπορούν στην κυριολεξία να σταθούν στον αγροτικό χώρο.

Και έρχονται αυτά τα προγράμματα και συνδέονται και με άλλα μας προγράμματα σπονδυλωτά, όπως είναι η βιολογική γεωργία, όπως είναι οι γεωργικοί σύμβουλοι ή τα σχέδια βελτίωσης.

Άρα καταλαβαίνετε ότι από την Κυβέρνηση έχει γίνει πολύ μεγάλη προσπάθεια και ειδικά στη Θράκη στην ανακατανομή, είχαμε την αύξηση του 22%.

Στη δευτερολογία μου θα σας πω πιο συγκεκριμένα τι σχεδιάζουμε για τη Θράκη και για το πρόγραμμα για όλη την Ελλάδα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Ιλχάν, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Θα σας ακούσω, κύριε Υπουργέ, με μεγάλη προσοχή στη δευτερολογία σας και θα ήθελα να πείτε στους αγρότες μας συγκεκριμένα τι θα γίνει με αυτούς τους εκατόν ενενήντα πέντε αγρότες.

Στην πρωτολογία σας όντως αναφερθήκατε σε κάποια ποσά και εμείς τα αναγνωρίζουμε αυτά ως αγρότες. Ως αγρότες ο κόσμος αναγνωρίζει ότι αυτή τη φορά όντως ο προϋπολογισμός ήταν αυξημένος, σε σύγκριση με την προηγούμενη κυβέρνηση, και όντως καλύφθηκε κατά 22% παραπάνω απ’ ό,τι αρχικά είχε προβλεφθεί.

Πάντως, κύριε Υπουργέ, θέλω να σας θυμίσω -εσείς πήγατε στη σύγκριση με την προηγούμενη κυβέρνηση- ότι στην προηγούμενη κυβέρνηση επειδή ήμουν πάλι εδώ στη Βουλή και έδινα αγώνα για τους αγρότες, πριν γίνετε εσείς Κυβέρνηση, τελικά η κυβέρνηση του Αλέξη Τσίπρα είχε εντάξει όλους τους αγρότες. Φυσικά και αποδέχομαι ότι τα ποσά δεν ήταν ίδια, ήταν κατά 40% μειωμένα, άρα ο προϋπολογισμός ήταν λίγος. Απλώς για να καταγραφεί, στη δευτερολογία σας θέλουμε εμείς ως Θράκη να έχετε την προσοχή σας σε αυτό.

Δεν θα κουραστώ να το λέω αυτό στην Ολομέλεια. Έγινε μια ολόκληρη διακομματική επιτροπή, με ώρες ολόκληρες συνεδριάσεων, με Πρόεδρο την κ. Ντόρα Μπακογιάννη, και όλα τα κόμματα αγωνιστήκαμε για το πώς μπορούμε να δώσουμε ανάπτυξη στην Περιφέρεια Ανατολικής Μακεδονίας και Θράκης.

Σε αυτές τις συναντήσεις που κάναμε και εκδόθηκε το πόρισμα και παραδόθηκε στη Βουλή είπαμε σαφέστατα ότι πρέπει να δοθεί μια ιδιαίτερη έμφαση στη Θράκη, μια ιδιαιτερότητα. Δεν λέω ότι ο αγρότης στην Κρήτη ή σε άλλες περιοχές δεν δικαιούται. Μακάρι η Ελλάδα να είχε τόσους πόρους ούτως ώστε να καλυφθούν όλοι όσοι θέλουν.

Σήμερα που δεν βρίσκουμε εργάτες να μαζέψουν τις ελιές, σήμερα που δεν βρίσκουμε αλιείς να ψαρέψουν στις θάλασσές μας και πάμε σε μισθώσεις εργατών από άλλες χώρες, εφόσον υπάρχουν άλλα διακόσια εννέα παιδιά που λένε ότι δέκα χρόνια θα καθίσουν στη Θράκη, θα δουλέψουν, θα αγωνιστούν και θα προσφέρουν στην εθνική οικονομία και θα είναι κάτοικοι της περιοχής, εκπληρώνονται πλήρως οι στόχοι συστάσεως της διακομματικής επιτροπής, του πορίσματος δηλαδή. Αυτόν τον στόχο είχε η διακομματική επιτροπή.

Άρα εγώ, κύριε Υπουργέ, πριν απαντήσετε, θα ήθελα να σας θυμίσω πάλι αυτό που είπε ο ίδιος ο Υπουργός σας στην προηγούμενη επίκαιρη και εμένα, αν θέλετε, με ευχαρίστησε αυτό, με ικανοποίησε αυτό: «Από αίσθημα εθνικής ευθύνης αντιλαμβανόμαστε και θα στηρίξουμε την περιφέρεια που είναι κοντά στα σύνορα».

Θέλω, κύριε Υπουργέ, η Κυβέρνηση με αυτήν την οπτική να δει τους νέους αυτούς αγρότες, τους εκατόν ενενήντα πέντε. Αν μπορείτε να τους πάρετε όλους, θα είναι μεγάλη επιτυχία και αν μπορείτε να πάρετε τους μισούς. Δεν θέλω να κάνω παζάρια με τον λαϊκό όρο. Σε κάθε περίπτωση, πιστέψτε με, ακόμα και δέκα, είκοσι, τριάντα, εκατό άτομα να πάρουμε θα είναι πολύτιμοι για την ανάπτυξη και την ενθάρρυνση των νέων να καθίσουν στον πρωτογενή τομέα στη Θράκη.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αχμέτ.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, θέλω να γνωρίζετε το εξής. Κατ’ αρχάς όλα τα προγράμματά μας και το πρόγραμμα των νέων αγροτών υπόκεινται στις διατάξεις του κανονισμού που είναι ένας νόμος που ισχύει για την Ελλάδα και για όλες τις υπόλοιπες χώρες της Ευρωπαϊκής Ένωσης. Άρα είναι ο νόμος με βάση τον οποίο δουλεύουμε και προχωρούμε σε όλες τις αποφάσεις μας.

Θυμίζω επίσης -έχει μεγάλη σημασία και μεγάλη αξία- ότι το πρόγραμμα ήταν το μεγαλύτερο. Πεντακόσια είκοσι επτά εκατομμύρια ευρώ ήταν το πρόγραμμα που βγήκε στον αέρα το 2021, ένα πρόγραμμα που είχε πολλές καινοτομίες και ανέφερα πιο πριν κάποιες από αυτές.

Μια πολύ σημαντική και ουσιαστική καινοτομία ήταν ότι καταργήσαμε το φυσικό φάκελο. Οι αιτήσεις έγιναν αποκλειστικά ηλεκτρονικά. Τα δικαιολογητικά συλλέχθηκαν τα εννέα στους δέκα ηλεκτρονικά. Μόνο ένα απαιτούσε τη φυσική παρουσία σε κάποια δημόσια υπηρεσία στον γκισέ. Τώρα έχουμε διορθώσει και αυτό το ένα. Η αξιολόγηση έγινε ηλεκτρονικά. Είχαμε, λοιπόν, ως αποτέλεσμα οι τελικοί δικαιούχοι να αναδειχθούν στον μισό χρόνο σε σχέση με το παρελθόν.

Τι δυνατότητες υπάρχουν από εδώ και στο εξής; Εμείς διαθέσαμε 527 εκατομμύρια ευρώ. Στο παρελθόν είχαν διατεθεί 140 εκατομμύρια ευρώ, 260 εκατομμύρια ευρώ, 29 εκατομμύρια ευρώ. Καταλαβαίνετε, δηλαδή, ότι δεν υπάρχει σύγκριση στο ποσό -πώς να το πω-, δεν υπάρχει σύγκριση στο μέγεθος του προϋπολογισμού. Δεν αμφισβητείται από κανέναν, ακόμα και από τον πιο δύσπιστο συνομιλητή.

Έχει γίνει στο παρελθόν το εξής και θα προσπαθήσουμε, μέσα από όλες τις λύσεις που μας δίνει ο κανονισμός, να τις μελετήσουμε και να πάμε στην καλύτερη, για τους αγρότες μας πρώτα απ’ όλα. Σίγουρα θέλουμε και την καλύτερη λύση και για τη Θράκη.

Μία πρόταση είναι αυτή που λέτε εσείς, η οποία είναι σεβαστή και την μελετάμε, δηλαδή να αυξήσουμε τον προϋπολογισμό στη Θράκη -θα πρέπει να γίνει και σε όλη την υπόλοιπη Ελλάδα-, για να ενταχθεί ένας αριθμός από τους εκατόν ενενήντα πέντε.

Μία άλλη σκέψη που συζητούν οι υπηρεσίες μας είναι να δώσουμε μια δεύτερη ευκαιρία. Δηλαδή προς το τέλος του χρόνου, το φθινόπωρο, να δοθεί η δυνατότητα να ξανανοίξει, να ξανατρέξει το πρόγραμμα, πάλι για όλη την Ελλάδα και να μπορούν σε αυτό να ενταχθούν και όσοι δεν εντάχθηκαν τώρα ή απορρίφθηκαν, ώστε να βελτιώσουν την πρόταση που υπέβαλαν, να πάρουν μεγαλύτερη μοριοδότηση και έτσι να έχουμε και καλύτερα αποτελέσματα.

Ίσως μια άλλη, τρίτη λύση θα ήταν να γίνει ένα ειδικό πρόγραμμα στοχευμένο για τη Θράκη. Με αίσθημα προσυπογράφω και υιοθετώ την εισήγηση και την απάντηση που είχε δώσει ο Υπουργός σε εσάς εδώ.

Με το ίδιο αίσθημα εθνικής ευθύνης και σίγουρα με ευθύνη απέναντι στα νέα παιδιά αλλά και στον παραγωγικό κόσμο της χώρας, σας λέω ότι στην κυριολεξία ψάχνουμε να βρούμε την καλύτερη λύση, πάντοτε σεβόμενοι τον κανονισμό και πάντοτε λέγοντας και σε εσάς και σε όλους ότι η αξιολόγηση είναι συγκριτική. Δεν εντάσσει όποιον θέλει η πολιτική ηγεσία, άρα απαιτείται μία καλή πρόταση από τον καθένα.

Περιμένουμε να ληφθούν αυτές οι αποφάσεις, έχοντας βέβαια υπολογίσει και τα διαθέσιμα χρήματα που υπάρχουν στο πρόγραμμά μας στο Υπουργείο.

Να είστε καλά. Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Κυρίες και κύριοι συνάδελφοι ολοκληρώθηκε η συζήτηση των επίκαιρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Χαράλαμπος Αθανασίου):** Με τη συναίνεση του Σώματος και ώρα 17.03΄ λύεται η συνεδρίαση για την Τετάρτη 29 Μαρτίου 2023 και ώρα 9.00΄, με αντικείμενο εργασιών: α) κοινοβουλευτικός έλεγχος, συζήτηση επίκαιρων ερωτήσεων και β) νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**